
Wat soek Henning Fourie hier op Boskloof?

Riëtte knip haar oë om seker te maak. Ja, dit is sy groen oë wat haar so ondersoek, opweeg en deurboor. Dit kan net sy breë skouers wees wat die doktersjas se nate so strem. Die man wat haar hele gesin se lewe verwoes het, wat sy nooit weer met ’n oog wou sien nie, staan sowaar hier in haar klein kantoortjie.

Hy praat egter nie, beweeg net sy hande en laat albei liggies op sy heupe tot rus kom.

Oom Johan de Beer kug effens. “Riëtte, dis die nuwe vennoot wat vandag hier in jou pa se plek begin, dokter Henning Fourie … julle ken mekaar mos?”

Riëtte reageer nie. Kan nie. Verlamming begin met rasse skrede deur haar hele lyf versprei. Hierdie man se teenwoordigheid op Boskloof is nie net ongewens nie, dit hou ’n bedreiging vir haar sielevrede in. Toe besef sy wat oom Johan gesê het. Henning Fourie is sy nuwe vennoot.

As dit so is, beteken dit dat hy op ’n permanente basis hier op Boskloof gaan wees. Hoekom? Wat is die motief agter sy koms? ’n Plattelandse algemene praktyk is sekerlik die allerlaaste plek waarheen ’n jong, suksesvolle spesialis hom sal wend.

Met ’n vinnige kyk onder silwergrys wenkbroue uit, eers na haar en dan na ’n stilswyende Henning, gaan oom Johan voort. “E … h’m … Dokter Fourie, suster Beukman is ons regter- én ons linkerhand hier by die praktyk.” Hy glimlag skuinsweg en maak weer ongemaklik keel skoon, duidelik onseker oor wat hom te doen staan.

Niemand help hom egter nie. Die lang donker man vee net baie deeglik met raaksienoë oor elkeen van haar gelaatstrekke, teen haar lyf af en terug. Stadig steek hy sy sterk hand met die stomp vingers na haar toe uit.

Riëtte kyk daarna asof dit ’n skroeiwarm ding is wat haar sal brand as sy daaraan vat. Verbete veg sy teen die impuls om sy hand met ’n dwarsklap voor haar weg te vee en besluit om veiligheidshalwe haar regterhand agter haar rug in te druk. Sy moet nou net nie hier staan en snaakse goed aanvang van pure skrik nie.

Toe verras ’n ryk basstem haar en roep die warboel in haar kop tot orde: “Die omstandighede waaronder ons mekaar daardie een enkele keer ontmoet het, was … e … moeilik. Hallo, Riëtte.” Die “r” van haar naam rol sag van sy tong af, sy intense blik bly stip op haar, sy hand steeds rustig, wagtend voor haar.

Stadig haal sy haar bewende regterhand agter haar rug uit en laat toe dat hy dit toevou in syne. Henning se greep is onpersoonlik, dog ferm. Met ’n onwillekeurig kinderagtige gebaar trek sy haar hand dadelik terug en versteek dit weer agter haar rug. Uit die hoek van haar oog sien sy oom Johan se effense frons. Hy werp ’n verbaasde kyk na hul nuwe kollega. Skuldig sit sy haar hande albei op die rugleuning van die stoel voor haar.

Toe dit duidelik blyk dat nie een van hulle twee iets verder gaan sê nie, maak oom Johan weer keel skoon. “Kom, ou seun, dan gaan stel ek jou aan die res van die personeel voor. Ons afspraakboek vir vandag is ’n riller. Jy is net betyds om my en Riëtte van ooreising te red. Ons is so bly jy is uiteindelik hier …” Riëtte weet oom Johan probeer sy bes om te kompenseer vir haar buitengewone vertoning van swak maniere en sy wil-wil skuldig voel, maar op hierdie oomblik is sy nie in staat tot omgee nie.

Die twee mans stap uit haar kantoortjie en sy sink oorbluf op haar stoel neer, haal ’n paar maal diep asem. Bly? Nie sý nie. Miskien as dit enigiemand anders was, maar Henning Fourie is die allerlaaste persoon wat sy hier wil hê. As dit van haar afgehang het, was hy aan die ander kant van die aardbol.

Sy het geweet dat haar pa se aandeel in die algemene praktyk sedert sy dood verkoop is, maar sy het die onderhandelinge aan die gesin se prokureur en oom Johan, haar pa se beste vriend en vennoot, oorgelaat. Hoe kon oom Johan dit aan die Beukmans doen? Is hy dan nie bewus van die situasie nie?

Die hemel weet, sy het haar hande vol genoeg met haar eie verpligtinge gehad. Daar was eenvoudig geen tyd om haar oor besonderhede van die boedel te bekommer nie. Haar verantwoordelikhede hier by die praktyk en by die huis teenoor haar troostelose ma en haar dogtertjie het eenvoudig al haar aandag in beslag geneem.

’n Onaangename smaak stoot in haar keel op en dreig om haar naar te maak. ’n Hele paar droë slukke help nie. Dit bly. Hoe durf hy? Wat besiel hom om nou sy opwagting hier te kom maak? En dit nogal om haar pa se plek hier en in hulle gemeenskap te kom inneem! Hierdie klein praktyk waar hulle meer niebetalende as betalende pasiënte hanteer, kon sekerlik nie aanloklik vir hom gewees het nie. Wat soek hy werklik hier? Vrae ryg deur haar brein, maar geen antwoorde kom nie.

Die skok om hom so onverwags lewensgroot hier in haar eie kantoor te sien, vibreer nog deur haar lyf. ’n Oormaat adrenalien maak dat sy lus voel om agter hom aan te hardloop, hom kaalkop die waarheid te vertel en dan soos die sleg hond wat hy is, van Boskloof af weg te jaag.

Toe hy iewers ver van hier af was, kon sy die situasie hanteer, sy bestaan selfs probeer ignoreer. Hoe sy egter op ’n daaglikse basis sy teenwoordigheid hier by die spreekkamers gaan verduur, kan sy haar eenvoudig nie indink nie.

Hoekom het sy nie maar meer aandag aan die aanstelling van ’n nuwe vennoot in die praktyk gegee nie? As sy geweet het dis hy, sou sy nooit in der ewigheid toegelaat het dat hy haar pa se plek inneem nie. Nou is die koeël deur die kerk en is hy reeds hier – tot vreugde van oom Johan, te oordeel na sy selfvoldane handevrywery en tevrede gesigsuitdrukking van flussies.

Oom Johan sal gewaarsku moet word. Henning is ’n opperste gebruiker wat vat wat hy wil hê en dan weer net so vinnig los wanneer dit hom pas. Hy neem dit wat hom plesier, maar bly nie om die verantwoordelikhede wat dit meebring, deur te sien nie.

Hulle sal hom goed moet dophou. Oom Johan is gans te goedgelowig. Sy gaan Henning Fourie nie die geringste kans gee vir nog ’n tref en trap wat meer skade aan haar mense kan aanrig nie. Hierdie keer het hy met Riëtte Beukman te doen.

“Wat dink jy doen jy hier?” Riëtte druk Henning se spreekkamer se deur agter haar toe en leun daarteen net om seker te maak haar bene sal haar kan regop hou vir die volle duur van hierdie gesprek. Sy is al die ganse oggend op hete kole, kon nie wag dat al die pasiënte en die res van die personeel vir middagete moes loop sodat sy hom onder vier oë kan spreek nie.

Hy beduie sy moet sit en sak self stadig op die stoel agter sy lessenaar neer, bekyk haar net stil met ’n effense plooi tussen sy oë.

Sy bly egter staan. “Nou toe, wat het jy vir jouself te sê?” kan sy die stilte nie verduur nie.

Met ’n flikkering in sy oë sak hy effens agteroor. “Sover ek weet, werk ek hier,” kom dit rustig.

Riëtte wip haar behoorlik. Hy speel net vir tyd met hierdie halfgebakte antwoord, dit kan sy sien. Hoe kan hy so rustig wees? Hoe durf hy so kalm wees terwyl haar en Karlien se lewe heeltemal omvergewerp gaan word?

“Moenie vir jou slim hou nie. Ek wil weet wat kom soek jy hier in Boskloof. Hoekom nou? Hoekom ná sewe jaar?” Hemel, maar sy oë is groen, flits dit deur haar brein.

“Sit gerus, suster Beukman.” Die formele aanspreekvorm klink vir haar na spot en dit maak haar nog kwater.

“Nee, dankie, ek wil nie sit nie, maar ek loop ook nie voordat ek ’n antwoord het nie.”

Hy staan met ’n sug op en gaan leun met sy sitvlak teen die vensterbank. “Dan sal ek ook liewer staan. Wat presies wil jy weet? Hoekom ek jou pa se aandeel in die vennootskap gekoop het? Ek dag jy het geweet daarvan. Het jy dan nie insae in die transaksie gehad nie?”

“Nee, ek het dit aan oom Johan en die prokureur oorgelaat. Ek het genoeg gehad om my mee besig te hou – om jou kind groot te maak, onder andere.” Sarkasme drup behoorlik uit haar stem, ’n ongewone ding vir haar, maar dis ’n buitengewone situasie dié, verontskuldig sy haarself.

Hy vou sy arms, kruis sy bene by die enkels. Die rustigheid van sy bewegings het die teenoorgestelde uitwerking op haar. Dinge kook in haar gemoed. Sy tik ongeduldig met haar een skoen op die vloer.

“En daarvoor kan ek jou nie genoeg bedank nie. Ek verstaan sy noem jou ‘mamma’ en dat jy werklik haar ma se plek ingeneem en vol gestaan het.”

“Bedank? Ha! Moenie my laat lag nie. Vir sewe jaar het dit jou nie ’n duit geskeel …”

Hy kom effens regop, hou albei hande op, palms na vore. “Stadig met die aantygings.”

“Gegronde aantygings. Vir die eerste maal in al die jare hoor of sien ons van jou nadat jy haar daar in Pretoria soos ’n hondjie weggegee het toe haar ma nog nie eens in haar graf was nie.”

’n Rooi gloed stoot in sy nek op en die kleur van sy oë lyk asof dit smelt, vloeibaar word van ingehoue emosie.

Vat so! Kry vir jou, dink sy selfvoldaan. Sy is nie ’n haatdraende mens nie, maar hierdie man verdien om ook ontsteld te wees.

Net toe sy dink hy gaan haar antwoord, staan hy skielik regop, druk albei sy hande in sy sakke en keer sy rug na haar, staar net met saamgeperste lippe by die venster uit.

“Nou toe? Het jy niks vir jouself te sê nie?” vra sy vir ’n tweede maal. Haar bene knak skielik en sy gaan sit in elk geval op die punt van die stoel, hierdie dag meteens heeltemal te veel vir haar.

Hy kyk oor sy skouer na haar kant toe, nou wit in die gesig. “Dit lyk my dit gaan nie juis help om myself te probeer verdedig nie. Ek is lankal reeds veroordeel en skuldig bevind.” Met ’n rukbeweging kyk hy weer na buite.

“Met reg ook. Jy het sonder om teë te stribbel jou kind afgeteken en nooit weer teruggekyk nie, nooit eens navraag gedoen nie.”

Sy sien in die ruit hoe sy wenkbroue vertrek in ’n frons voordat hy weer praat. “Is dit wat jy dink?”

“Wat anders moet ek dink? Ek ken al die feite!” Toe hy nie reageer nie, vaar sy uit. “Het jy haar ooit een maal in jou arms gehou, in daai mooi blou ogies gekyk? Het jy een keer na haar toe gegaan wanneer sy uitroep van vrees in die middel van die nag ná ’n nare droom?”

Henning staal hom. Hy was daarop voorbereid om haar hier te ontmoet vandag, maar ’n ontmoeting van aangesig tot aangesig met sy oorlede vrou se identiese tweelingsuster het hom onverwags meer geruk as wat hy voorsien het.

Sy is duidelik nou op volle vaart en niks wat hy sê, gaan haar tirade stuit nie. “Waar was jy toe sy so siek was van mangelontsteking? Waar was jy toe sy gehuil het omdat sy nie ’n pappa gehad het om saam met haar na die pa-en-dogter-dag by die kleuterskool te gaan nie?”

Elke woord wat sy in sy rigting spoeg, tref kol skoot waar dit die seerste maak. Hy kan behoorlik voel hoe sy rug hol trek teen elke salvo van haar aanval. As sy maar kon weet hoe pyn deur hom geskeur het daardie dag in die babasaal by die hospitaal toe hy die pienk bondeltjie net die een maal teen sy bors vasgedruk het. Hoe kan sy nou weet hoe die pen gebewe het waarmee hy die dokumente onderteken het? Sy kan ook nie weet hoe die onsekerheid of hy die regte ding gedoen het vir jare daarna sonder ophou aan hom gevreet het nie.

Maar sy was nie daar nie, verstaan nie sy situasie nie. Hy sal haar woede dus maar in stilte verduur, besluit hy. Die bekende gevoel van ontoereikendheid priem opnuut deur hom.

Henning byt op sy tande en kyk behoedsaam om na waar sy sit. Sy blik verskerp. Hy kan sien dat hy nie die enigste een is wat vandag effens van balans voel nie. Dis vir hom duidelik dat sy dit nodig gehad het om stoom af te blaas. Haar uitdagende houding, die spanning in haar skouers, ’n moegheid in haar oë en ’n weerloosheid om haar mond raak hom ongevraagd diep, laat hom voel hy wil haar troos.

Minette se ewebeeld lyk vir hom naby aan die einde van haar uithouvermoë. Heila was dus reg. Dit was tyd dat hy tussenbeide tree. Hy weet nou ook vir seker dat sy nie van sy koms bewus was nie. Sy onverwagse verskyning vandag het haar duidelik onverhoeds betrap en hierdie uitbarsting is dus heel verstaanbaar. Dit laat hom effens beter voel, laat hom onthou wat hy eintlik hier kom maak het.

“Is jy klaar?” vra hy so kalm moontlik en draai terug na haar toe.

Haar skouers ruk weer agtertoe. “Klaar? Hoe durf jy daar staan asof dit niks is nie?” Verontwaardiging en minagting skiet soos vurige pyle uit haar oë en tref hom hou vir hou. “Ek kan nou verstaan hoe jy jou rug na jou kind kon keer – jy is so koud soos ’n bleddie vis!”

Hy roer sy skouers. Asof hy die beledigings so maklik kan afskud, dink hy sinies. “Om mekaar name te noem en sleg te sê sal geen doel dien nie. Ek dink ons moet liewer verder gesels wanneer jy nie so ontsteld is nie, suster Beukman. Miskien sal jy dan oortuig kan word.”

Dit lyk asof sy bedaardheid haar net meer omkrap, want sy rys behoorlik op daar waar sy sit. “Die dag wanneer die hoofstraat van die hel in ’n ysskaatsbaan verander, sal jy my anders kan oortuig. Al wat ek vir jou sê, is dat jy haar oor my dooie liggaam hier sal wegneem. Sy is my kind!”

Henning vererg hom bloedig. Daar is perke aan wat hy bereid is om van haar skerp tong te verduur. “Laas toe ek die dokumente onder oë gehad het, was jy nie die biologiese of die aanneemma van my kind nie. As jy nie soos ’n volwassene daaroor kan gesels nie, kan ons dit in ’n hof besleg.”

“Geen regter sal haar vir jou teruggee nie. Jy het die reg om haar jou kind te noem, met een haal van ’n pen weggeteken, onthou?” Haar beskuldigende vinger deurklief die lug tussen hulle met elke woord. “Karlien is ’n gelukkige kind in ’n gelukkige huis tussen mense wat sy ken en liefhet. Sy ken jou nie van Adam se kant af nie. Jy is vir haar ’n totale vreemdeling.”

“Daaraan kan ek iets doen. Dis hoekom ek hier is. Ek wil graag my kind leer ken, ’n verhouding met haar kweek.”

“Daar sal ek ’n stokkie voor steek. Jy het sekerlik bybedoelings. Dis vir my net alte verdag dat jy nou skielik opdaag, nou nadat daar ’n aardige bedraggie in my pa se testament aan haar bemaak is.”

Nou gaan sy te ver. Hy draai verwoed om en slaan met sy plathand op die lessenaar se blad dat sy wip soos sy skrik. “Twak! Ek het nie ’n saak met die donnerse boedel nie, weet daar niks van af nie en wil dit ook nie weet nie.”

“Wel, ek het nuus vir jou. Ons woon in Afrika. Hierdie praktyk is allesbehalwe ’n goudmyn. Min van ons pasiënte kan ’n ordentlike fooi betaal. Jy gaan vir die bietjie geld wat jy wel hier sal maak, werk dat jy omlê.”

“Ek is heeltemal bewus van die finansiële situasie hier met so baie pasiënte wat geen ander toegang tot mediese sorg het nie. Ek is meer as bereid om my deel te doen. Ek is nie agter geld aan nie. Ek is hier vir my kind.”

Sy spring op en ruk die deur oop. “As jy dink jy kan haar hier wegneem, maak jy die fout van jou lewe,” sê sy in ’n lae, emosiebelaaide stem oor haar skouer. “Ek sal jou tot die bitter einde beveg.” Daarmee drafstap sy behoorlik in die gang af.

Henning is bly dat almal reeds weg en hulle twee alleen in die gebou is. Hy staan in sy deur en kyk haar agterna terwyl hy sy sakdoek uithaal om sweet van sy voorkop af te vee. Sjoe, hierdie Beukmansuster het vuur in haar.

Hy sal haar maar eers kans moet gee om af te koel. Bowenal moet hy homself ’n tydjie gun om te herstel van die steekwonde wat sy hom die afgelope paar minute toegedien het. Haar vlymskerp tong het sy hart oopgekloof, sy reeds skuldige gewete nog verder verwond en sy wankelrige hoop om ’n goeie indruk op haar en sy dogter te maak, behoorlik aan flarde gekerf.

Riëtte ry deur Boskloof se ongeteerde strate na die laerskooltjie aan die rand van die dorp hier aan die voet van die Waterberge. Sy hou langs die sypaadjie stil, groet met ’n wuif een of twee van die ouers wat buite die hekke in hul motors sit, en bly sit.

Sy laat haar oë stadig oor die omgewing dwaal. Eenvoudige huise met netjiese tuine onder hoë, inheemse bome omring en beskerm die skoolgeboutjie. Hierdie gemeenskap koester hul kinders. Hier het sy en Minette skoolgegaan, en voor hulle hul ouers en haar ma se suster Heila. Sy is dankbaar dat Karlien in hierdie relatief gesonde plattelandse omgewing haar vormingsjare kan beleef.

Die vrolike gekwetter van voëls in die skaduryke bome op die sypaadjie begroet haar toe sy die ruit langs haar oopdraai sodat die koel luggie deur die warm kar kan trek.

Die rustigheid van die toneel kry dit egter nie vandag reg om haar te laat kalmeer nie. Opstand bruis steeds deur haar. Sedert Minette se dood het haar suster haar in haar agterkop tuisgemaak en daar sit sy. Elke minuut van elke dag is sy met haar. Elke besluit en elke impuls deel sy met haar.

Vir Riëtte voel dit asof sy namens hulle albei leef. Als wat sy doen, is vir hulle altwee, nie net vir haarself nie. Vanaf die oomblik toe sy klein Karlien vir die eerste keer in haar arms geneem het, het sy nie meer ’n indiwiduele bestaan gevoer nie.

Haar suster se aankondiging dat sy nie meer Europa toe gaan vir verdere studie in kuns nie, het haar woedend gehad. Riëtte sou in die Midde-Ooste vir ’n jaar gaan verpleeg om ondervinding op te doen voordat sy haar loopbaan hier sou kom voortsit. Dit was hulle plan vir die eerste jaar nadat hulle albei afstudeer het: om daardie een jaar weg van mekaar deur te bring voordat hulle weer herenig sou word. Sy het nie eens geweet dat Minette in ’n ernstige verhouding betrokke was nie, totdat sy die koevert met troufoto’s per pos daar in die vreemde ontvang het. In daardie laaste paar maande voor sy weg is Midde-Ooste toe het sy haar voluit aan haar studie gewy en haar eindeksamen met lof geslaag. Haar suster se doen en late was so effens op die agtergrond op daardie stadium.

Eers het Minette net haar vertrek na Parys uitgestel. Dit was vir Riëtte vreemd, maar later het sy besef wat toe reeds aan die gang moes gewees het. Sy was verstom. Wat het gemaak dat Minette nie eens haar ander helfte in haar vertroue geneem het nie oor ’n verhouding wat ernstig genoeg was dat sy swanger geraak het?

Dit maak haar net nog meer opstandig teenoor haar swaer. Hy het die laaste jaar van haar suster se lewe van haar gesteel en voordat sy dinge tussen hulle kon regmaak, was Minette weg, het sy agtergebly met ’n yslike stuk selfverwyt en ’n baba in haar arms.

Tot dusver het sy met die grootste liefde na Karlien omgesien, aanvaar dat dit so hoort, maar vandag vir die heel eerste keer skaaf dit aan haar, neig dit om haar keel toe te druk. Sy laat sak haar kop teen die nekstut en maak haar oë styf toe. Om haar suster se kind groot te maak is een ding, maar met haar wewenaar nou in die prentjie, is dit gans ’n ander saak.

“Hallo, Mamma. Ek hoop Tasiena het vir ons lekker kos gemaak. Ek is vreeslik honger,” onderbreek ’n kinderstem haar gedagtegang. Riëtte sit regop en maak haar oë oop. Sy het nooit eens opgemerk dat die kinders by die hekkie begin uitstroom het nie.

Met ’n glimlag verwelkom sy haar dogter toe sy in die motor inwip en ’n piksoentjie op haar wang druk. Onmiddellik voel sy beter. Die kind slaag altyd, sonder uitsondering, daarin om haar dag aansienlik op te helder. Skielik voel sy skuldig oor haar opstandigheid van ’n paar oomblikke gelede. Sy het Karlien lief soos haar eie en sal haar nooit afstaan nie, allermins aan haar gevoellose pa.

Toe die lewenslustige Karlien die motordeur onnodig hard toeklap, deins sy effens terug, maar sê liewer niks. “Hallo, my skat. Het jy ’n lekker dag by die skool gehad?”

Karlien gooi haar rugsak ongeërg op die agterste sitplek neer. “Nee, daai flippen simpel Derick het weer my hare getrek. Ek wens Juffrou wil hom skuif sodat hy nie meer agter my sit nie. Hy wil my nie uitlos nie. Sonet sê hy dink heeldag hy’s cool net omdat hy die smaartste Playstation met die meeste speletjies het, maar dis net omdat sy pa so flippen ryk is, dis g’n oor hy so oulik is nie.”

“‘Flippen’ is ’n lelike woord vir ’n meisiekind, al is jy kwaad,” vermaan Riëtte werktuiglik terwyl sy die motor aanskakel. “Dit klink my jy en Sonet hou ewe min van Derick. Toemaar, seuns is maar so, hulle probeer altyd meisietjies beïndruk. Die haretrekkery is net om jou aandag te kry, glo vir my. Toe ek sewe jaar oud was soos jy, het ek net so min van die seuns in my klas gehou. Vergeet nou van hom. Ek is seker Tasiena sal vir ons ietsie lekkers hê om te eet.” Riëtte kyk vir aankomende verkeer en trek weg.

Toe hulle ’n paar strate verder voor die mooi gewelhuis stilhou, kom Waggel, Karlien se pug met sy potsierlike lyfie om die hoek van die huis gewaggel om sy gunstelingpersoon met ’n blaffie en ’n gelek aan Karlien se hande en bene te verwelkom.

“Was jou hande voor jy kom eet, meisiekind,” gee Riëtte oudergewoonte opdrag terwyl sy twee inkopiesakke vol kruideniersware uit die kar laai. “En moenie draai nie, ek moet teruggaan werk toe!” roep sy agter die spelende kind en hond aan.

“Hallo, Tasiena. Hoe lyk dinge hier?” beduie sy met haar oë in die gang af toe sy in die kombuis kom.

“Hallo, Riet-kind. Nee jong, vandag is weer ’n af dag. Dit lê weer met ’n ou lappietjie oor die oë soos ’n siek mens en wil vir g’n niks uit die kamer uitkom nie.” Die middeljarige vrou buk met ’n geklik van haar tong om ’n oondbak uit die stoof uit te haal.

Riëtte verwonder haar aan die vrou se rustigheid. Vandat sy haar verstand het, was Tasiena maar altyd daar, deel van die Beukman-huishouding. Skielik beny sy haar uit haar hart. Haar lewe is so eenvoudig, so sonder drama of komplikasies.

“Het my ma darem iets geëet?” Met ’n suggie sit sy die kruideniersware neer.

“Ja, so ’n ietsie, maar sy wil nie eens met my praat nie. Jy weet, dis nou al ses maande wat dokter Antonie oorlede is en ek het gedink sy sal teen hierdie tyd darem al oor die ergste wees.”

“Ja, Tasiena, maar hierdie ding het Minette se dood weer voorop in Ma se gedagtes geplaas. Destyds het sy swaar op Pa gesteun, maar ek dink sy voel dit nou weer van voor af.” Riëtte sug. “En as sy hoor wat ek te vertel het, kry ons haar vir twee weke nie weer uit die kamer uit nie.”

“Nou, wat nou?”

“Hy’s hier, Tasiena.” Sy moet eenvoudig haar ontsteltenis met iemand deel.

“Hy?”

Riëtte gaan sit by die gedekte tafel en vou eers haar servet op haar skoot oop. “Henning Fourie.” Toe Tasiena haar net onbegrypend aankyk, verduidelik sy. “Minette se man, Karlien se pa.”

Die kosbak land met ’n stamp op die tafel. “Flippen hel … Wat het hy hier kom maak?”

So, dis waar Karlien aan daardie woord kom. Riëtte maak ’n nota in haar kop om met Tasiena te praat oor kru taalgebruik waar Karlien dit kan hoor. Dis egter ’n prioriteit vir later.

“Hy is hier om te bly. Hy het Pa se aandeel in die praktyk gekoop. Hy is die nuwe dokter van Boskloof.”

“Wie is die nuwe dokter van Boskloof?” Karlien kom in en gaan sit op ’n stoel sonder om dit uit te trek, wurm haarself net tussen die stoel en die tafel in.

“Sit ordentlik, poppie, netnou slaan jy om met stoel en al,” praat Riëtte haar aan en begin vir hulle kos inskep. “Die nuwe dokter is iemand wat ons ken.” Sy trek ’n asemteug diep in, kyk hulpsoekend na Tasiena wat net haar oë groot maak, besluit dan om dit maar agter die rug te kry: “Dit is Henning Fourie, jou pa van wie ek jou vertel het, die een op al die troufoto’s saam met jou ma.”

Karlien se oë rek groter as Tasiena s’n, frons dan. “Fourie? Hoekom is my van dan Beukman as hy my pa is?” vra sy vinnig. “’n Kind se van is mos dieselfde as die pa s’n.”

Tipies, dink Riëtte. Die meisiekind wil altyd die waaroms en die hoekoms van alles weet. Henning en Minette se kind het beslis ’n goeie skeutjie van hulle albei se intelligensie weg.

“Ja, maar Ouma en Oupa het jou mos aangeneem toe jy ’n babatjie was en toe het jy hulle van gekry,” verduidelik sy terwyl sy haar stemtoon rustig probeer hou, al is haar gemoed allesbehalwe onder beheer.

Karlien tel haar mes en vurk op en frons dieper. “Hoekom het hulle my aangeneem? Hoekom het ek nie by hom gebly nie? Sonet het ook nie ’n ma nie, maar sy bly by haar pa en sy nuwe vrou.”

Riëtte kyk vinnig weer na Tasiena wat daar langs die wasbak kopskuddend by haarself staan en fluister soos sy altyd maak wanneer sy ontsteld is. Vader, help my om die regte ding te sê, bid Riëtte woordeloos en kyk in die kind se stormagtige oë wat vraend op haar gerig is.

“Oupa en Ouma … was baie hartseer toe jou mamma dood is en hulle wou jou baie graag gehad het,” antwoord sy versigtig.

Karlien is egter nie daarmee tevrede nie. “Wou hy, my pa, my dan nie gehad het nie?”

Nee, hy het die pad gevat so vinnig as wat sy twee lang bene hom kon dra, flits ’n vinnige antwoord deur Riëtte se brein, maar sy weet dat sy dit nie vir Karlien kan sê nie.

“Hy was nog ’n student. Hy moes ver weggaan om sy studie klaar te maak,” gebruik sy die enigste verskoning waaraan sy onmiddellik kan dink. “Wanneer ’n dokter klaar gestudeer het by die universiteit, moet hy vir ’n tyd lank vir die regering gaan werk. Hy moes ver weg by ’n kliniek gaan help om die arm mense te dokter.”

Karlien krap met haar vurk in haar kos sonder om te begin eet. “En toe hy klaar was? Hoekom het hy my nie toe kom haal nie?” ’n Ongemaklikheid kom sit breed in Riëtte se binneste. In teenstelling met haar gewone, sonnige geaardheid is Karlien se houding buitengewoon nukkerig, maar wie kan haar kwalik neem? Sy voel dan self asof sy soos ’n tiener haar mond van pure nukkerigheid kan opblaas.

Dat die weetgierige kind nie sommer sal bes gee nie, moet sy seker geweet het. Haar brein soek rond vir die regte antwoord. “Hy het nog verder gaan leer om ’n slimmer dokter te word. Hy is nou ’n pediater.”

“Watse ding is dit?” Karlien lek aan haar vurk sonder om iets te eet.

“’n Dokter wat alles weet van babas en kinders. Moenie die eetgerei so lek nie en eet nou jou kos, ons kan later …” Riëtte sien net voordat Karlien haar kop wegdraai hoe haar ken begin bewe en haar oë opdam met trane. Met ingehoue asem wag sy op wat nou gaan kom.

“Dan weet hy mos hoe om met kinders te werk. Dan kan hy mos na my kyk,” kom dit gesmoord.

“Ja, hy kan seker …” Riëtte huiwer, vis weer wanhopig in haar kop rond vir die regte ding om te sê. Vervloekte mansmens, kom krap jou eie verdomde kastaiings uit die vuur, vaar sy vir die duisendste maal sedert haar suster se dood in haar gedagtes teen hom uit.

Karlien spring haar egter voor voordat sy aan iets kan dink om te sê. “Maar dis oukei. Ek wil nie by hom bly nie. Ek wil by jou en Ouma en Tasiena bly.” Haar stem styg met elke woord en dit krap soos vingernaels op ’n swartbord aan Riëtte se reeds ontstigte gemoed. Magteloosheid rem aan haar. Soos enige ander ma wil sy haar kind onnodige hartseer spaar en die pyn wat sy nou in Karlien se stem hoor, breek haar hart.

Karlien spring snikkend op. Die houtvloer dawer soos sy na haar kamer toe hardloop. Haar kos bly onaangeraak staan.

Riëtte maak haar oë vir ’n rukkie toe, sit haar servet langs haar bord neer en wens dat hierdie dag liewer nooit begin het nie. Vir die eerste maal verstaan sy presies wat beteken die uitdrukking wat sê jy voel asof jou hande afgekap is. Onwillekeurig wring sy haar hande inmekaar, asof sy wil seker maak hulle is wel daar.

Op hierdie oomblik voel sy die gewig van die Beukman-huishouding soos Atlas se aardbol op haar skouers rus. Sy wens dat hierdie gesprek nie nodig was nie, maar sy moes eenvoudig vir Karlien voorberei daarop dat sy moontlik binnekort haar pa sal ontmoet.

Riëtte knip die dreigende trane uit haar eie oë. Dokter Henning Fourie het heelwat om voor verantwoording te doen. Hulle gesprek van vroeër was uiters onbevredigend, maar sy sien kans vir hom. Met hom het sy nog ’n krat vol appels te skil!

“Oom Johan, kan ek ’n oomblik met Oom gesels?” Riëtte loer by sy spreekkamer in.

“Natuurlik. Kom in, Riëtte. Waarmee kan ek help?” Hy sit die verslag waarmee hy besig was, neer en beduie dat sy moet sit.

Sy gaan stadig op een van die stoele sit, onseker oor hoe sy die saak moet aanroer. “Hoekom het julle my pa se aandeel in die praktyk aan Henning verkoop?”

Hy kyk nadenkend na haar. “Hy was die enigste een wat op die advertensie gereageer het. Jy weet tog geen dokter wil deesdae meer op die platteland praktiseer waar ons dag en nag werk vir bitter min geld nie. Maar afgesien daarvan, is hy ’n uitstekende geneesheer en ’n indrukwekkende man wat baie sterk aanbeveel is deur sy vorige werkgewers en professore by die universiteit. Hy kan net ’n aanwins vir die praktyk wees. Hoekom vra jy?”

Riëtte sug, skuif ongemaklik rond. As dit enigiemand anders was, sou sy heelhartig met oom Johan saamgestem het, maar dit is nie. “Hy was wel met Minette getroud, maar die verhouding tussen hom en my ouers was … gekompliseerd, om die minste daarvan te sê. Ek wens julle het my geraadpleeg voordat julle enigiets onderteken het.”

“Jy het ons gevra om dit te hanteer en ons het gedink hy was ’n goeie kandidaat.”

“Is daar ’n manier om dit … ongedaan te maak?”

Oom Johan frons. “Nou hoekom sou ons dit wou doen?” vra hy ontwykend.

Riëtte voel al hoe meer ongemaklik. Oom Johan was nou wel haar pa se vriend, maar sy weet nie hoeveel hy van hulle familiesake weet nie. Soos sy haar pa geken het, sou hy nooit al die besonderhede met buitestanders bespreek het nie en sy gaan dit ook nie nou begin doen nie. “Hy is nie hier omdat hy so graag deel wou wees van hierdie praktyk nie. Die man is ’n spesialis, nie ’n algemene praktisyn nie.”

Oom Johan draai sy pen om en om in sy hand. “Ek is bewus van die feit dat hy oorgekwalifiseer is, maar ons het dit in die onderhoud met hom uitgeklaar. Hy weet presies waarvoor hy hom inlaat.”

“Maar weet ons waarvoor ons ons inlaat?”

Sy frons verdiep. “Waarheen mik jy, Riëtte?”

“Dink Oom ’n man wat sommer goedsmoeds sy kind afteken en aan ander gee om groot te maak, is die soort vennoot wat Oom graag wil hê? Ek bedoel, hoe strook dit met die edel dokter wat homself hier kom afsloof in diens van die breër gemeenskap?” vra sy effens uitdagend.

Oom Johan skuif ’n stapel dokumente haaks voordat hy antwoord. “Ek glo die aanneming is ’n saak waaroor hy en jou ouers destyds sekerlik nie ligtelik besluit het nie. Dit het niks met sy bekwaamheid as dokter te doen nie.”

“Seker nie, maar met sy integriteit wel.”

Sy oë vernou en speel oor haar gesig. Dis duidelik dat hy diep nadink, maar hy sê niks.

Riëtte ploeg voort, vasberade om haar standpunt oor te dra. “Al wat ek weet, is dat ek nie sy redes om hier te wees vertrou nie.” Sy staan op. Miskien moes sy liewer nie gekom het nie.

“Kyk, ek dink ek kan jou voorbehoude en vrese begryp, maar kom ons gee hom die voordeel van die twyfel en laat hom toe om homself te bewys,” glimlag oom Johan, nog steeds met ’n keep tussen sy oë. Hy is ooglopend uit die veld geslaan deur haar houding.

Riëtte glimlag huiwerig terug. “Nou goed.” Sy moet geweet het dat sy nie daarin sou kon slaag om oom Johan te beïnvloed nie. Daarvoor het hy ’n te sterk sin vir regverdigheid. Skielik spyt dat sy hoegenaamd probeer het, gee sy vinnig pad voordat die ouer man haar dalk iets kan vra wat sy nie bereid is om te beantwoord nie.

Dis buitendien nie in haar aard om agterbaks te wees en iemand agter sy rug te loop en beswadder nie. Sy sal maar net hierdie ding met Henning Fourie self moet uitbaklei. Hierdie geveg is tussen hulle twee en sy gaan nie sommer kapituleer nie.

Dr. Johan de Beer steek sy kop by Henning se oop spreekkamerdeur in. “Hei, kollega, hoe lyk dit hier? Het jy darem al jou voete gevind?”

Henning druk sy vulpen toe en knik na die stoel oorkant hom. “Wat die werk betref, ja. Andersins nee, dokter De Beer.”

Dokter De Beer kom in en gaan sit. “Johan sal doen. Oom, as jy wil. Ons is mos vennote en ek hoop ons sal vriende ook kan word.”

“Dankie, oom Johan. Ek hoop ook so. Dit wil vir my lyk ek gaan ’n vriend hier nodig hê.”

Die ouer man skuif gemaklik op die stoel, ooglopend reg vir ’n geselsie. “Nou hoe dan so? Is daar iets waarmee ek kan help?”

Henning sug, sit die vulpen neer en vou sy hande agter sy kop saam. “My verhouding met die Beukmans, Riëtte in besonder, is die grootste probleem en daarmee glo ek nie sal jy my eintlik kan help nie.”

Oom Johan frons effens, knik sy kop. “Ek dink ek verstaan. Ek weet so ’n ietsie van wat destyds gebeur het, maar nie alles nie. Die Beukmans het nie veel daaroor gepraat nie en ek het liefs nie uitgevra nie. Minette se dood was ’n seer saak.”

Hy wei nie verder uit nie, kyk net afwagtend na sy nuwe vennoot. Henning knik, bewus daarvan dat hy nou ’n geleentheid gegee word om meer besonderhede te gee, maar hy is nie so seker dat hy wil nie. “Ja,” is dus sy enigste reaksie.

“Ná Minette se dood het Antonie en Estelle mos die baba aangeneem. Hoekom, weet ek nie so mooi nie,” probeer Johan weer.

“Dis juis waar die knoop lê,” gee Henning onwillig toe. Hier gaan hy nie loskom nie.

“H’m, dit sal ek glo.” Oom Johan vryf oor sy ken. “Hoe het dit dan gewerk dat jy jou kind afgeteken het? Dis mos nie ’n ding wat ’n man sommer ligtelik doen nie. Dis in elk geval nie hoe ek jou opgesom het nie.”

Henning blaas ’n lang asemteug uit en besluit om liewer oop kaarte te speel. Hy wil nie hê die vennootskap moet op die verkeerde voet afskop nie. “Ligtelik was dit beslis nie. Ek was in skok, teen die grond, kan mens maar sê, beslis nie in staat om na ’n baba om te sien nie. En ek het my aan die begin van my gemeenskapsdiens doer in die Noordkaap tussen niks en nêrens bevind.” Hy tel die vulpen weer op en draai dit om en om tussen sy vingers. “Jy sien, ek het gevoel ek het nie veel van ’n keuse gehad as ek die beste ding vir my kind wou doen nie. Ek moes eenvoudig erken dat sy by hulle beter daaraan toe sou wees. Ek moes besluit wat reg vir my kind sou wees, nie net vir myself nie.”

Oom Johan kantel sy kop, tuit sy lippe skepties. “Ja-a … dit is seker so.”

Henning sit rusteloos weer regop, bewus daarvan dat hy die ander man nog geensins oortuig het nie. ’n Vermoede dat Riëtte eintlik die een is wat agter hierdie gesprek sit, knaag aan sy geduld. Sy skoonsuster met haar skerp tong … “Bowenal het die Beukmans my vir Minette se dood verkwalik, my van die vreeslikste dinge beskuldig. Hulle het gevoel ek het geen reg op Karlien nie.”

Oom Johan se oë rek. “Hoe so?”

“Soos jy seker weet, was ’n swangerskap vir haar ’n groot risiko omdat sy as kind mos breinvliesontsteking gehad het en as gevolg daarvan ’n hartdefek oorgehou het. Ek was heeltemal onbewus van die breinvliesontsteking, het alles eers agterna by die kardioloog gehoor wat tydens die bevalling ingeroep is.” Henning gooi sy pen met ’n gebaar van finaliteit neer. “Hulle het my natuurlik nie geglo nie.”

“Hoekom ’natuurlik’?”

“In hulle oë was ek die vark in die verhaal en dit was dit. Hulle het gesê ek as medikus moet van beter geweet het en geboortebeperking behoorlik toegepas het.” Hy skraap met sy vingers deur sy hare. “Ons was so jonk, so dom …”

Oom Johan skud sy kop, frons ongelowig. “Jy was maar vir ’n skamele paar maande met haar getroud. As sy jou nie oor die meningitis ingelig het nie, hoe kon jy dit geweet het?”

“Dis waar, ja. Ek het niks van haar mediese geskiedenis geweet nie. Watter jong, verliefde man vra sy meisie uit na die siektes wat sy as kind gehad het?” Henning sprei sy arms wyd.

Oom Johan glimlag net vaderlik. Sê niks. Henning gaan voort. “Terselfdertyd moet jy egter onthou dat die Beukmans gebroke was oor hul dogter se dood en dat hulle sekerlik nie koelkop kon redeneer nie. Ek weet, ek het nie. Hulle was in die eerste plek gekant teen ons huwelik. Die Beukmans was konvensionele mense. Hulle was woedend vir my omdat sy swanger geraak het voor ons troue en dit het seer sekerlik ook hulle oordeel in daardie stadium vertroebel.”

“Jy is baie meer toegeeflik as wat ek in jou plek sou wees, ou seun. Wat van later toe hulle tyd gehad het om haar dood te verwerk? Hoekom het hulle nie toe besef wat hulle aan jou en Karlien gedoen het deur julle uit mekaar te hou nie?”

“Ek self het weke later eers tot verhaal gekom en besef wat werklik gebeur het. Maar toe was die dokumente al onderteken, die koeël was deur die kerk en ek was daar ver in die Noordkaap.” Henning sit agteroor, vat weer sy hande agter sy kop saam en laat sy gedagtes ver terugloop.

Hy onthou sy ontsteltenis toe Minette hom met sterre in haar oë kom vertel het dat sy swanger was. Sy was so opgewonde oor die baba en wou dadelik trou, maar hy, in teenstelling, het hoegenaamd geen trouplanne gehad nie.

Hulle was baie verlief, maar albei nog studente, pennieloos. Hy wou nie gebind wees aan ’n gesin nie. Hel, die laaste ding waarvoor hy kans gesien het, was ’n kind waarvoor hy nie behoorlik kon sorg nie.

Niks kon egter Minette se vreugde demp nie, nie eens die feit dat die swangerskap beteken het sy kon nie Parys toe gaan om haar lewenslange droom te bewaarheid nie. “Minette wou mos onder ’n wêreldberoemde skilder verder gaan studeer. Haar ouers was woedend toe hulle hoor ons wil trou en dat dit neusie verby is met haar kans om Parys toe te gaan,” spreek hy sy gedagtes hardop uit.

“Ja, die kind kon pragtig skilder.”

Henning ontknoop sy vingers en vou sy arms. “Die toneel wat hom daar in Pretoria afgespeel het toe die Beukmans soontoe gekom het om ’n stokkie voor die huwelik te probeer steek, is een wat ek liewer wil vergeet.”

Oom Johan se gesigsuitdrukking moedig hom aan om voort te gaan. “Die dag ná Minette se dood was nog erger. Hulle het in alle selfgeregtigheid lang, beskuldigende vingers in my rigting gewys en daarop aangedring dat ek die baba afteken en aan hulle gee vir aanneming. Volgens hulle was ek direk verantwoordelik vir hul dogter se dood en nie naastenby bevoeg om haar kind groot te maak nie.” Hy blaas deur sy neus. “Háár kind. Hulle het nooit na Karlien as my kind verwys nie, altyd net gepraat van Minette se kind.” Hy vee oor sy gesig asof hy die onaangename herinneringe daarmee kan wegvee.

Oom Johan kyk hom stip aan, met ’n heelwat meer toegeeflike glimlag op sy gesig. “Jy gaan ’n stryd hê om Riëtte van jou goeie bedoelings te oortuig. Sy is ’n klein vuurvreter. En sy is baie lief vir jou kind, het haar werklik as haar eie aanvaar,” merk hy op.

“Ek is heeltemal bewus daarvan. Sy glo dat ek uit selfsug my rug op my kind gekeer het en nooit eens navraag gedoen het nie, maar dis nie waar nie. Ek het deur middel van haar ma se suster Heila wat in Pretoria bly, op die hoogte gebly van alles wat hier oor die afgelope sewe jaar gebeur het.” Hy vroetel deur sy hare. “Ek wil haar nie van hulle af wegneem nie. Dis juis die hoofrede waarom ek hierheen gekom het.”

Oom Johan vryf nadenkend oor sy bolip. “Dit was vir my vreemd dat jy die geleentheid om as spesialis in die stad te praktiseer versmaai het om as algemene praktisyn hierheen te kom. Ek was daarvan oortuig dat dit iets met jou dogter te doen het, maar ek wou daardie dag van die onderhoud nie so uitvra nie, te bang jy verander van plan.”

Henning sug. “Ek kan as alleenloper nog steeds nie vir my kind die stabiele, gelukkige gesinslewe gee wat sy tot dusver by die Beukmans gehad het nie. Ek wil net graag my plig teenoor haar nakom en die kans hê om ’n positiewe rol in haar lewe te speel.”

Dit lyk asof oom Johan steeds nie heeltemal oortuig is nie. “As dit die geval is, hoekom het jy dan sewe jaar weggebly? Hoekom het jy nou eers gekom?”

Ja, Riëtte het beslis met oom Johan gepraat. Hierdie nuwe vennoot van hom gaan nie kopgee voordat hy die volle verhaal van sy kant af ook ken nie. Dit lyk vir hom asof oom Johan werklik ’n regverdige man is. Miskien moet hy maar met die hele sak patats vorendag kom.

“Antonie Beukman het destyds my verlede laat ondersoek. Dit was vir hom nie moeilik om vas te stel dat ek die kind van ’n dwelmverslaafde ma was, wat nie eens geweet het wie die pa van haar kind is nie. Hy het dit teen my gebruik om sy dogter te probeer oorreed om van my af te sien, maar dit het haar net meer vasberade gemaak om met my te trou. Jy sien, sy het my werklik liefgehad.”

Henning maak vir ’n paar tellings sy oë toe. Daardie onvoorwaardelike liefde veroorsaak nog steeds verwondering by hom. Minette is die enigste mens wat hom al ooit aanvaar het vir wie hy is en hom werklik geliefd kon laat voel.

Hy kyk om na die ouer man wat hom aandagtig dophou maar sien in sy oë net opregte belangstelling. Dit spoor hom aan om nog openliker te praat. “Toe Minette dood is, het hy dit weer voor my kop gegooi en my met uiters slim redenasies oortuig dat ek nooit ’n geskikte ouer vir sy kleinkind kan wees nie. Ek was op ’n laagtepunt en het hom geglo. In my rebelse tienerjare is ek van die een na die ander pleegouerpaar aangestuur omdat ek nie by een van hulle kon of wou aanpas nie. Hy het die verslae daaroor uitgesnuffel en teen my gebruik. Hy het gedreig om my verlede in ’n hof oop te vlek en my as ouer ongeskik te laat verklaar.”

Johan skud sy kop. “Antonie was ’n ou vuurvreter, maar ek het darem nie gedink dat hy tot so iets in staat sou wees nie.”

“Hy het geglo hy doen die regte ding vir sy kleinkind. Hy het my laat belowe dat ek haar nooit, vir solank as hy lewe, persoonlik sal kontak nie. Dit was deel van die ooreenkoms wat ek moes onderteken.”

Johan se oë rek. “So wragtig?”

“Ja. Soos ek gesê het, ons was almal so geskok, ons was nie onsself nie. Die skade was egter gedoen. Ek het werklik geglo dat Karlien gelukkiger by hulle sou wees. En later, toe ek deur middel van Heila uitvind dat sy wel ’n gelukkige kleuter en nog later ’n goed aangepaste skoolkind geword het, het ek geglo dat enige inmenging van my kant af haar lewe net onnodig omver sou werp. Daarom het ek my by die ooreenkoms gehou … tot nou toe.”

Verlig sien Henning hoe oom Johan terugsit, ontspan en glimlag. “Jy het my oortuig, maar ek is nie jou probleem nie, ou seun, dis eintlik die Beukman-vroue wie se vertroue jy moet wen.”

Henning glimlag. “En dis waar die probleem lê. Riëtte het my gister behoorlik vertel waar Dawid die wortels gegrawe het. Sy wil my nie naby Karlien toelaat nie, beskuldig my daarvan dat ek agter my dogter se erfporsie van haar oupa aan is.”

Oom Johan fluit saggies. “Tierkat! Lyk my jy het ’n groot probleem. Sê maar as ek kan help.” Hy staan op. “Sê my, is jy al behoorlik ingeburger daar waar jy bly?”

“Die vrou van die gastehuis is baie gaaf en die kos is skaflik, maar ek soek maar my eie plekkie. Ek het nog nie eens die tyd gehad om ’n agent te nader dat ek ’n begin kan maak met die soektog nie.”

Oom Johan staan op. “Wel, sê gerus as ek met iets kan help.”

Henning loop om die lessenaar om met die ouer man blad te skud, diep onder die indruk dat dit meer as net ’n hand van vriendskap is. In die oë van sy vennoot sien hy die begin van ’n nuwe begrip en respek wat nie vroeër daar was nie. Skielik voel hy heelwat beter oor sy ontvangs hier op Boskloof.

“Ma, kom, dan eet jy saam met ons aan tafel. Ma kan nie heeldag so alleen hier in die kamer bly nie. Kom woonkamer toe, Tasiena het ’n heerlike herderspastei gemaak vir aandete.” Riëtte stoot haar ouers se slaapkamerdeur wyer oop. Haar ma lê op die bed met haar rug na die deur toe, haar bene toegemaak onder ’n deken.

“H’m,” is al reaksie wat sy kry.

“Mamma?” Sy loop om die bed. Die te maer figuur, haar arm oor haar oë gegooi, roer nie.

“Kom eet saam met ons, asseblief, Ma?”

“Nie honger …” mompel sy.

“Jy het die hele dag nog feitlik niks geëet nie, Mamma,” beskuldig Riëtte liggies en gaan sit langs haar ma op die bed. Vir die tweede keer binne twee dae voel sy asof magteloosheid haar wil oorweldig. Sy het eenvoudig nie krag vir haar ma se apatiese gedrag nie. Kommer daaroor knaag al vir weke aan haar. Dis tyd dat sy iets daadwerkliks daaromtrent doen. “Kom saam eetkamer toe, ons wil Mamma graag by ons hê.”

Haar ma roer, skud Riëtte se hand af. “Tasiena kan sommer myne hiernatoe …”

“Nee, sy gaan nie,” val Riëtte haar beslis in die rede. “Sy is reeds huis toe, dis al laat.” Riëtte trek die deken van haar ma se lyf af en tel haar trui van die stoel langs die bed af op. Met ’n streng stem, soos wanneer sy vir Karlien aanspreek oor die een of ander ongehoorsaamheid, por sy haar ma aan. “Gooi hierdie trui oor Ma se skouers, dan stap jy saam met my. Ek skink vir ons twee ’n sjerrietjie in, dan kom gesels jy ’n bietjie met my. Daar is iets waaroor ons ernstig moet praat.”

Haar ma draai vir die eerste maal na haar toe en maak haar oë oop. Riëtte sien ’n flikkering van belangstelling in haar oë en skep moed. “Kom, staan op.” Sy neem Estelle se hand en trek haar regop op die bed, vee die willose vrou se hare plat.

“Waaroor moet ons praat, kind?” vra sy emosieloos.

Riëtte hang die trui oor haar ma se skouers. “Ek sal Ma in die woonkamer sê. Hier is jou trui. Dis koelerig vanaand.” Met ’n sagte hand vee sy oor haar ma se hare. “Ma se hare lyk mooi. Ek is bly om te sien Ma het dit ’n bietjie gewas vandag.”

“Tasiena het my geboelie totdat ek dit gedoen het,” steun sy en staan op, stap skuifelend soos iemand wat heelwat ouer as haar jare is.

Riëtte frons toe sy dit sien. Dis werklik tyd om iets drasties te doen, moes dit seker lankal gedoen het, besef sy. Sy sal sommer môre oom Johan se raad vra.

“Waaroor wil jy praat, Riëtte?” vra sy toe hulle albei in die woonkamer sit met ’n glasie sjerrie.

Riëtte wens dit was nie noodsaaklik om haar ma vanaand die nuus mee te deel nie, maar net soos die vorige dag met Karlien, besef sy dat sy nie ’n keuse het nie. Haar ma moet die waarheid weet voordat sy dit by iemand anders uitvind. “Die dokter wat Pa se aandeel in die praktyk gekoop het …”

“Wat van hom, het hy toe gekom?”

“Ja, hy het gister hier begin.”

“Hoe lyk hy? Hou julle van hom?” vra haar ma sonder enige werklike belangstelling in haar stem.

“Dis Henning Fourie, Ma.”

“Fourie? Van watter Fouries?”

Riëtte staal haar vir die reaksie wat sekerlik gaan volg. “Minette se Henning, Ma. Karlien se pa.”

Met ’n dowwe geluid land haar ma se sjerrieglas op die mat. Riëtte kyk vir ’n oomblik gelate hoe die rooibruin vlek versprei. Toe staan sy op, haal ’n snesie uit haar uniform se sak en klad die ergste daarvan droog. Sy kyk onderlangs na haar ma se gesig wat weer stroef en geslote geword het.

“Wat soek hy hier?” vra haar ma hees.

“Ek weet regtig nie, Ma, maar moenie bekommer nie, ek sal hom nie naby haar toelaat nie.”

Sy vat skielik vlam en beduie met ’n wysvinger. “Dis daardie yslike polis wat jou pa vir haar nagelaat het. Dis wat dit is. Hy is agter haar geld aan.”

“Ek weet nie vir seker nie, maar ek gaan uitvind, so seker as wat ek hier sit. Hy kan in elk geval nie aan daardie geld raak nie. Dis nou in ’n trustfonds geplaas. Ek glo die wet sal aan ons kant wees.”

“Hy mag haar nie kry nie. Hy het reeds een van my kinders gevat en doodgemaak!” Daar is vir die eerste keer in ’n lang ruk lewe in haar ma se stem.

“Ek weet darem nie van doodmaak nie, Ma. Dit kan ons darem nie sê nie,” keer Riëtte halfhartig. Sy is al so moeg vir dié ou storie. Haar ma glo steeds dat Minette se dood Henning se skuld was. Ná Minette se begrafnis het haar ma se kop daarby vasgehaak en nou, ná haar pa se dood, het die ding weer begin kop uitsteek.

Dit was destyds so erg dat hulle haar na ’n psigiater moes neem wat haar op ’n hoë dosis antidepressante geplaas het. Dit was die hoofrede hoekom Riëtte alle planne vir haar eie loopbaan moes laat vaar en op Boskloof moes kom bly om na Minette se baba om te sien. En toe Karlien eers stewig in haar hart gekruip en die kleintjie haar “mamma” begin noem het, kon sy haar nooit weer hier wegskeur nie.

Haar ma se bitsige woorde dring deur haar herinneringe. “Wat anders? Hy het haar verlei, haar swanger gemaak nog voor hulle getroud was. Dis so goed asof hy haar met sy eie twee hande doodgemaak het. My onskuldige, reine klein Minette.”

“Ma, ek was ook baie lief vir haar, maar ek het Ma al gesê, dit neem twee om swanger te raak. Sy het by hom geslaap voor hulle getroud was en dit maak haar doodnormaal, maar alles behalwe rein en onskuldig. Dis buitendien kortsigtig om so te redeneer.”

“Hy het haar verlei, gedwing vir al wat ons weet …” hou Estelle vol.

“Ma! Hier kom Karlien. Laat dit nou daar.”

“Weet sy?” fluister Estelle met haar oë op die gangdeur waar Karlien enige oomblik gaan verskyn. Verstom kyk Riëtte na die rooi vlekke op haar ma se wange. Vir die eerste keer in dae toon sy belangstelling in enigiets. Net jammer dat dit so ’n negatiewe iets moet wees, dink sy spytig.

“Ja, maar moenie daaroor praat nie,” fluister Riët te terug. Op ’n gemaak normale stemtoon gaan sy voort toe Karlien en Waggel saam in die deur verskyn. “Haai, meisiekind, is jou huiswerk klaar? Het jy daardie moeilike somme reggekry?” Riëtte sit die nat snesie op die skinkbord neer en skink vir haar ma ’n ander glasie sjerrie. Sy gaan sit weer, skielik tot die dood toe uitgeput.

Karlien wip langs haar ouma op die bank en trek giggelend haar trui tot oor haar knieë sodat Waggel se nat tong haar nie kan bykom nie. “Ja, alles is klaar, Mamma.”

“Moenie jou trui so uitrek nie, my skat. Waggel, lê mooi.” Die hond gehoorsaam en plons by Karlien se voete neer.

“Ek wil hom nie sien nie,” kom dit skielik nors en met nadruk van Karlien. Riëtte se hart ruk. Sy hoor haar ma na asem snak en hoop net dat sy niks onverantwoordeliks voor die kind sal kwytraak nie. Versigtig neem sy ’n slukkie uit haar glas en kyk stip na Karlien wat haar poniestert se punt al om en om haar vinger sit en draai.

Riëtte se hart krimp ineen toe sy die verwarring in haar kind se oë nie kan miskyk nie. “Jy hoef hom nie te sien as jy nie wil nie, my skat,” probeer sy paai.

“Toe ek wou gehad het hy moet kom, het ek gewag en gewag en hy het nooit gekom nie. Nou kan hy maar laat staan. Ek is honger, Mamma, wanneer gaan ons eet?” Sy het so vinnig van onderwerp verander dat dit byna is asof sy wil sê die gesprek oor haar pa is afgehandel.

Vir die tweede keer in twee dae wens Riëtte dat Henning daar kon wees om sy eie veldslae te veg. Eintlik, in hierdie geval, sou sy wat wou gee dat hy met sy eie ore kon hoor wat sy dogter se opinie omtrent sy optrede is.

Riëtte gooi ’n pak ontbytgraan in die supermark se trollie en maak ’n regmerkie op die lysie in haar hand. Sy moet gou speel anders sal Karlien op haar moet wag wanneer die skool uitkom. Tee … h’m, ja … die tee is byna gedaan.

“… daai gorgeous nuwe dokter,” dring ’n vrouestem in die volgende gangetjie tussen die rakke tot haar deur. “Hy kan maar enige tyd sy skoene onder my bed kom inskuif, sê ek jou,” giggel sy. Riëtte sukkel om die stem te plaas.

“Weet jy wie hy is?” vra Giggelstem se vriendin. Riëtte probeer oor die rak loer, maar dis te hoog. Sy herken egter die tweede stem as iemand wie se dogtertjie saam met Karlien in die klas is.

“Dokter Fourie, nie waar nie?”

“Ja, maar weet jy watter Fourie?”

“Wat bedoel jy, watter Fourie?”

“Hy is niemand anders nie, as …” Sy bly stil vir effek. “… oorlede Minette Beukman se wewenaar, ou dokter Beukman se skoonseun, dis watter Fourie hy is,” kom die antwoord in ’n baie hoorbare fluisterstem.

“Nooit! Wat sou hy nou, na al die jare, hier op Godverlate kom soek, dink jy? Sou hy agter die oujongnooiskoonsussie aan wees, die een met die kind?” Riëtte snak saggies na haar asem. Dis duidelik dat die skinderstorie nou lekker trek kry.

“Een blonde sussie was dalk nie genoeg vir hom nie, nou soek hy double trouble,” kry die ander een lekker, die nodigheid om te fluister nou skoon vergete.

“Of dalk die ou dokter se sakke vol erfgeld? Oe la la … the plot thickens, sou ek sê. Dis nooit anders nie.” Riëtte verstik byna. Haar eerste instink is om die twee skinderbekke op hul plek te gaan sit, maar sy bedink haar dadelik. ’n Spektakel in die supermark is die allerlaaste ding waarvoor sy vandag kans sien. Die res van die inkopies op haar lys kan gerus maar wag. Sy moet eenvoudig hier uitkom. Vervaard gryp sy haar trollie vas en haas haar so vinnig en onopsigtelik as moontlik na die kassiere toe.

Haastig begin sy die kruideniersware op die toonbank uitpak. Besef Henning Fourie presies wat hy haar en sy dogter aandoen deur sy blote teenwoordigheid hier op die dorp? Hy, as stedeling, het nie die vaagste benul van die vernietigende krag van kleindorpse venyn nie.

As hierdie storie, soos dit met alle skinderstories gaan, nog stertjies bykry en boonop by die huis van Karlien se klasmaatjie herhaal word en die kind gaan vertel dit oor by die skool, kan dit Karlien oneindige skade berokken.

Henning Fourie, die lys onvergeeflikhede wat ek teen jou hou, word al hoe langer, dink sy siedend van woede, gryp haar inkopiesakke sonder om die gebruiklike paar woorde met die kassiere te wissel en storm uit na haar kar toe.

Henning sit in sy motor oorkant die Boskloof Laerskool, so onopsigtelik moontlik, want daar is heelwat ouers wat sit en wag dat die skool uitkom. Hy sit nou al ’n hele paar dae elke middag hierdie tyd hier in sy motor. Geduldig wag hy om net so ’n ietsie van haar te sien te kry.

Klokslag om eenuur bars die klaskamerdeure oop en bondel jillende kinders uit. Hy weet nou al dat sy altyd heel laaste uitkom, sy blondekoppie met die huppelstappie, so hy wag maar. Daar’s hulle! Sy en haar krulkopmaatjie dartel in die paadjie af, waai vir mekaar by die hekkie. “Onthou om my Black Beauty-boek terug te bring, anders maak ek jou dood! Dis my heel beste boek,” gil sy.

Doodmaak? Sou alle sewejariges so aggressief wees soos sy dogter? Sy aard natuurlik na haar tannie, die een wat hom ook behoorlik die dood voor die oë gesweer het. Hy grinnik. Sy was soos ’n katwyfie wat haar kleintjies beskerm. As hy iemand moes uitsoek om sy dogter se belange te beskerm, sou sy keuse beslis op Riëtte Beukman val.

Hy kyk met ’n glimlag hoe sy meisiekind met die rugsak flappend oor haar skraal skouers tot ’n hele ent verder by Riëtte se motor draf. Sodat sy hom nie raaksien nie, maak hy altyd doodseker dat hy ver van haar af parkeer. Hy kan net dink wat sy te sê sou hê as sy kon weet waarheen hy so vinnig uit die spreekkamer padgee wanneer die etensuur aanbreek.

Hy hou die groetery tussen ma en dogter dop. Hy ken al die ritueel. ’n Soentjie, ’n drukkie, ’n plukkie aan die poniestert en wye glimlaggies al die pad. Die twee moet baie lief wees vir mekaar. Hy het die regte ding gedoen om haar al die jare hier te los, al het dit hom bittere, slapelose nagte gekos.

Hy sluit ingedagte sy viertrek aan. Black Beauty, nè? Dit beteken sy het tog die boeke oor perde gekry wat hy Kersfees by ’n boekwinkel in Pretoria gekoop en vir haar laat stuur het. Heila het hom gesê dat sy gaande is oor perde. Toe sy kleiner was, wou sy net my-little-pony-speelgoed hê. Dié het hy pligsgetrou gekoop en na Heila toe gevat om aangestuur te word Boskloof toe.

Noudat hy haar gesien het, besef hy eers hoeveel van haar ontwikkeling hy reeds misgeloop het. Riëtte se beskuldigings oor al die kere wat sy hom nodig gehad het en hy nie daar was nie, brand nog soos gloeiende kole vuur in sy reeds ooraktiewe gewete.

Hoe gaan sy dogter sy teenwoordigheid hier in Boskloof aanvaar? Hy los die stuurwiel en vee sy sweterige palms aan sy broek af. Al hierdie onbeantwoorde vrae begin hom gek maak.

“Ek wil my kind sien,” val hy met die deur in die huis toe hy haar uiteindelik die middag vir ’n rukkie alleen in haar kantoortjie kry. Hy kom ongenooid in en druk die deur agter hom toe.

Haar oë is versigtig, agterdogtig. “Ons het niks vir mekaar te sê nie, dokter Fourie.”

Hy gaan stadig op die stoel oorkant haar sit. “Ek wil nie met jou redeneer nie, ek wil net vir Karlien sien.”

Sy gooi haar pen met ’n gekletter in die penneblikkie op haar lessenaar neer. “Wel, sy wil jou nie sien nie.”

Hy vou sy hande tussen sy knieë, laat die opwelling van magtelose teleurstelling soos brandende ontsmettingsmiddel oor rou wonde spoel. Hy fokus momenteel op die pyn, asof dit vir hom kwytskelding sal bring. Henning skud sy kop. Miskien jok sy net om hom te probeer afskud. “Het sy so gesê?”

Haar hele houding raak uitdagend. “Ja.”

Hy deins nie terug nie maar hou haar blik gevange. “Dan weet sy van my, dat ek hier is?”

Humeurigheid maak dat haar oë nog meer deurskynend voorkom. “Natuurlik weet sy van jou. Dit wat ek haar nie vertel het nie, begin sy vinnig by die dorp se skindertonge hoor.”

Sy kop ruk op. “Skindertonge?”

“Het jy gedink dat jou verskyning hier op die dorp ongemerk verby sou gaan? Dit is ’n klein plekkie en die mense het ’n kleindorpse mentaliteit. Almal weet van almal se besigheid. Joune ook. Op die oomblik is joune die heel sappigste nuus. Ek sê nou vir jou, Henning Fourie, as die skinderstories wat die rondte doen Karlien enige skade aandoen, sal ek nie verantwoordelik wees vir wat ek jou gaan aandoen nie.”

“As jy my toegelaat het om haar te sien soos ek jou gevra het, sou dit nie nodig gewees het dat sy van my deur middel van skinderstories te hore kom nie. Ek vra jou weer: Weet sy dat ek haar graag wil sien?”

Riëtte sug. “Ja, ek het haar vertel, maar sy wil jou nie sien nie, want sy weet maar alte goed van haar pa wat haar al sewe jaar lank ignoreer.”

“Wat van al die kaartjies en geskenke wat ek gestuur het?”

Daardie ysblou kykers blits koue vuur. “Kaartjies? Geskenke? Powere plaasvervangers vir die pa wat sy bitter nodig gehad het!”

“Het sy dit gekry, vra ek?” effens geïrriteerd.

Sy leun vorentoe. “Sodat dit elke keer weer haar hoop kan laat opvlam om net weer vernietig te word?”

“So, julle het nie …” Hy sit agteroor. Dit lieg sy. Hy weet van die Black Beauty-boek wat sy gekry het. Hoekom sou sy lieg? Uit selfverdediging? Wag ’n bietjie … wat het sy nou net gesê? “Hoop? Hoop, waarvoor?”

Sy skud haar kop met ’n ongelowige uitdrukking op haar gesig. “Jy het nie ’n idee nie, het jy?” Haar stem is nou hees.

“Gee my ’n idee.”

“Vandat sy haar verstand het, hoop sy dat daardie man wat saam met haar ma op die troufoto’s is, gaan kom en haar as sy dogter opeis. Sy het meer as een maal in haar slaap uitgeroep na haar pappa. Sy het jou in haar verbeelding opgeblaas tot die een of ander soort held. Dis net die laaste jaar of so wat sy begin moed opgee het, besluit het dat jy nooit gaan kom nie.”

Henning voel hoe die pyn van flussies elke holte van sy liggaam vul en byt op sy tande. Hoe seer dit maak, sal hy haar nie wys nie, daardie bevrediging kan hy haar nie gee nie. Hy kry nie ’n woord tussen sy stywe kake uit nie.

“Ek het haar dadelik vertel, die dag toe jy hier aangekom het,” sê sy na ’n lang stilte.

“Jy het reeds so gesê. En?”

“Sy het regtig gesê sy wil jou nie sien nie,” vryf sy dit in.

Hy lig sy wenkbroue ongelowig. “Dit suig jy uit jou duim, net om my by te kom.”

Haar oë flits. Sy lig haar ken. “Haar woorde was: ‘Ek het gewag en gewag, toe kom hy nie. Nou kan hy maar laat staan.’ ”

Henning se binnegoed ruk en hy pers sy oë styf toe. Die pyn word soos vlamme wat skroei en brand tot in sy siel. Uit ondervinding weet hy pyn vind plekke in ’n man se lyf wat liefs alleen gelaat moes gewees het. Hy ken pyn. Hy weet dis ’n intieme emosie, nog persoonliker as passie en selfs meer elementêr as woede. Woede en passie soek iemand om dit mee te deel, maar wanneer pyn jou tref soos dit hom nou tref, moet jy liewer alleen wees.

Hy pluk die deur oop en kies die hasepad voordat hy homself in die skande steek. Só het hy laas gevoel toe hy tien jaar oud was. Die dag toe die maatskaplike werker hom by sy ma gevat het, die laaste keer wat hy haar gesien het, die laaste keer wat hy gehuil het.

“Heila Steenkamp. Hallo,” klink ’n vrolike stem nadat Riëtte haar peetma se nommer geskakel en die foon slegs twee maal hoor lui het.

“Heila, dis so goed om jou stem te hoor.” Riëtte druk die foon stywer teen haar oor en laat toe dat ’n gevoel van vreugde deur haar spoel om haar onstuimige gemoed te kalmeer. Byna onmiddellik begin haar spiere ontspan. Haar peetma is die dierbaarste mens wat sy ken.

“Ek is so bly jy bel, meisiekind, ek wonder al heeldag hoe gaan dit daar met julle almal. Wag, ek druk gou my kantoordeur toe, dan kan ons lekker gesels.”

Riëtte glimlag terwyl sy wag, maak haar oë toe en roep haar tannie se koffie- en boekwinkel in die pragtige ou herehuis in Brooklyn, Pretoria in haar geestesoog op. Sy sien die outydse uithangbord voor haar asof sy daar reg voor die winkel wat in rillers en romanses spesialiseer, staan: Guns ’n Roses.

“Hallo, ek is tot jou beskikking,” keer Heila terug. Wanneer was haar en Minette se tannie al ooit nie tot hulle beskikking nie, dink sy waarderend.

Emosie wel onverwags weer op, laat haar soos ’n kind voel en maak haar stem yl en hoog. “Ag, Heila, ek wens jy was hier. Als is verkeerd. Daardie verdekselse Henning Fourie ruïneer al weer ons almal se lewe,” bars sy uit. Riëtte haal diep asem, keer desperaat dat die trane wat agter haar ooglede brand, oorspoel. Geskok besef sy dat sy net soos haar ma klink. Dis alles daai blerrie mansmens se skuld. Sy het heeltemal goed oor die weg gekom totdat hy hier aangekom het.

“Riëtte, ek kom soontoe, dan kan ons lekker gesels oor als wat jou bekommer,” sê Heila rustig maar beslis. “Dis Vrydag en ek het lank laas ’n vry naweek geneem. Paula kan die fort hier hou. Ek kan so oor ’n halfuur hier wegkom. Vra vir Tasiena om my kamer reg te kry. Ek kom kuier vir die naweek. Sien julle voor donker.” Die verbintenis gaan met ’n besliste klikgeluid dood.

’n Skuldgevoel kom sit op die krop van Riëtte se maag. Sy slaag al weer daarin om haar probleme op Heila af te laai, soos sovele kere in die verlede. Ai, maar Heila is altyd gewillig om te luister, raad te gee of te help wanneer nodig, hoe kan sy dan anders? Heila was die een wat haar op die hoogte van Minette se swangerskap gehou het terwyl sy daar ver was en haar sussie bitter graag sou wou bystaan.

Vandat sy en Minette baie jonk was, was Heila hul biegmoeder en bondgenoot. Dit was natuurlik na haar wat Minette haar gewend het toe sy vermoed het dat sy swanger is. Seker maar omdat Heila soveel jonger as hulle ma is. In hul vroeë tienerjare het hulle selfs gefantaseer dat hulle eendag gaan uitvind Heila is hulle biologiese ma!

Sy kan eenvoudig nie met hierdie probleem na haar ma toe gaan nie. Deesdae is haar ma in elk geval nie in staat om enige probleme die hoof te bied nie. Ja, sy het die regte ding gedoen om vir Heila te bel.

Miskien moet sy net gou vir Tasiena laat weet dat hulle ’n gas vir die naweek te wagte is. Sy tel weer haar selfoon op. Die dag kry sommer onmiddellik ’n ander skakering – ’n baie rooskleuriger een. Heila kom kuier.

“Ouma Heila!” Karlien en Waggel storm by die voordeur uit en Riëtte kom glimlaggend agterna. Sy skud net haar kop oor die uitbundige vreugde waarmee die kind en die hond haar tannie verwelkom. Die twee wedywer om te kyk wie die meeste van die drukkies en liefies wat Heila so vrylik uitdeel, kan inpalm.

“Wag nou, julle twee. Gee ouma Heila ’n kans om uit haar kar te kom,” keer sy laggend en kyk bewonderend na die middeljarige vrou se mooi figuur in ’n kunstige uitrusting wat sy heel waarskynlik self ontwerp en gemaak het.

“Hallo, meisiekind.” Riëtte word in ’n stywe omhelsing aan die mooi, blonde vrou se bors gedruk. Sy snuif die bekende jasmyngeur van haar tannie se parfuum in en hou haar vir ’n paar tellings langer vas, absorbeer gulsig die liefde en vertroosting wat die ouer vrou woordeloos bied.

“Ek is so bly jy is hier. Ma gee my en Tasiena grys hare. Sy is weer vol stories oor hoe Henning vir Minette met sy eie twee hande vermoor het. Hoewel ek soms voel asof ek hom met my twee hande om die strot kan bykom, kan ek darem nie met my ma saamstem nie,” sê sy vertroulik toe Karlien ’n ent voor hulle teen die stoep uitsukkel. Sy steun met Heila se lywige drasak, wat die klein merrie sekerlik hoop die gebruiklike geskenkie vir haar gaan oplewer.

Heila se gesig versober. “Agge nee. Dit klink glad nie goed nie. Dis tyd dat ons hulp kry vir haar,” ignoreer sy die aanmerking oor Henning.

“H’m. Oom Johan dink ook so. Ons kan later gesels. Kom, Tasiena het ’n feesmaal gekook.” Riëtte haak by haar peetma in en hulle volg die meisietjie die huis in. “Karlien, gaan sit asseblief die sak in ouma Heila se kamer.”

“Oukei, Mamma.”

“Hallo, Ousus,” groet Heila haar suster waar dié op die bank in die woonkamer sit. “Hoe gaan dit met jou?”

“Soos dit maar gaan as jou eie suster jou verraai het. Dis jy wat daardie moordenaar hierheen gestuur het, nè?” Sy druk haar vinger op haar jonger suster se bors toe Heila buk om haar te soengroet.

Heila snak na haar asem en kyk vinnig na Riëtte. “Ousus, ek gaan nie toelaat dat jy met daardie soort praatjies aanhou en dit voor Karlien nie,” vat sy onmiddellik haar suster aan. “Hou nou dadelik op, voordat sy hier inkom.”

Riëtte se ma bly dadelik stil. Sy staar met ’n strak, bot gesig voor haar uit en ignoreer haar suster se soen op haar wang. Riëtte se hart krimp by aanskoue van haar eens opgewekte, liefdevolle ma se gedrag. Sy en Heila wissel weer ’n betekenisvolle blik.

Tasiena verskyn in die deur tussen die kombuis en die woonkamer. “Heilatjie!” Sy hou haar arms oop. Riëtte kyk glimlaggend hoe die ou vriendinne mekaar om die hals val. Heila en Tasiena tree meer soos susters op as die twee wat eintlik susters is, dink sy vlugtig.

“Hennerik wag seker al ure lank vir my, maar ek moes jou net eers sien,” lag Tasiena en raak aan Heila se blonde krulle asof sy wil seker maak sy is werklik daar.

“Belowe my ons kan môre ’n lekker kuier inkry, anders laat ek jou vanaand glad nie na jou Hendrik toe gaan nie,” terg Heila.

“Ek kan nie wag nie. Ek het spesiaal vir jou ’n death by chocolate vir poeding gebak vir vanaand. Bêre vir my ook ’n stukkie, gehoor.”

“Oe, njammies. Jou lekker kos is al waaraan ek vanmiddag op daai besige hoofweg kon dink. Jy sou sweer die ganse Gauteng het hierdie naweek besluit om Bosveld toe te kom. Die verkeer was iets ysliks.”

“Nou toe, Tasiena, Hendrik gaan van jou skei as jy nie nou huis toe gaan nie. Jy moet loop voor dit heeltemal donker is. Het jy genoeg van die kos vir julle twee uitgeskep?”

“Ja dankie, Riet-kind. Nag, julle almal. Lekker kuier vanaand,” groet sy en met ’n verlangende kyk in Heila se rigting verdwyn sy weer in die kombuis. Op daardie oomblik tref dit Riëtte dat Tasiena vanaand bitter graag eerder saam met haar ou maat sou wou kuier as om huis toe te gaan.

“Nag, Tasiena,” groet almal tegelyk.

Riëtte word bewus daarvan dat almal in afwagting na haar staan en kyk. “Kom, dan kuier ons sommer om die kombuistafel soos in die ou dae. Ek het vir Tasiena gevra om daar te dek. Ek haal vir ons ’n bottel wyn uit,” nooi sy en stap vooruit kombuis toe. “Is jou hande skoon, Karlien?”

“Jissie, Mamma, ek is sewe jaar oud. Ek weet ek moet my hande was nadat ek met die hond gespeel het,” protesteer Karlien.

Riëtte gryp haar om die lyf en gee haar ’n vinnige drukkie. “Askies, meisiekind. Dis maar die mag van die gewoonte wat my laat vra. Ek sal probeer onthou dat jy nou groot is, maar jy sal maar altyd my baby bly.”

“Gmf. Is die baby darem groot genoeg om ’n slukkie wyn te kry?” flikflooi sy vol glimlaggies, haar verontwaardiging onmiddellik vergete.

“H’m. Oukei, bring vir jou een van daai klein glasies.”

“Riëtte, sy is nog ’n kind,” keer Estelle dadelik.

“Toe nou, Estelle, Riëtte weet wat sy doen. Sy sal mos net ’n paar slukkies ingooi,” paai Heila met ’n hand op haar suster se skouer, neem ’n glas wyn by Riëtte en gaan sit aan tafel.

“Op jou kuier,” lig Riëtte haar glas toe almal sit en klink dit teen Heila s’n.

“Op wonderlike dinge,” antwoord Heila.

“Optimis,” glimlag Riëtte.

“Gmf,” is haar ma se enigste kommentaar.

Toe Estelle en Karlien later al albei kamer toe is, slaak Riëtte ’n sug van verligting en kyk vol toegeneentheid na haar peetma. “Kom, ek het net die plek vir ons twee. Pa se studeerkamer,” beduie sy.

Toe hulle elk met ’n glasie likeur, opgekrul in die twee groot leunstoele voor die elektriese kaggel in die privaatheid van die studeerkamer sit, voel Riëtte behoorlik hoe die moegheid haar gewig afdruk in die sagte stoelkussings in. “Ek is só bly jy is hier,” verklaar sy met gevoel, sak nog dieper terug in haar stoel.

“Nou toe, laat ek hoor,” is al wat Heila sê.

Sonder om iets uit te laat, vertel sy van haar frustrasies met en bekommernis oor haar ma se toenemend vreemde optrede. Sy vertel van haar ontsteltenis en woede oor Henning se onverwagse verskyning op Boskloof, sy vermetelheid om te reken hy het enige aanspraak op Karlien. En bowenal van haar bekommernis oor wat dit alles aan Karlien kan doen.

“Ons moet onmiddellik werk maak van jou ma se toestand. Ek het nie besef dis so erg nie,” merk Heila bekommerd op.

“Ek sal. Oom Johan sal my help daarmee, moet jou nie daaroor bekommer nie. Help my eerder dink wat ek omtrent Henning se teenwoordigheid hier moet doen.”

“En jy sê Karlien wil hom glad nie sien nie?”

“Ek neem haar dit nie kwalik nie. Hoe kan hy verwag dat sy nou sommer net in sy arms sal val en hom as haar pa aanvaar? Ons meisiekind het meer oemf as dit. Sy het meer teenwoordigheid van gees as die meeste ander meisietjies van haar ouderdom. Die klein merrie aanvaar niks sommer net nie, bevraagteken aljimmers alles.”

“Hoe weet jy dis wat hy verwag? Het hy so gesê?”

“Heila, hoekom skerm jy so vir die man?”

Riëtte hou Heila, wat haar glas lig en die amber kleurige vloeistof teen die lig van die kunsmatige vlamme bekyk, stip dop. Wat is dit met Heila dat sy al neig om Henning se part te wil vat? Die Beukmans is mos haar familie, nie hy nie. Sy frons en gluur na die flikkerende skaduwees wat die kunsmatige vuur teen die muur afteken.

“Ek ken hom redelik goed en jy nie, Riëtte.” Riëtte voel Heila se afwagtende blik op haar totdat sy haar volle aandag aan haar tannie gee. “Maak jy nie ’n hele klomp aannames oor hom nie? Weet jy wat regtig destyds met Minette se dood gebeur het? Jy was nie hier nie. Jy het eers ’n paar dae later vir die begrafnis hier aangekom.”

Riëtte laat gaan haar gedagtes onwillig na daardie bitter tyd en voel die ontsetting daarvan. Maar sy skud dit af voordat dit haar verder die dieptes kan intrek. “Dis waar, ja, maar Ma en Pa het my als vertel.”

“Jy ken dus net hulle kant van die storie.”

“Maar …” Ai, Heila is seker reg. Maar niks kan sy kant van die storie ’n beter kleur gee nie. Hy het sy kind versaak. Wat kan erger as dit wees?

“Luister,” hervat Heila toe sy onseker stilbly. “Ek is baie lief vir my ousus en ek het baie respek vir jou pa gehad, maar soos jy weet, was hulle teen die grond oor Minette se skielike dood. Dink jy hulle het op daardie tydstip honderd persent rasioneel gedink?”

Riëtte bly stil, nie seker waarheen Heila mik nie. “Net so met Henning. Hy het jou sussie bitter liefgehad. Hy was buite homself van skok en selfverwyt.”

“Selfverwyt?” Waaroor op dees aarde sou hy homself verwyt? Ken gevoellose mense selfverwyt? Skielik verskyn sy pyngevulde oë van vanoggend daar in haar kantoor voor haar geestesoog. Het sy haar met hom misgis?

“Ja. Omdat hy nie besef het dat daar fout met haar was nie, omdat hy nie die kennis of die insig gehad het om haar betyds by ’n kardioloog te kry nie, omdat hy nie werk daarvan gemaak het om oor haar volle mediese geskiedenis uit te vind nie en, en, en … Hy wou mal word daarvan. Ek weet, hy was al die tyd daar by my. Hy het nie eintlik iemand anders nie, hy’t geen familie van sy eie nie.”

Riëtte frons. “Hoekom is hierdie die eerste woord wat ek van sy danige selfverwyt hoor?”

Heila neem ’n slukkie likeur en lek stadig oor haar lippe. “Ek het julle nooit daarvan vertel nie, omdat hy my gevra het om dit nie te doen nie. Buitendien, julle het hom almal net veroordeel, veral jou ma Estelle. Julle wou niks van hom weet nie. Sou julle my geglo het?”

“Nee, seker nie, maar Heila, dit wys vir my weer eens jy is so wragtig aan sy kant,” verwyt Riëtte en klap driftig op haar bobeen.

Heila leun vorentoe, sit haar glas op die koffietafel neer sodat haar hande kan saampraat soos haar gewoonte is wanneer sy opgewerk raak. “Luister wat ek vir jou sê, meisiekind. Sit jouself net ’n bietjie in sy skoene. Jou pa het hom sekerlik gestoomroller met feite. Hy en jou ma kon finansieel beter vir Karlien sorg, hulle kon haar ’n stabiele gesinslewe bied wat hy nie kon nie, en beste van alles, hulle kon haar ’n perfekte plaasvervanger vir Minette gee – jy.”

Ja, gewillige Riëtte, beskikbare Riëtte, almal-se-pakdonkie-Riëtte, steek ’n klein bietjie selfbejammering weer sy lelike, lafhartige kop in Riëtte se binneste uit. “Ek moes my dienskontrak in die Midde-Ooste kanselleer en sak en pak terugkom, my droom om die beste teatersuster in die land te word, prysgee.” Riëtte sit ook haar glas neer en druk haar hande beskaamd oor haar oë, haal ’n paar maal asem en probeer haar bitter gedagtes hokslaan, maar kry dit nie heeltemal reg nie. “Maar hoekom het hy al die jare weggebly?” hou sy vol.

Heila se oë, sowel as haar stem, versag merkbaar. “Want hy het gedink dis die beste vir haar. Hy wou haar so bitter graag sien, maar hy wou nie haar lewetjie omver kom werp nie. Ek moes vir hom elke foto van haar wat ek in die hande kon kry, aanstuur en hy het my gedurig gebel om uit te vind hoe dit gaan. Hy wou elke ding weet: eerste treetjie, eerste tand, eerste dag op skool, alles.”

Riëtte vryf ongeduldig ’n lastigheid uit haar een oog. “Wat soek hy dan nou skielik hier?”

“Ek het hom gesê dit is tyd om te kom,” gee Heila sugtend toe.

Riëtte laat vaar haar oogvrywery en snak na haar asem. “Wát?”

Heila sug weer, verskuif op haar stoel. “Ek was bekommerd omdat ek ’n geruime tyd reeds weet jy trek swaar met jou ma wat so depressief is en dit sonder die ondersteuning van jou pa.”

“So nou doen hy dit om my onthalwe? Hy het nou sy wonderlike loopbaan in die stad prysgegee ter wille van my? Ha! Spaar my dit.”

Heila se mondhoeke lig effens, nou openlik geamuseerd oor haar driftigheid. “Nie heeltemal nie. Henning was bekommerd dat Karlien nou sonder ’n vaderfiguur sal moet grootword. Hy dink dis tyd dat hy daardie rol oorneem. Hy is ook bang jy trou dalk en dat ’n ander man dan die voorreg sal hê om sy kind groot te maak in plaas van hyself.”

“Ek? Trou? ’n Ma van ’n sewe jaar oud kind? Watter man wil ’n kitsgesin hê? Ek het nie ’n kêrel van ’n aard nie.”

“Riëtte, jy is ’n pragtige, begeerlike vrou. Enige warmbloedige man sal jou graag wil hê. Hoeveel mans het jy nie al by daai voordeur laat omdraai nie?” Heila wys met ’n lang vinger voordeur se kant toe.

“Is dit hoe hy van my ontslae wil raak? Gaan hy nou vir my ’n man soek sodat hy haar vir homself kan kry?” Haar stem styg weer verontwaardig.

Heila gooi een hand in die lug. “Riëtte, luister na jouself. Bedaar, kindjie. Hy wil haar nie van jou af wegneem nie. Hy weet jy is die beste ding in haar lewe. Hy sal dit nooit aan haar doen nie. Gee hom net ’n kans om haar te ontmoet en te leer ken. As jy dit nie vir hom wil doen nie, doen dit dan vir Karlien. Sy gaan jou nie later in haar lewe bedank as sy weet dat jy haar pa van haar vervreem het nie.”

“Sy wil hom nie sien nie!” gryp Riëtte na ’n laaste strooihalm.

“Sy is ’n kind. Sy dink en tree op soos ’n kind. En sy ken hom nie. Gee hulle ’n kans, dis al wat ek jou vra.” Heila gooi die laaste slukkie likeur in haar keel af.

Riëtte sug, staar in die vlamme. “Ek kan mos nie toelaat dat hy sommer hier instorm en …”

Heila staan op, neem die bottel van die lessenaar af en skink hulle glasies weer vol. “As hy wou instorm, sou hy nie die afgelope weke geduldig gewag het op jou toestemming net om haar te ontmoet nie, Riëtte. Jy beveg hom nou vir meer as twee weke lank al met als wat jy het en hy het nog absoluut geen inbreuk op julle privaatheid gemaak nie.”

“Hoe weet jy dit alles? Hardloop hy gedurig na jou toe met stories?”

“Geensins. Hy bel my soms. Riëtte, hy respekteer jou opinie. Sê dit nie vir jou iets omtrent sy karakter nie? Dis goed en reg dat jy haar belange beskerm, maar hy is en bly haar pa, maak nie saak wat die dokumentasie sê nie. Ek dink nie dis langer in Karlien se belang om die twee uitmekaar te hou nie.”

Riëtte blaas haar kuif vies van haar voorkop af. “Vir sewe jaar al beskou ek haar as my eie. Ek kan haar mos nie nou sommer net teruggee nie.” Dit voel asof ’n pendoring haar hart deurboor net by die aanhoor van haar eie woorde.

Heila skud haar kop asof haar geduld begin opraak. “Jy hoef dit ook nie te doen nie. Ek sê jou mos hy sal haar nie wegneem nie. Dis juis hoekom hy hom hier kom vestig het.”

Riëtte is glad nie so seker daarvan nie, maar sê dit liewer nie. “Ek gaan haar ook nie blootstel aan ’n toutrekkery tussen my en hom nie.”

“Dit hoef nie in ’n toutrekkery te ontaard nie. Julle is albei intelligente volwassenes wat haar belange op die hart dra. Ek is seker julle sal iets werkbaar kan bedink. Gee kans.”

Riëtte sug, skielik tot die dood toe moeg. “Nou goed, hy kan haar sien, maar slegs onder my toesig.”

Heila glimlag met ’n sagte uitdrukking op haar gesig. “Ek is baie trots op jou, Riet-kind.”

Henning strek hom uit en kyk op die wekker langs sy bed. Dis Saterdag en dis sy beurt vir ’n rusdag. Oom Johan is aan diens vir die naweek. ’n Vry naweek is weelde wat hy selde kon geniet daar in die stad. Daar was maar altyd diensbeurte, noodgevalle of studie om sy tyd mee te vul. Hy wonder wat op aarde hy met sy tyd gaan aanvang om die naweek om te kry. As Riëtte hom net wou toelaat om Karlien te sien, kon hy … Hy sug, vou sy hande op die kussing onder sy kop en staar na die plafon.

Riëtte is vir hom ’n enigma. Sy lyk presies net soos Minette, maar sy is allesbehalwe ’n duplikaat van haar suster. Hy onthou dat Minette altyd gesê het sy voel soos ’n dowwe fotostaat van Riëtte. Hoewel hy nooit kon glo dat Minette enigsins as dof beskryf kon word nie, kan hy nou tog insien wat sy bedoel het.

Riëtte is soveel vuriger, meer passievol, meer … vrou as wat sy Minette was. Nie dat Minette nie pure vrou was nie. Miskien is dit omdat Riëtte meer volwasse is as wat Minette destyds was. Sy straal ’n selfvertroue en ’n teenwoordigheid van gees uit wat Minette beslis nie gehad het nie. Haar figuur is ook ryper en voller as wat Minette s’n was. Hy hou daarvan. Dit laat sy hande behoorlik jeuk …

Hy maak sy oë toe en roep haar beeld op soos sy gelyk het toe sy hom daar by die spreekkamers uitgekryt het vir al wat sleg is. Hy sien weer die vuur in haar oë, hoor die passie in haar stem en, voel … liewe hemel, wanneer laas het ’n vrou begeerte by hom aangewakker? Hy was so kwaad vir haar, seergemaak deur haar woorde, en tog …

Daar in haar kantoor het hy dit nie mooi besef nie, maar sy het meer as woede en pyn by hom aangewakker. Sy laat hom dinge voel wat hy lankal afgesweer het. Dit kan nie wees nie! Dis net omdat sy net soos Minette lyk. Sy maak maar net weer die ou verlange na sy vrou in hom wakker, dis al wat dit is.

Met ’n sisgeluid tussen sy tande deur spring hy uit die bed uit. ’n Koue stort, dis wat hy nodig het. Daarna gaan hy ontbyt soek en kyk of hy ’n eiendomsagent in die hande kan kry. Dis tyd dat hy begin soek na sy eie plek. As hy sy regmatige plek in sy dogter se lewe wil inneem, sal hy ’n respektabele plek nodig hê waarheen hy haar kan nooi wanneer … as Riëtte hom ooit sou toelaat.

Hy gaan sit weer op die bed en slaan die telefoongids oop, soek rond vir eiendomsagente. A, hier is darem twee onder Boskloof gelys. Toe hy sy hand uitsteek, lui die foon en hy wip soos hy skrik.

“Fourie. Hallo,” antwoord hy, sy stem nog heserig van die slaap.

“Dokter Fourie, Riëtte Beukman hier.”

Hy sit regopper. Hoekom hou sy vol om hom so formeel aan te spreek? Sweerlik om by hom tuis te bring presies hoe onwelkom hy is. “Ja, suster Beukman?”

“Ons moet gesels oor Karlien. Alleen. Waar kan ons ontmoet?”

Opwinding maak hom sommer helder wakker. “Ek weet nie, jy ken die dorp beter as ek. Waar stel jy voor moet ons mekaar kry?”

“Die koffiewinkel in die hoofstraat, langs die motorhawe. Jy kan dit nie mis nie, daar is net een.”

“Nou goed, hoe laat?” Presies waaroor wil sy praat? Wil sy hom net verder uitkryt en vertel wat ’n nuttelose ouer hy is?

“Sal oor ’n halfuur goed wees?” vra sy.

“Ja, sien jou daar.”

Henning gryp skoon jeans en ’n hemp uit die kas. Wat sy ook al wil bespreek, dit voel vir hom soos ’n stap in die regte rigting. Hy gaan beslis nie laat wees vir hierdie afspraak nie. Die eiendomsagente kan eers wag, daar is nou iets veel belangriker op die agenda.

Riëtte hou die koffiewinkel se deur dop. Hul afspraak is eers oor tien minute, maar sy kon nie langer wag nie, sy wil hierdie ding agter die rug kry voordat sy dalk van plan verander en hom na sy peetjie stuur. Heila het haar wel oorreed, maar sy is glad nie so seker of sy die regte ding doen nie. Vanoggend het die twyfel haar weer beet.

’n Beweging oorkant die straat trek haar aandag. Dis hy. Hy rank met sy lang lyf uit sy viertrek. Die oggendson blink op sy swart hare toe hy met ’n selfversekerde houding na links en regs kyk voor hy die straat oorsteek. Mense op die sypaadjie kyk hom met openlike nuuskierigheid en bewondering agterna.

Riëtte kyk na hom asof sy hom vir die eerste maal sien. Hy is werklik ’n aantreklike man, iemand wat met sy regop houding en aansienlike lyf bewondering afdwing. Enige vrou sal trots wees om saam met hom gesien te word. Miskien is dit wat Minette na hom toe aangetrek het.

Hy glimlag spierwit vir die gasvrou wat hom inlaat, beduie in die rigting waar sy sit. Sou hy weet wat ’n dodelike wapen sy glimlag is? Kyk net daar hoe blom die gasvrou terwyl hy ’n paar woorde met haar wissel.

Toe hy nader kom, volg haar oë sy atletiese bewegings. Die swart hemp pas knus oor daai paar skouers en gespierde borskas en verdwyn onder sy lyfband waar sy jeans styf span. Dis beslis nie ’n straf om na hom te kyk nie. Geen wonder Ansa, hul ontvangsdame, loop met skaapoë daar by die spreekkamer rond nie!

Liewe hemel, Riëtte, wat makeer jou? Kwyl jy tog nie oor jou suster se wewenaar nie? Dis die man wat tussen jou en Karlien gaan kom. Dis hy wat sy aristokratiese neus, met die interessante klein litteken op die brug, in jou sake kom steek het. Kophou, sussie, anders uitoorlê hy jou dalk. Ter wille van Karlien moet jy hierdie dwalende gedagtes van jou net hier hokslaan.

“Hallo, Riëtte.” Sy diep stem roer iets in haar, die rol van die “r” in haar naam opvallend, maar sy ignoreer dit met opset.

“Dokter Fourie.” Sy gebruik moedswillig sy titel want dit wig ’n tikkie formaliteit soos ’n skans tussen hulle in.

Hy gaan sit, glimlag stadig asof hy presies weet wat sy probeer doen. “Ons kan mekaar seker tog op die naam noem wanneer ons nie by die werk is nie? Ons is immers familie, al is dit aangetroud.”

Riëtte kyk hom net stil aan en weet nie hoe om te reageer nie. Dit sal makliker wees om dokter Fourie op ’n afstand te hou, makliker as Henning. As familielid sal dit moeiliker wees, meer intiem, maar nou ja … “Oukei, Henning.”

“Mooi. Ek het nog nie vanoggend koffie gehad nie. Kan ek vir jou ook ’n koppie bestel of is jy lus vir iets anders?” Hy kyk op toe die kelnerin langs hom kom staan en neem die spyskaart wat sy aanbied.

“Tee met koue melk sal lekker wees, dankie.” Sy kyk op. Daardie groen oë het ’n manier om hare vas te gryp en te hou. Vinnig laat sak sy haar wimpers.

Hy plaas hulle bestelling en skuif gemaklik agteroor op sy stoel, sy een elmboog op die leë stoel langs hom. Hy lyk voorwaar gemaklik met homself. Dis asof hy weet wie en wat hy is en vrede het met die res. Geïrriteerd met haarself roer sy haar skouers. Sy kan nie nou bekostig om deur sy stadsmaniertjies beïndruk te raak nie.

“Waaroor wil jy graag gesels?” vra hy.

Die diep, rustige stem ontsenu haar. Hoe kan hy so kalm wees? Sy lek oor haar droë lippe, maak keel skoon en skuif ongemaklik rond maar kry nie ’n woord uit nie. Hierdie man is mos nie die een wat sy die afgelope jare in haar kop as ’n nikswerd afgemaak het nie.

“Ontspan, Riëtte. Ek byt nie, al dink jy ek is die een of ander soort monster.” Daar is ’n ernstige trek op sy gesig, maar die vel langs sy oë maak fyn kreukeltjies wat dit laat lyk asof hy baie en maklik kan lag. Die keep tussen sy wenkbroue dui egter ook op ’n ernstiger kant.

Die irritasie met haarself neem toe. Liewe hemel, sy kan nie bekostig om nou van die man te begin hou nie. Sy trek haar skouers reguit en kyk hom vierkant in die oë. “As jy haar seermaak, maak ek jou dood,” verklaar sy kortaf. Dis nie wat sy gekom het om te sê nie, maar dis uit voordat sy kan keer.

Hy grinnik vir haar. “So sy kry dit van jou af. Ek het so gedink!”

“Wat? Wat kry sy van my af?” vra sy agterdogtig.

Hy leun vorentoe met sy elmboë op die tafel. “Haar aggressiwiteit. Sy het gister byna dieselfde doodsdreigement aan haar maatjie gemaak daar by die skoolhek en dit net oor ’n boek.”

Sy frons, vernou haar oë. “Hoe weet jy … dan was dit jy! Ek kon sweer ek sien jou daar by die skool. Hoe durf jy!” Sy was reg om hom nie te vertrou nie.

“Stadig, stadig nou,” paai hy. “Ek put nie ’n perverse genot daaruit om klein meisietjies dop te hou nie. Ek wou net my dogter van naderby sien. Ek kon nie langer wag nie. Jy hou my nou al weke lank aan ’n lyntjie.”

“Fourie, jy is agterbaks,” gooi sy ’n beskuldiging in sy rigting.

Hy leun vorentoe totdat sy gesig baie naby aan hare is. “Nee, net baie angstig om my dogter uiteindelik te ontmoet.”

Sy kyk in die gesig hier by haar waarop daar net erns en vasberadenheid te bespeur is. Dit is ’n man wat bedoel wat hy sê, besef sy ineens. Hierdie man is die een aan wie haar uitsoekerige suster haarself gegee het, die een van wie Heila so ’n hoë dunk het. Dit moet seker iets beteken.

Sy blaas af soos ’n ballon wat geprik is. “Nou, goed dan. Dis waaroor ons moet praat. Jy kan haar sien onder die volgende voorwaardes,” begin sy en maak gereed om hom die leviete voor te lees.

Maar hy gee haar nie kans om verder te praat nie. “Sowaar? Sommer net so? Nou, waaroor het al die gerookblasery van die afgelope weke nou eintlik gegaan?” Met ’n skeptiese uitdrukking op sy gesig vou hy sy arms oor sy bors en sit agteroor.

Hulle bly albei stil toe die kelnerin hul koffie en tee bring, kyk hoe sy alles opdien. Toe sy weg is, buig hy weer vorentoe, kyk haar stip aan. “Hoekom nou skielik?”

“Ek het daaroor nagedink en …”

“Jy praat nou bog en jy weet dit. Iets moet gebeur het om jou van plan te laat verander. Die laaste keer toe ons daaroor gepraat het, het jy soos ’n steeks donkie opgetree.” Sy flitsende groen oë maak sy misnoeë met haar baie duidelik. Riëtte sug binnetoe. Het sy dan nou gedink hy gaan haar om die hals val van dankbaarheid oor hy Karlien mag sien? Dit lyk sowaar of die man meer ruggraat het as wat sy hom krediet voor gegee het, besef sy verras.

Sy trommel met haar vingers op die tafel, vies vir haarself oor die toegewings wat sy reeds gemaak het. Sy kan nie bekostig om nou sag te word nie. “Wil jy my voorwaardes hoor, of wil jy nie?”

Sy blik kuier oor haar gesig. Verbeel sy haar of speel daar ’n glimlag wegkruipertjie in sy oë? Kan hy haar gedagtes lees? “Ek weet ek gaan nie daarvan hou nie, maar ek het seker nie ’n keuse nie, het ek?”

“Jy weet, Heila het ’n baie hoë opinie van jou en ek vertrou haar oordeel, maar ek kan nie sien …”

“Ha! Nou weet ek. Dis Heila wat jou van sienswyse laat verander het, nie waar nie?” Die glimlag speel nou openlik oor sy hele gesig. Byna triomfantelik kyk hy na haar.

Sy verwonder haar vir die hoeveelste maal in ’n paar minute. Henning Fourie is glad nie soos sy hom vir jare lank in haar gedagtes voorgestel het nie. Sy keer haarself net betyds voordat sy dalk saam met hom hier sit en glimlag. “Maak dit saak wat my van besluit laat verander het?” skerm sy, nou regtig bang hy kom agter dat sy, swak vrou wat sy is, so wragtig begin swig voor sy sjarme, wat hy óf skaamteloos gebruik om te kry wat hy wil hê, óf salig onbewus van is. Watter een van die twee is dit?

Hy ontknoop sy arms en gooi suiker in sy koffie. “Seker nie. Nou toe, laat ek hoor wat jou voorwaardes is.”

Sy tel die teepot op en skink vir haar daarvan, gebruik die aksie om tyd te wen, om die bewing in haar te probeer bedwing. Sy vrek voor sy hom laat agterkom hy ontsenu haar. “Jy moet my eers kans gee om my ma en Karlien te bearbei. Albei van hulle is nog meer gekant teen jou as wat ek was.” Sy sien hoe haar woorde hom kwets aan die manier waarop hy op sy tande byt dat sy kaakspiere bult daarvan. Haar laaste bietjie twyfel oor sy gevoelloosheid verbrokkel ook.

“Gaan voort,” por hy hees.

Nou laat hy haar weer skuldig voel. Met moeite beur sy voort. “My ma het destyds Minette se dood baie moeilik verwerk.” Sy vertel hom vlugtig van haar ma se verdraaide idees rakende die oorsaak van Minette se dood.

“Liewe genade, dis absurd! Ek het Minette liefgehad,” ontplof hy. “Ek is bewus daarvan dat hulle my destyds vir haar dood verantwoordelik gehou het. Maar ek het gedink hulle sal, nadat hulle tyd gehad het om oor haar dood te kom, meer rasioneel daaroor dink.”

“Ja, dit is ongelukkig so. Nie soseer my pa nie, maar die verwronge idee het in Ma se gedagtes posgevat en dit steek telkens weer kop uit. Ons het haar destyds geneem vir terapie wat wel gehelp het, maar ná Pa se dood haak sy weer vas by daardie ou redenasies. Sedert jy hier op Boskloof opgedaag het, is sy nou weer vas oortuig daarvan,” sluit sy af, ineens spyt dat sy die een moet wees wat hom daarvan vertel, maar dis beter dat hy weet presies waarmee hy hier te doen het.

“Sy het professionele hulp nodig!” bars hy opnuut uit.

Riëtte sug. Magteloosheid raak nou ’n alte bekende metgesel. Sy wens dat sy al haar probleme soos ’n pakkie op iemand anders se skouers kan aflaai en op ’n lang vakansie ver van hier af verdwyn sonder dat iemand weet waar sy haar bevind. “Ek besef dit en oom Johan het belowe om dit op te volg, maar jy kan seker nou insien dat jy nie sonder meer daar by ons huis kan opdaag nie, kan jy?”

Hy knik, vee oor sy gesig met ’n ongeduldige gebaar. “H’m. En Karlien?”

“Wat ek jou verlede week daar in my kantoor vertel het, is ongelukkig die waarheid. Sy wil jou op hierdie stadium werklik nie sien nie.” Toe hy asem intrek om te protesteer, val sy hom in die rede. “Jou dogter is hoogs intelligent. Sy het baie definitiewe idees van haar eie, jy sal nog sien as jy haar leer ken. Gee my tyd. Ek en Heila sal met haar praat.” Hoekom bodder sy nog om te probeer verduidelik? Begin sy hom nou regtig jammer kry of probeer sy vergoed vir haar kwetsende woorde daar in haar kantoor?

Hy vee ingedagte met sy groot hand deur sy kort hare en sug. “Soos ek gesê het, ek het nie ’n keuse nie. Dis seker my eie skuld. Ek het te lank weggebly. As ek geweet het …”

“… sou jy nog steeds nie vroeër gekom het nie, want jou ambisie was belangriker as jou kind,” spoeg sy dit uit. Sy sal hom so wragtig nie laat agterkom dat sy aan die ingee is nie, dink sy hardkoppig.

“Wat? Hoe kan jy …” Hy bly skielik stil, kyk haar met stormagtige oë aan. Sy kan sien hoe hy hom met die uiterste inspanning beheer om haar nie iets leliks toe te snou nie. “Hoe lank het jy nodig om haar te oorreed?” vra hy net.

Dan is hy nog ordentlik ook. Sy byt ook nou op haar tande, werklik spyt oor die seermaakwoorde van gister en oor haar woorde van so pas. “Gee my ’n paar dae. Ek sal jou laat weet.” Haar stem is nou sagter, toegeefliker.

Hy haal sy beursie uit, gooi met ’n ongeduldige beweging ’n geldnoot langs sy onaangeraakte koppie koue koffie neer en staan op. Hy grom in haar rigting, so al asof haar skielike sagte antwoord hom des te kwater gemaak het. “Ek sal vir oom Johan die besonderhede van ’n baie goeie psigiater in die stad gee. Kry die regte hulp vir jou ma. Sien jou Maandag.” Daarmee stap hy met lang treë uit.

Sy kyk sy regop figuur fronsend agterna. Was sy nie die een wat veronderstel was om die eise te stel nie? As sy dit nie mis het nie, het dokter Henning Fourie so pas die laaste woord ingekry. Sy teug ingedagte aan haar tee en volg die lenige lyf met haar oë tot hy rats in sy voertuig inklim, straataf ry en om die hoek verdwyn.

Riëtte kom verbaas tot stilstand toe sy Maandagoggend by haar kantoortjie instap. ’n Yslike ruiker staan op die lessenaar met ’n geskenkdosie langs aan. Op die pakkie is ’n kaartjie met Karlien se naam in ’n sterk, manlike handskrif. Sy weet sommer van wie af dit kom, al is daar nie ’n naam by nie. Hier is net een man wat vir Karlien ’n geskenkie sal stuur.

Sy lig die dekseltjie en loer in, snak na haar asem. Dis die pragtige porseleinbeeldjie van ’n pronkende perd wat Karlien net verlede week in die geskenkwinkel bewonder het! Sy weet sommer dat dit ’n ereplek sal kry op die rak bokant haar bed waar al die my-little-pony-speelgoed pryk wat hy in die verlede vir haar gestuur het.

Sy druk die dosie weer toe, haal die kaartjie tussen die blomme uit en vou die koevertjie oop. Baie dankie vir wat jy vir haar beteken, vir al die opofferinge wat jy maak. Gee my ’n kans om te vergoed, asseblief. H.

Riëtte pers haar lippe opmekaar. Opofferinge, inderdaad. Hierdie ding is Heila se werk, dis vir seker, flits dit deur haar brein. Sy weet nou presies waarheen Heila Saterdagmiddag gegaan het toe sy in haar motor geklim en vir ’n volle twee uur weggebly het. Sy het natuurlik vir Henning iewers ontmoet. Hy moet darem dink dat blomme en geskenke haar hart gaan vermurwe! So maklik laat sy haar nie omkoop nie.

Onwillekeurig druk sy haar neus in die ruiker en snuif die lieflike geur in. As hy wel op haar gevoel wou speel, het hy op die regte plek begin.

Voetstappe in die gang laat haar vinnig opspring om die ruiker op die liasseerkabinet agter haar lessenaar neer te sit. Sy gaan hom nie die bevrediging gee om te sien hoe sy die soenoffer geniet nie. Hy moet haar beslis nie met haar neus in die ruiker betrap nie.

Op daardie oomblik stap hy in die gang verby. Amper uitgevang, dink sy wrang. “Henning!” Hy steek vas en loer by haar kantoor in. “Dankie vir die blomme en vir Karlien se geskenkie. Sy sal mal wees daaroor.” Sy bly onmiddellik stil toe Ansa langs Henning tot stilstand kom en openlik belangstellend luister.

Is dit ’n flits van irritasie jeens haar, of vir Ansa wat sy in daai groen dieptes sien? Sy wonder of hy weet op wat ’n sprekende wyse sy oë altyd sy gevoelens weerspieël. Hy knik net en loop aan met ’n wuif van sy een hand.

“Hallo, Tasiena,” glimlag Riëtte en sit haar handsak en trui neer. “Ek wil jou iets vra.” Daar is ’n ding wat haar pla sedert sy die skinderstories daar in die supermark moes aanhoor.

Tasiena vee haar hande aan haar voorskoot af en glimlag. “Kan ek vir jou eers tee gee, of is dit ’n vraag wat nou op hierdie oomblik moet uit?”

Riëtte hou haar kop skeef. Die huis is darem baie stil. “Waar is Ma en Karlien?”

“Wil jy glo, die twee is met Waggel aan ’n leiband hier uit en om die blok parkie toe.”

“Hoe het Karlien dit reggekry?”

“Nugter weet, maar daai kind draai haar ouma om haar pinkie.” Tasiena skakel die ketel aan en haal vir hulle elkeen ’n beker van die rak af. “Nou toe, watse vraag is dit wat nie kan wag nie?”

“Dink Boskloof se mense dat Karlien my kind is?”

“Nou, hoe meen jy nou?”

“Ek weet dat ek en almal hier haar as my kind beskou, maar weet die mense dat sy eintlik Minette se kind is?”

Tasiena sug en kry rustig haar sit oorkant Riëtte by die tafel. “Wee’ jy, ek sou nie kon sê nie. Terwyl almal nog gegis en gewonder het, het jy aangegaan met wat nodig was – jy’t jou suster se kind versôre, dis wat jy gedoen het. Ek het my hande vol gehad met jou ma se deurmekaargeit oor háár kind wat dood is, so ek het my ook nie gesteur aan die gegis en gewonder nie. Later het ons maar net aangegaan en gedoen wat ons moes doen, soos ons nou nog doen. Jou pa was maar altyd die een wat almal te woord gestaan het en hy’s nou nie hier om ons te sê watter prate toentertyd gepraat is nie. Het iemand iets gesê?”

“Iemand het anderdag na my verwys as ‘die een met die kind’. Daaruit het ek afgelei sy dink dat Karlien my buite-egtelike kind is.”

“Ag, jy weet hoe die mensdom is. Hulle glo wat hulle wil en as die waarheid nie sappig genoeg is nie, las hulle hul eie stertjies by.”

“Ja, ek was vir byna ’n jaar weg Midde-Ooste toe en toe ek hier terugkom, het ek Karlien saam met my van Pretoria af gebring. Vir die dorpsmense wat ons nie goed ken nie, kon dit dus gelyk het asof sy myne was. Ons vriende het die waarheid geweet en aan die res het ek my nie gesteur nie. ’n Vrou wat ’n kind alleen grootmaak, is mos nie meer so onaanvaarbaar soos in die verlede nie.”

“Ai, as dit maar dertig jaar gelede so was, die tyd toe …” Tasiena spring skielik op en gryp die kokende ketel om die tee te maak.

“Die tyd toe …?” Dertig jaar gelede? Waarna verwys sy? Praat sy dalk van haar en Minette se geboorte dertig jaar gelede? Maar …

“Tasiena?”

“Ag, sommer niks.” Sy vroetel met die teesakkies, loer vinnig na die muurhorlosie. “Kyk waar staan die tyd al. Ek gaan net gou ’n teetjie saam met jou drink, dan moet ek skededdel. Hennerik wag. Hy is nog steeds skandekwaad oor ek Vrydagaand so laat by die huis gekom het.”

Ingedagte drink Riëtte haar tee klaar, lank nadat Tasiena reeds by die deur uit is. Wat sou sy bedoel het met haar aanmerking oor dertig jaar gelede? Sy wonder …

Dis al skemerdonker, toe sit sy nog daar by die tafel. Skielik besef sy dat haar ma en Karlien nog nie terug is nie. Haar blik vlieg na die horlosie teen die muur. Vervaard spring sy op en drafstap na die hekkie toe, tuur in die straat af in die rigting van die parkie. Die sypaadjie is verlate. Nou waar sou hulle so laat bly?

Bekommerd maak sy die hekkie oop en kies koers na die parkie se kant toe. Miskien het haar ma net met ’n ou bekende aan die gesels geraak, probeer sy haarself gerusstel. Hulle staan heel waarskynlik net hier om die hoek oor ’n heining en kuier saam met een van haar ma se vriendinne.

Die straat ’n blok verder is ook verlate. ’n Hond blaf en ’n paar blare waai in die stormwatersloot vas, maar daar is geen siel te sien nie. Sy begin draf. Die parkie is net om die volgende hoek.

By die hek van die parkie steek sy vas. Watter kant toe sou hulle geloop het? Dis al byna donker. Haar asem jaag van die drawwery, of is dit ontsteltenis? Sy druk die hek oop en buk laag om onder ’n groep struike deur te loer of sy hulle nie te sien kry nie.

“Riëtte?” sê ’n diep stem skielik agter haar. Sy ruk soos sy skrik en maak gereed om te laat spaander. Sy kyk om, blaas verlig haar asem uit. Dis Henning in ’n natgeswete T-hemp, sweetpakbroek en drafskoene wat na haar toe aankom. “Is iets fout? Wat soek jy so laat alleen hier rond?”

“Dis Karlien en my ma. Hulle het in die parkie kom stap met die hond en hulle is nog nie terug nie.”

“Ek het regdeur die parkie gedraf en niemand gesien nie. Hier is nie ’n enkele mens nie. Waar anders kon hulle heen gegaan het?”

Riëtte voel ’n groter ontsteltenis deur haar hele lyf trek, hoe dit haar aan die bewe laat raak. “Dis baie vreemd. My ma weet ek sal bekommerd raak en Karlien weet dat sy voor donker by die huis moet wees.”

Hy sit ’n arm om haar skouers. “Jy bewe soos ’n riet. Kom, ons gaan haal ’n ryding, dan help ek jou verder soek.” Sy kalm stem en die hitte van sy arm wat haar nader trek, laat haar effens bedaar.

“Oukei. My kar is seker die naaste.”

“Kom,” hy vat haar hand en begin draf in die rigting van die Beukman-huis.

“Kry jou sleutels,” gee hy opdrag toe hulle daar aankom.

In die verbygaan gryp sy haar trui in die kombuis, ’n kniekombersie van ’n rusbank af en druk die voordeur agter haar toe.

“Sluit jy nie?” vra hy.

“Nee. Miskien kom hulle voor ons hier en dan kan hulle nie inkom nie.” Die vreemdheid van die situasie tref haar skielik. Sy wil hom nie naby sy kind toelaat nie, maar sy laat toe dat hy haar in hierdie krisis help. Wel, dis sy kind wat soek is, dis seker niks minder as reg dat hy help nie, verdedig sy haarself. Sy skud haar kop. Fokus, Riëtte. Kry eers vir Karlien en Ma, dan kan jy verder met hom baklei.

Sy oë dwaal oor haar gesig, so al asof hy haar gedagtes kan lees. “Waar stel jy voor moet ons begin soek?”

“Hulle sou nie te ver geloop het nie. Kom, ons probeer eers net hierdie omgewing.”

Hulle deurkruis al die strate van die buurt – onverrigtersake.

“Voordat ons te ver gaan, kom ons dink eers mooi. Is daar enige plek waarheen hulle moontlik kon gegaan het?” raak hy prakties.

“Dink jy nie dat ek reeds daar sou gaan … wag ’n bietjie … die begraafplaas! My ma hou al dae lank aan dat sy soontoe wil gaan en …”

“Watter kant toe?” vra hy en versnel effens tot by die straathoek.

“Links hier.” Riëtte voel weer die vrees in haar opstoot. “Dis meer as ’n kilometer buite die dorp en daar is maar altyd rondlopers daar rond.” Hoekom het sy nie vroeër reeds na hulle begin soek nie? Toe mors sy kosbare tyd met ’n gewonder oor dinge van die verlede wat heel waarskynlik niks met haar te make het nie.

“Sjj … moenie spoke opjaag nie. Ons sal hulle kry.” Hy sit ’n hand op haar knie. Sy kyk daarna, verbaas dat die klein gebaar haar gerus gestel laat voel. Skielik is sy werklik bly oor sy teenwoordigheid. Wat is dit nou met jou, Riëtte? Jy is mos die bekwame verpleegsuster, die een wat altyd in beheer is, die een na wie toe almal draai in tye van krisis.

“Dit is op die Bela-Bela-pad uit, nie waar nie?” vra hy toe hulle die hoofstraat bereik.

Sy draai haar kop sodat sy sy profiel kan sien. Hy lyk houtgerus en kalm. Sou hy nie bekommerd wees oor sy kind nie? Haar oë verken sy gelaatstrekke. Die sterk kakebene bult. Hy byt hard op sy tande en sy sien sy adamsappel beweeg. Hy is nie onaangeraak nie, besef sy, hy is ontsteld, maar wys dit nie, probeer eerder om haar gerus te stel. Is daar meer aan Henning Fourie as waarvoor sy tot dusver bereid was om hom krediet te gee?

“Ja. Aan die linkerkant, net ná die skerp draai,” beduie sy met haar oë steeds op hom.

Hy stuur die motor behendig in daardie rigting. In stilte lê hulle die afstand af. By die hek van die begraafplaas hou hy stil en hulle albei spring uit. Riëtte tuur oor die omgewing in die rigting van waar haar pa en Minette se grafte langs mekaar is, probeer sien in die dowwe skemerlig.

“Daar.” Henning beduie na waar ’n figuurtjie tussen die grafte beweeg.

“Mamma!” hoor hulle Karlien se stem oor ’n afstand. Waggel bereik hulle heel eerste, toe kom Karlien soos ’n vetgesmeerde blits tussen die graf te deur gehardloop. “Ek het geweet jy sal kom. Ek was so bang gewees!”

“Karlientjie,” kreun Riëtte en vang die kind in haar arms, druk haar styf teen haar vas, soen elke moontlike plek wat sy kan bykom. “Waar is Ouma?” vra sy toe sy haar laat gaan.

Karlien wys in die rigting van waar sy gekom het. “Sy sit net daar op die bankie en kyk na niks. Ek kan haar nie kry om op te staan nie en ek was te bang om alleen in die donker terug te loop.” Vir die eerste maal kyk Karlien na Henning. Haar oë gly agterdogtig oor hom. “Wat maak hy hier?”

Riëtte trek die kind weer nader. “Hy het my gehelp soek na julle. Bly hier by hom. Ek sal Ouma gaan haal.” Sy kyk na Henning. “Dis beter as ek alleen soontoe gaan.”

Karlien gryp Riëtte aan die hand. “Nee, ek bly nie by hom nie. Ek gaan saam.”

Riëtte los Karlien se hand, hurk voor haar, kyk haar streng in die oë en beklemtoon elke woord driftig terwyl sy haar eie trui uittrek en om Karlien se smal skouers vou. “Karlien, luister na my. Bly hier by hom. Ek gaan net gou vir Ouma haal.” Nou is nie die tyd vir een van Karlien se rare vertonings van rebellie nie en sy hoop die kind besef dit.

Karlien werp ’n giftige kyk in Henning se rigting en maak die motordeur oop. “Kom, Waggel.” Sy klim agter in en tel die hond op haar skoot, klap die deur hard toe. Riëtte kyk skuldig in Henning se rigting. Hierdie gedrag van Karlien is ’n weerspieëling van haar eie van die afgelope tyd. Wie kan die kind kwalik neem?

Sy kom orent met ’n effense sug. “Gee my ’n paar minute.” Henning, wat haar en Karlien tot nou toe sonder ’n enkele woord met belangstelling dopgehou het, knik net en gaan leun teen die motor se neus, arms oor sy bors gevou.

Riëtte kry haar ma waar sy in ’n klein bondeltjie op ’n bankie naby Minette en haar pa se grafte sit. Sy kyk met deernis na die ineengedoke figuur. Emosie dreig om haar keel toe te druk. Wat gaan deur haar kop? “Ma.” Sy sit haar hand sag op haar skouer. “Dis laat, kom ons gaan huis toe.” Haar ma se toestand is sowaar erger as wat sy gedink het.

By die huis gaan bêre Henning die kar terwyl Riëtte haar ma kamer toe neem. Hy kry Karlien in die kombuis waar sy in die kosbakke in die louoond loer om te sien wat daar vir aandete is.

“Is jy honger?” vra hy. Sy knik net. Sy’s wragtig ’n mooi kind, dink hy trots. Karlien het dieselfde hare en oë as Minette en Riëtte, maar die vorm van haar gesig is interessant anders. Hy is seker dat dit met volwassewording in ’n baie karaktervolle een sal ontwikkel. “E … h’m … ek is seker jou ma sal nie omgee as jy solank vir jou iets inskep nie. Dit gaan dalk lank neem voordat sy terugkom,” waag hy ’n versigtige voorstel.

“H’m.” Sy trek haar skouers op, neem ’n bord van die gedekte tafel af en skep vir haar kos uit. Hy hou haar bewegings dop. Sy is skraal gebou, maar het ’n sterk beenstruktuur, ’n goeie vel en kom baie gesond voor, neem die dokter in hom waar. Sy gaan eendag ’n skoonheid wees, spog die trotse pa in hom.

Met haar oë nog steeds agterdogtig op hom gaan sit sy op die stoel die verste van hom waar hy teen die wasbak aanleun.

“Weet jy wie ek is?” vra hy versigtig.

“H’m.” Sy loer vinnig in sy rigting en begin dan eet.

“Ek wou al lankal hierheen kom om jou te ontmoet,” beur hy voort. Versigtig nou, dit lyk asof sy enige oomblik kan opspring en hardloop.

Haar skouers roer net effens. “H’m.”

Hy druk sy natgeswete hande onder sy sitvlak teen die toonbank in. Liewe hemel, hy was nog nooit so senuweeagtig in sy hele lewe nie, nie eens vir sy grootste mondelinge eksamen nie. “Maar ek het nie geweet of julle my hier wil hê nie. Ek was bang dat dit jou ongelukkig sou maak as ek kom,” verduidelik hy so eenvoudig moontlik.

Sy kou al stadiger, bekyk hom net. Hy wens hy kon gedagtes lees. Wat sou sy dink?

“Ek wil jou baie graag leer ken, dinge saam met jou doen sodat jy my ook kan leer ken.” Klink dit vir haar ook so pateties soos vir hom? Liewe hel, Fourie, ruk jou reg. Sy’s net ’n kind.

“H’m.” Sy eet nou weer vinniger asof sy wil klaarkry sodat sy onder sy oë kan uitkom.

Die meisiekind is nie juis spraaksaam nie, maar hy kan sien dat sy met gespitste aandag na hom luister, so hy druk deur. “Jy is lief vir perde, nie waar nie?”

“H’m.”

“Ek gaan ’n plasie hier naby koop waar ek perde kan aanhou. Sal jy graag wil leer perdry?” haal hy sy troefkaart uit.

Ditsem. Onmiddellik hou sy op eet en kyk met meer belangstelling op na hom. Sy antwoord egter nie, laat haar reguit blik net stadig oor hom dwaal. Dit voel vir hom of sy dwarsdeur sy klam T-hemp kan sien hoe sy hart te kere gaan. Wat sou in haar kop aangaan?

“Sal jy?” dring hy aan. Toe sy steeds nie antwoord nie, voel hy hoe iets soos paniek iewers in hom loswoel en begin opstoot. Is hierdie stug kind dieselfde een wat hy elke dag huppelend en babbelend saam met haar maatjie by die skool gesien het? Is dit die uitwerking wat sy teenwoordigheid op haar het?

Hy vee oor sy gesig, maak ongemaklik keel skoon. Wat weet hy in elk geval van kinders af, behalwe hoe om hul siektes te dokter? Goeie donner, ’n pediater behoort darem seker met sy eie kind te kan kommunikeer.

Hier staan hy en hou lokaas, ’n olyftak na haar toe uit, en sy verwerdig haar nie eens om hom te antwoord nie. Sy moed sak tot in sy stowwerige tekkies. Hy is te laat. Too little, too late, soos die spreekwoord sê. Sy eie kind wil werklik niks met hom te doen hê nie.

“Miskien,” verras sy hom. Henning kyk verstom hoe sy opstaan, haar leë bord in die wasbak gaan neersit en uitstap sonder ’n verdere woord.

Hy blaas sy asem swaar uit. So ’n klein merrie! Sy aard sowaar na die vrou wat haar grootmaak, grinnik hy so op sy eentjie. Hy skep weer moed, kry lus om triomfantelik met sy vuis in die lug te pomp. Miskien is op hierdie oomblik goed genoeg vir hom. Dis ten minste baie meer as die niks wat hy tot nou toe gehad het.

“Is jy sowaar nog hier?” vra Riëtte verbaas toe sy in die kombuis kom. Sy het al haar ma en Karlien in die bed gesit en heimlik gehoop hy sal reeds weg wees. Sy het nie nou die krag vir nog ’n onderonsie met hierdie groot man nie, al is sy hoe dankbaar vir sy hulp van vroeër.

“Ons moet praat.” Hy stoot homself weg van die wasbak af en staan regop.

Riëtte sug, skud haar kop. “Dankie vir jou hulp, maar ek is gedaan. Ek wil net eet en ook maar gaan inkruip.” Sy teenwoordigheid vanaand het haar van broodnodige ondersteuning voorsien, maar sy is nie gereed om dit teenoor hom te erken nie.

Hy beduie na die gedekte tafel. “Kom, skep vir jou in. Dit lyk asof jy gaan omval. Ek kan praat terwyl jy eet. Wat ek te sê het, sal nie lank neem nie.”

Sy sug innerlik. Die verdomde mansmens neem ook nie nee vir ’n antwoord nie.

“Het jy al iets te eet gehad?” onthou sy darem haar maniere.

“Nee.”

“Kan ek vir jou ook opskep? Tasiena kook altyd meer as wat nodig is en Ma wou buitendien niks eet nie,” bied sy aan. “Sit.” Sy wys na die stoel aan die kop van die tafel.

“Ja, dankie. Ek het die gastehuis laat weet om nie vir my te wag met ete nie.”

Toe hy op haar pa se gebruiklike plek gaan sit, skok dit haar tot stilstand. Toe sy die plek vir hom aangedui het, het sy nie die implikasie daarvan besef nie, maar nou dring dit tot haar deur. Haar pa is weg en streng gesproke is Henning nou die enigste oorblywende manlike lid van die familie, al het sy hom nog nooit as sodanig beskou nie.

“Ek dink jou ma het intensiewe behandeling nodig, meer as net ’n paar sessies terapie,” spreek hy sy opinie onomwonde uit.

“Ek besef dit. Ek het met oom Johan daaroor gepraat en hy het belowe hy sal dit reël.” Sy vererg haar effens. Die man sit net op haar pa se stoel, hy het nie sy plek ingeneem nie. Hy moet hom nie dinge begin aanmatig nie.

“Daar is ’n baie goeie kliniek in Pretoria waar sulke gevalle met groot sukses behandel word. Ek dink dis nodig dat sy tydelik uit haar omgewing verwyder word, ten minste vir ’n gedeelte van die behandeling. Ek ken iemand wat sulke werk doen. Hy maak baie van daardie kliniek gebruik. Ek sal met oom Johan reël dat ons hom sommer môre vroeg skakel en ’n afspraak vir so gou as moontlik maak.”

“Dis werklik nie nodig dat jy oorneem nie. Ek kan …” Hy moenie dink …

Toe hy sy hand op haar arm sit, vlug alle gedagtes skoon uit haar kop. “Riëtte, ek wil nie oorneem nie, ek wil help.”

“Ek weet, maar dis nie jou probleem nie,” gooi sy steeds wal, kyk stip na sy bruin hand op haar ligter vel en voel die gerusstellende gewig daarvan net soos vroeër toe hy sy hand op haar knie gesit het. Wat is dit vanaand met haar? Hierdie man is steeds Henning Fourie, haar nommereenvyand.

“Dit is beslis my probleem as ’n onstabiele persoon my kind in die donker na ’n begraafplaas toe sleep,” sê hy ergerlik en neem sy hand weg.

Riëtte se humeur begin ook vlam vat. Sy lig haar skouers en pers haar lippe opmekaar. “Onstabiel? Jy stel dit onnodig kras. My ma is effens verward en heel waarskynlik depressief, dis al. Sy sukkel net om die verlies van haar man sowel as haar dogter te verwerk.”

“Dit mag so wees, ja, maar sy moes Minette se dood lankal verwerk gehad het. Haar aantygings oor my aandeel daaraan bevestig dat iets drasties skort. As ons nie onmiddellik optree nie, kan meer skade aangerig word. Karlien behoort nie op ’n daaglikse basis aan so iets blootgestel te word nie.”

Sy weet dit maar alte goed en om dit uit sy mond te moet hoor, vererger dit net. Sy het nie sy kritiek nodig nie. Goedkeuring en aanmoediging is wat sy eerder benodig. Haar gedagtes skok tot stilstand. Van wanneer af wil sy Henning se goedkeuring hê?

In ’n poging om die onwelkome gedagte te ontvlug, gooi sy oorywerig wal. “Jy het geen reg om hier te kom inmeng nie, Henning Fourie,” sê sy heftiger as wat nodig is.

Riëtte kan sien hy klou met mag en mening aan die flentertjie geduld wat hy nog het, maar sy weet ook sy is naby aan die einde van haar eie krag. Sy maak gereed om hom nog iets toe te snou, maar bly verbaas stil toe hy kapituleer. “Ek weet maar alte goed ek het op die oomblik wetlik geen regte wat Karlien betref nie. Ek vra slegs die geleentheid om te help. Ek weet wat gedoen moet word en ek kan dit doen. Laat my toe, asseblief.”

Stom sit sy ’n bord kos voor hom neer, skuif die eetgerei en kleinbordjie wat vir haar ma gedek was voor hom. Toe bring sy haar eie bord tafel toe en sit woordeloos aan, staar vir ’n rukkie net voor haar uit.

Die vader weet, sy het eintlik werklik hulp nodig. Sy is moeg om die sterk een in die huishouding te wees. Haar pa se siekte en dood, die afgelope maande se spanning, om nie eens te praat van die afgelope weke se dinge nie, begin hul tol eis. Om weer ’n sterker persoon te hê om op te steun, sal eintlik ’n weelde wees. Durf sy hom daardie mag oor haar gee? Durf sy haar hand uitsteek na dit wat sy op hierdie tydstip bitter nodig het?

As sy nou sy hulp aanvaar, bied sy hom eintlik ’n voet in die deur. Wil sy dit hê? Kan sy dit toelaat? Heila dink so en Heila ken hom heelwat beter as sy, flits ’n onverwagte gedagte deur haar kop.

Daardie gedagte hak uiteindelik die knoop deur. Haar skouers sak, sy voel hoe die spanning uit haar dreineer. “Oukei. Jy kan die reëlings tref. Ek sal Ma bearbei. Sal jy vir ons die seën vra?”

Eers lyk hy heel uit die veld geslaan. Toe glimlag hy stadig, vou haar koue vingers in sy warm hand toe en bid met ’n rustige stem dieselfde tafelgebed wat haar pa al die jare gebid het. Dit bring ’n knop in haar keel.

Toe hy sy donker kop lig, kyk hy in haar oë en hou haar hand vir ’n rukkie langer vas as wat nodig is. Dis die derde keer dat hy vanaand aan haar raak. Riëtte voel iets diep in haar stadig losknoop en ontspan. Hoekom voel dit so reg?

“Jy!” Riëtte se ma steek voor Henning vas waar hy sy viertrek se agterste deur vir haar oophou. “Wat maak jy hier?” vra sy stug.

Riëtte sug innerlik. Sy het self al daardie einste vraag gevra, maar vandag vind sy haar ma se woorde onvanpas. Om te hoop dat sy hom vanoggend weer sou ignoreer soos die aand met die episode by die begraafplaas, was seker te veel gevra.

Sy kan sien dit kos Henning inspanning om sy stem gelykmatig te hou toe hy antwoord. “Mevrou, ek neem julle Pretoria toe. Ek kan nie toelaat dat julle twee vroue alleen soontoe ry nie.”

Haar ma se gesig vertrek. “Asof ons nie altyd alleen ry nie. Ek weier om saam met jou in een voertuig te klim. Riëtte, bring ons eie kar.” Sy draai in haar spore om en koers terug huis toe.

“Ma!” Riëtte vang haar ma aan die arm. “Henning het al die reëlings getref vir jou opname en hy is so gaaf om ons te vergesel. Moenie nou moeilik wees nie,” fluister sy dringend.

Henning kry ’n vuil kyk. “Hy sal ons verongeluk. Hy sal nie rus voordat …” Sy probeer haar arm losruk, maar Riëtte hou wat sy het.

Uit die hoek van haar oog sien sy hoe Henning wegdraai. Hy begin hom liewers besig hou deur haar ma se bagasie in te pak waar hy vroeër reeds haar oornagtas by sy eie ingelaai het. Hulle het besluit om by Heila te oornag en seker te maak dat Estelle ingeburger raak by die kliniek voordat hulle terugkeer.

“Ma, hou onmiddellik op om sulke onsin kwyt te raak. Kom, dit word laat,” sê Riëtte ferm. Sy dwing haar koppige ma terug en help haar vasberade by die oop deur in. Dankbaar dat Henning sonder ’n woord die bagasieruim toemaak, besef sy weer eens dat haar ma waarlik hulp dringend nodig het. Haar opname in die kliniek is net betyds.

Toe sy die agterste deur aan haar ma se kant toedruk, draai dié nukkerig haar kop weg en staar skynbaar onsiende by die venster aan die ander kant uit; ignoreer Henning weer asof hy nie daar is nie. Dis miskien ’n bedekte seën. Riëtte het nie nou energie vir onaangenaamheid nie. Sy wens hierdie rit was al agter die rug.

“Dit was regtig seker nie nodig dat jy ons neem nie,” fluister Riëtte toe hy vir haar die deur aan die passasierskant oopmaak. “Oom Johan gaan sukkel sonder ons albei vandag en môre. Ek kon Ma alleen weggebring het na die kliniek toe. Ek ry dikwels alleen Pretoria toe om vir Heila te gaan kuier.”

“H’m,” is al antwoord wat sy kry. Sou hy hom vir haar ma vererg het? Niemand sou hom daaroor kon verkwalik nie.

Hy help haar om by die hoë voertuig in te klim. Toe hy albei sy hande op haar middel sit om haar ’n hupstootjie te gee, is sy skielik baie bewus van sy nabyheid, die geur van sy naskeermiddel, die hitte van sy groot lyf agter haar. Vir ’n paar oomblikke voel sy gekoester. Haar honger hart drink dit in.

Toe sy oor haar skouer loer, kyk sy reguit in daardie sprekende groen oë van hom. Voel hy dit ook aan, hierdie aantrekkingskrag wat wil hê dat sy haar kop op sy skouer moet laat rus, haar oë toemaak en die aaklige ding wat hulle vandag moet gaan doen, wegwens?

Hy maak keel skoon, lig haar tot op die sitplek en die oomblik spat uitmekaar. Sy het haar seker maar verbeel dat daar net vir ’n baie klein rukkie ook ’n bewustheid van haar as vrou in sy oë geflikker het.

“Julle is seker gedaan,” begroet Heila hulle toe hulle by haar boek- en koffiewinkel in Brooklyn aankom.

“Jy kan dit weer sê. Wat ’n dag,” antwoord Riëtte en geniet die gevoel van tuiskoms toe haar peetma haar in haar moederlike arms toevou.

“Boeretroos, ’n warm stort en iets te ete – in daardie volgorde,” vra Henning met ’n skewe glimlag en soen Heila op die wang toe sy vir Riëtte laat gaan.

“Klaar gereël. Kom in,” nooi sy gul. “Riëtte lyk skoon oorstuur,” verklaar Heila lakoniek, met ’n blik wat niks miskyk nie.

“Oorstuur is nie die woord nie,” antwoord Henning. “Sy het daar by die kliniek byna omgekap, want sy het haar meer bekommer of haar ma en Karlien ontbyt geëet het as oor haarself, toe eet sy niks. Jy was reg, Heila, dit was tyd dat ek Boskloof toe moes gaan. Sy is aan die einde van haar uithouvermoë.”

Riëtte voel die irritasie teenoor haar swaer met rasse skrede terugkeer. “Sal julle asseblief ophou om oor my te praat asof ek nie hier is nie?”

Toe hulle in die groot leunstoele in die een hoek van die koffiewinkel sit, verander Heila die onderwerp. “Is Estelle oukei?” Sy tel ’n paar boeke op wat op die koffietafel lê en pak dit op ’n trollie langs haar.

Dankbaar dat die fokus weg van haar af verskuif, antwoord Riëtte vinnig. “Ek dink nie sy is baie gelukkig nie, maar sy het darem saamgewerk. Doktor Hamman het gesê ons kan haar eers oor ’n paar weke besoek. Hy wil hê dat sy vir ’n ruk heeltemal uit haar omgewing geneem word en dit sluit kontak met die familie in.”

Henning sit agteroor en kruis sy bene by die enkels. “Afsondering werk. Dit help die pasiënt om perspektief te kry en dit is wat jou ma nou nodig het. Darius Hamman is die beste wat daar is. Jou ma is in goeie hande.”

Doelbewus sluk Riëtte haar irritasie met die lang man wat vandag vir haar soos ’n rots was. Al jaag hy haar bloeddruk hoe hoog op, besef sy dat sy teenwoordigheid vandag vir haar die krag gegee het om te doen wat gedoen moes word. Sonder hom sou dinge veel moeiliker gewees het as wat dit was. Dit weet sy nou. Voor haar moed haar kan begewe en sy weer al die redes onthou oor hoekom sy nie sy hulp in die eerste plek wou gehad het nie, sê sy dit: “Dankie dat jy saamgekom het. Al het ek vanoggend anders gesê, moet ek erken dat hierdie ding vir my baie moeiliker sou gewees het sonder jou.”

Hy knik. “Dit moet swaar wees vir jou om jou ma so te sien,” is al wat hy sê.

“Dit is nogal. Sy is glad nie haarself nie. Gewoonlik is sy ’n baie aangename mens.” Riëtte sak dieper in die sagte stoelkussings in, tel een van Heila se groot Persiese katte op haar skoot en voel hoe die afgelope dae se spanning effens skietgee. Heila het altyd ’n kalmerende invloed op haar. Sy slaag altyd daarin om onmiddellik haar vrese en bekommernisse kleiner en minder vreesaanjaend te laat lyk.

Sy voel Heila se liefdevolle blik bekommerd op haar rus en laat toe dat haar tannie se warm glimlag die naarhede van die dag verdryf. Haar moeë lyf begin sommer ontdooi.

“Nou toe kom, ontspan nou. Paula het vir ons heerlike lasagne in die louoond gelos vir later, maar nou eers koffie en melktert,” bied Heila aan en wink ’n kelner nader wat ’n oorlaaide skinkbord op die tafeltjie tussen hulle neersit. “Waar is Karlien vanaand?” vra sy terwyl sy op die rusbank by hulle kom sit.

“Ons meisiekind is by haar beste maatjie, waar hulle ’n middernagfees vir vannag beplan,” spring Henning haar met ’n grinnik voor.

Riëtte kyk verras op. Ons meisiekind? Is dit hoe hy haar nou sien? Met haar oë op hom sit sy terug en luister hoe hy vir Heila vertel van sy planne om ’n plek te koop waar hy perde kan aanhou.

“Ek kan nie wag om haar te leer perdry nie,” sluit hy af.

Riëtte sit skielik penregop, al haar rustigheid daarmee heen. “Wat!? Oor my dooie liggaam. Wie het gesê jy mag haar leer perdry? Dis te gevaarlik,” maak sy beswaar.

Henning draai stadig na haar kant toe en daag haar uit met sy reguit blik. “Ek gaan haar nie in gevaar stel nie, Riëtte. Ek is ’n goeie ruiter en ek weet wat ek doen as dit by perde kom.”

“Waar het jy kwansuis so baie van perde geleer?” vra sy onnodig dwars. Hierdie man beskik oor die vermoë om haar om te krap. ’n Skamele uur gelede het sy dankbaar toegelaat dat hy haar bystaan en nou begin hy haar al weer die josie in maak.

“Die laaste pleegouers by wie ek gebly het toe ek op hoërskool was, het ’n plaas waar hulle perde aanhou. Hulle het my leer ry. Hulle is ook die mense wat my studies betaal het. Ek het dikwels oor die jare heen vir hulle gaan kuier en hou ’n ryperd van my eie daar op hulle plaas aan.”

Vir die tweede keer vandag kan sy sien hoe hy sukkel om sy humeur te beteuel. Sy stormagtige kyk laat haar skuldig in haar stoel kriewel.

Pleegouers? Het hy in pleegsorg grootgeword? Natuurlik, hoe anders. Heila het mos gesê hy het nie familie van sy eie nie. Riëtte besef skielik dat sy eintlik baie min van haar swaer af weet. Hoe meer sy omtrent hom uitvind, hoe minder wil die prentjie wat sy van hom in haar kop gehad het, met die werklike Henning jel.

Hoekom is sy altyd so vinnig om hom te oordeel? Hoekom kan sy nie liewer haar mond hou tot sy seker van haar feite is nie? Wat is dit aan haar aantreklike swaer wat haar telkens so aanvallend laat optree? Dis mos nie hoe sy normaalweg is nie. Sy kan aan Heila se gesigsuitdrukking sien dat sy ook begin wonder. Wel, laat hulle gerus wonder, sy is maar net bekommerd oor Karlien se welsyn. Karlien en haar ma Estelle is al wat vandag van belang is.

Skielik haastig om uit die geselskap te kom, sit sy haar leë koppie neer en gryp haar drasak en smuktassie waar Henning hul bagasie neergesit het. “Ek gaan stort. Dankie vir die melktert, Heila, maar ek spaar liewer my aptyt vir daardie lasagne. Verskoon my.” Sy vlug behoorlik in die gang af na die kamer wat sy altyd gebruik wanneer sy hier by Heila kuier.

“Waar is Henning?” vra Riëtte toe sy opmerk dat daar slegs twee plekke vir aandete gedek is.

“Places to go, people to see,” glimlag Heila. “Hy het verskoning gemaak. Daar is glo iemand wat hy moet gaan spreek, maar ek gee nie om nie. ’n Kans om alleen met jou te kuier is altyd welkom.”

“Ek sal nie omgee as hy van die aardbol af verdwyn nie. Sedert hy weer in ons lewe verskyn het, is als deurmekaar.” Leuenaar. Jy is teleurgesteld omdat hy nie hier is nie, kla haar gewete haar aan.

“H’m … Protesteer jy nie ’n bietjie te veel nie?” vra Heila met ’n skalkse laggie en gee vir haar ’n glas wyn aan. Sy gaan sit rustig aan die kop van die tafel met haar eie glas.

“Wat bedoel jy?” skerm Riëtte terwyl sy haar sit by die keurig gedekte tafel kry. Is haar bewustheid van hom so ooglopend? Ai, Heila sien al weer meer as wat sy moet.

Heila glimlag toegeeflik. “Ek sien maar hoe julle twee mekaar onderlangs dophou. Die konflik tussen julle, soos die oor die perdryery byvoorbeeld, is vir my so al asof daar veel meer as net Karlien is waaroor, of eintlik waarteen, julle eintlik baklei.” Haar oë loop paadjies oor Riëtte se gesig en sien sekerlik alles raak wat sy self nog nie eens mooi bewus van is nie.

Riëtte vat-vat aan die eetgerei en vee ’n denkbeeldige krummeltjie van die tafeldoek af. Sedert hy daardie aand daar in die kombuis saam met haar geëet het, is dit asof Henning Fourie ’n ander gestalte in haar kop gekry het. Tevore het hy die verhouding tussen haar en Karlien bedreig. Nou is hy ’n bedreiging van ’n totaal ander aard.

Vanoggend toe hy haar in die viertrek ingehelp het, het ’n skielike bewustheid van die aantreklike man wat hy is, haar skoon onkant betrap. Om nie te praat van daar by die kliniek nie. Toe alles skielik om haar dof geword en hy haar vir ’n oomblik teen hom vasgehou het, het sy werklik gekoester gevoel in sy arms. Vir ’n kort rukkie het sy op hom geleun en was sy bly dat hy daar was vir haar. Maar dit kan nie. Daar is ’n ellelange lys redes hoekom aangetrokkenheid tot hom, selfs afhanklikheid van hom, geen bestaansreg het nie.

Sy moet keer voordat Heila idees kry. “Heila, jy lees hopeloos te veel van die romanses in jou boekwinkel. Ek en Henning kan mekaar nie verdra nie. Hy dink ek is ’n viswyf wat heeldag skel en skree en ek dink hy gaan ons meisiekind se hart breek. Dit is nou as hy nie veroorsaak dat sy haar nek breek met sy mal idee om haar te leer perdry nie. Dis waarteen ek veg, niks anders nie.”

“You could have fooled me. Dis nogal opmerklik dat julle albei na Karlien verwys as ‘ons meisiekind’.”

“Wel, sy is …”

“Jip. Hy is haar pa en jy is haar ma. Dit klink vir my so al asof daar wel ’n ‘ons’ daar iewers is. Hoef ek meer te sê?”

“Heila, dis alles net as gevolg van omstandighede en jy weet dit. Moenie krap waar dit nie jeuk nie, asseblief.”

“Wel, hy is een van die aantreklikste mans wat hierdie ellendige ou aardbodem van ons bewandel, jy kan nie stry nie,” terg Heila verder.

“H’m, ek moet sê ek begin nou insien wat Minette aan hom gesien het,” glimlag sy terug. Toe versober sy. “Heila, was hulle twee gelukkig?”

“Baie,” kom dit sonder enige aarseling. “Hulle was baie verlief. Hoekom dink jy was sy bereid om die geleentheid om in Frankryk te gaan studeer, prys te gee? Dit was nie slegs omdat sy swanger geraak het nie. Sy het hom bitter lief gehad en hy vir haar, nadat hy ophou skop het teen die prikkels. Hulle was soos twee kinders – uitbundig gelukkig. Jou sussie was ’n gelukkige vrou die dag toe sy dood is. Sy hart was stukkend oor haar en is dit nog steeds.”

Dit is wat sy moet onthou. Hy is haar suster se wewenaar wat steeds oor sy vrou treur.

“Ek kan jou verseker hy is net so lief vir Karlien,” borduur Heila voort. “Jy kan verseker wees dat hy haar nooit enige skade sal berokken nie. Hou op om hom te beveg en probeer eerder dink hoe julle kan saamwerk om te doen wat die beste vir Karlien is.”

Saamwerk? Hulle kan nie eens saamstem oor iets nie. “Ai, Heila, jy laat dit so maklik klink. Hoe kan ons doen wat die beste is vir haar sonder ’n gekyf en gekibbel? Jy weet, ons is presies soos ’n geskeide paartjie wat baklei oor die toesig oor ’n kind. Dit kan eenvoudig nie ’n wen-wen-situasie wees nie.”

Heila skep vir hulle elkeen ’n porsie lasagne. “Ek sê weer: Julle is hoogs intelligente mense en julle is albei baie lief vir haar. Ek is seker julle sal ’n werkbare oplossing kan vind. Slaai vir jou?”

“Ja, dankie.” Sy neem die bak en skep vir haar ’n porsie op haar kleinbordjie. “Wat as hy iemand sou vind en weer trou? Sal hy nie dan omdraai en sê dat hy nou vir Karlien ’n meer bestendige gesinslewe kan bied as die deurmekaarspul wat die afgelope tyd in ons huis heers nie?”

Heila kyk ernstig oor haar saamgevoude hande na Riëtte. “Moet nou nie dinge vooruitloop nie. Daar is geen vrou in sy lewe nie en ek kan nie glo dat hy jou ma se situasie teen jou sal gebruik nie. Al wat hy van jou vra, is om Karlien toe te laat om tyd saam met hom deur te bring. Jy kan hom dit nie langer weier nie.”

Riëtte kry egter nie die kommer afgeskud nie. “As hy die situasie teen my wil gebruik, het hy nou ’n baie goeie saak. Pa en Ma was eintlik Karlien se wettige voogde, nie ek nie. Pa is dood en Ma is in ’n kliniek vir psigiatriese behandeling. Hy het alle reg om nou aansoek te doen vir toesig oor sy kind. Vir al wat ons weet, is hy op hierdie einste oomblik by sy prokureur.” Haar stem knak en sy sit haar mes en vurk neer, veg weer teen paniek.

Heila reik oor die tafel en sit ’n hand op hare. “Nee, kindjie, wag nou. Al hierdie dinge is waar, maar hy is nie van plan om aansoek te doen om toesig oor Karlien te kry nie. Hy het my verseker dat hy dit nie sal doen nie.”

Riëtte se vingers krul om haar peetma s’n, hou ’n bietjie vas aan die anker wat dit bied. “Nou hoekom het hy my daar by die spreekkamer die dag met die hof gedreig?”

“Het hy?”

Riëtte knik net verwese.

Heila glimlag en bekyk haar met ’n toegeeflike glimlaggie. “Dit was heel waarskynlik in die hitte van die oomblik toe jy, soos ek jou ken, sekerlik sy geduld ten seerste beproef het. Sover ek weet, het hy geen planne om ’n hofsaak aanhangig te maak nie.”

Riëtte sit haar ander hand oor hul ineengestrengelde vingers en gee haar tannie se hand ’n dankbare drukkie. “Ek hoop jy is reg, Heila. Ek sien eenvoudig nie kans vir uitgerekte hofsake nie en ek sidder om te dink wat dit aan Karlien sal doen.”

Heila druk haar hand vir oulaas en vat-vat na haar eetgerei met haar oë steeds op Riëtte. “Ek weet ek is reg, Riëtte. Ek weet ook vir ’n feit dat hy haar beslis nie aan so iets sal blootstel nie. Kom, ontspan nou. Jy het ’n moeilike dag agter die rug. Toe, eet nou jou kos.” Die laaste woorde is byna soos ’n pleidooi.

Riëtte tel haar mes en vurk op en begin weer stadig eet. Sy weet sowaar nie wat sy sonder Heila sou doen nie.

En wat sou sy vandag sonder Henning gedoen het? Sy is baie dankbaar vir wat hy vir haar en haar ma beteken het. Miskien is Heila tog reg. Miskien moet sy hom ’n kans gee.

Henning trek sy asem in, teug aan sy bier en sluk die groot mond vol skuimende vloeistof bietjies-bietjies in. Die binnekant van ’n kroeg sien hom baie selde, maar vanaand is daar ’n ongedurigheid in sy kop en sy lyf wat veroorsaak het dat sy viertrek vanself in hierdie rigting gery het. Hy moes eenvoudig wegkom van daardie huis en die kamer wat hy en Minette gedeel het tydens hul kortstondige huwelik.

Die omgesukkeldheid in hom het ’n naam en of hy dit nou wil erken of nie, dis sy groeiende aangetrokkenheid tot Riëtte. Dit kan nie. Hy durf nie uiting daaraan gee nie, dit sal onbehoorlik wees. Dit moet net hier doodgesmoor word. Dit sal onregverdig teenoor Riëtte wees en dit sal sy oorlede vrou se nagedagtenis oneer aandoen. Vanaand nog sit hy dit uit sy kop en uit sy lewe.

Kriewelrig skuif hy op die kroegstoel rond. Die hoë stoeltjie sit dem ongemaklik. Sy voete hou aan afgly van die sport wat veronderstel is om sy gewig op die te klein sitplek te stut. Hoe party van die kêrels wat weerskante van hom in hul glase sit en tuur aand vir aand vir ure aaneen op die goed kan sit, gaan sy verstand te bowe.

Hy draai om, stut sy elmboë op die toonbank agter hom en vee met ’n onrustige blik oor die blou gerookte vertrek. Daar in die hoek is ’n klein tafeltjie met twee gemakstoele. Hy staan op en koers soontoe, ignoreer die vuil glase en plasse drank op die tafeltjie. So ja, dis beter. Hy kry sy sit, die nek van die bierbottel tussen sy vingers, sy elmboog op die rug van die leunstoel.

’n Swartkop kom op onmoontlik hoë skoene in sy rigting aangepiekel, gegiet in ’n leerrompie kleiner as die handsak wat sy by haar het en met genoeg grimering aan haar gesig om ’n apteek mee te open. Sy glimlag van ver af en fladder haar wimpers vir hom.

Weersin stoot in sy keel op. Hy was nog nooit een vir sulke soort afleiding nie. Miskien is hy te gesondheidsbewus, of gewoon te kieskeurig, maar vir die plesiertjies wat haar vuurwarm kyk en haar lyftaal bied, het hy hoegenaamd geen trek nie.

Onwillekeurig skud hy sy kop. Gelukkig is dit genoeg vir haar. Sy swenk weg en draai by die kleedkamers in. Hy slaak ’n sug van verligting. So desperaat is hy ook nou nie, al dryf ’n hitsigheid hom hoeka sedert vanmiddag.

Hy blokkeer die kroegtoneel en keer in homself. Dis hoekom hy vanaand hierheen gekom het, om alleen te wees, om sy kop eens en vir altyd reg te kry. Toe hy Boskloof toe is, was sy planne agtermekaar. Plan A: Hy sou kontak maak met sy dogter en poog om deel te word van haar lewe. Plan B: Hy sou ’n huis koop sodat hy ’n plek kan hê waar hy en sy dogter dinge saam kan doen, mekaar kan leer ken. Maklik. Doodeenvoudig. So het hy gedink.

Hy het nie die tipe teenkanting verwag wat hy van die eerste oomblik af van Riëtte gekry het nie. Dit het veroorsaak dat hy sy plan moes hersien. Hy moes eers by haar verbykom voordat hy plan A kon uitvoer. Verbykom blyk toe egter feitlik onmoontlik te wees. Na weke se systap en oor begin, het hy darem haar toestemming gekry om sy dogter te sien, wat ook uiteindelik slegs per toeval gebeur het.

Na vandag is die ander struikelblok, sy gewese skoonma Estelle, tot ’n sekere mate uitgeskakel, maar steeds voel hy gefnuik, koudgesit, hoogs gefrustreerd, want nou staan daar iets heel anders in sy pad: sy toenemende bewustheid van Riëtte as vrou. Hy kriewel weer in sy stoel, vee oor sy gesig.

’n Beeld doem onwillekeurig in sy geestesoog op: ’n paar blitsende blou oë, blonde hare wat met ’n ergerlike swaai oor haar skouer swiep, sagte lippe, opmekaar geklem van woede. Dit was sy eerste gewaarwordinge van haar, daardie vurige bitsigheid wat hom opklits, maar dan is daar ook ’n sagte ondertoon onder die vurigheid wat hom teen sy sin week maak.

Al wat hy aanvanklik van haar gekry het, was afkeer en aanstoot. Herinnering aan die pyn wat sy hom al meer as een keer met haar skerp tong toegedien het, sal hy seker nooit kan afskud nie. Maar hy keer telkens terug vir meer, want erken dit nou maar, sy het sy aandag vasgevang en maak dinge in hom wakker wat hy eintlik lankal ter ruste gelê het.

Hy kreun in sy keel, vang die kroegman se oog en beduie dat hy vir hom nog ’n bier saam met die kelner moet laat kom.

Met ’n vars botteltjie bier in sy hand keer hy onmiddellik weer terug na sy eie gedagtes. Sy het beslis nie net ’n vurige en bitsige kant nie. Vanmiddag daar by die kliniek en die dag toe haar ma en Karlien soek geraak het, het hy ’n ander, meer toeganklike kant gesien.

Vir ’n baie kort rukkie vanmiddag het sy sag en weerloos geword in sy arms. Sy het haar toegelaat om op hom te steun, hom laat voel dat sy op hom vertrou, in hom glo, hom onverklaarbaar goed laat voel oor homself.

Net een mens het al ooit so volkome op hom gesteun, hom so goed laat voel. Minette. En kyk wat het haar vertroue in hom haar in die sak gebring. Hoe kan hy ooit van haar suster verwag om hom te vertrou?

Die een ding wat hy hierdie afgelope weke baie deeglik besef het, is dat Riëtte ’n onlosmaaklike deel van sy dogter se lewe is, en as hy deel daarvan wil wees, hy met Riëtte rekening sal moet hou. Hy wonder tot watter mate sy hom gaan toelaat om deel van haar en Karlien se lewe te word.

Hy neem ’n lang teug bier en sluk asof hy ’n groot dors het om te les. Hy haat dit om so afhanklik van ’n ander se goedkeuring te wees, dit roep onaangename herinneringe op. Wil hy haar goedkeuring net ter wille van Karlien hê of wil hy ook hê sy moet hom as man aanvaarbaar vind?

Hy vryf die bierbottel se nek met sy gevoelige vingerpunte, sien in sy geestesoog hoe sy vingers haar gladde nek streel. Hy skud sy kop, sit die bierbottel met weersin hard neer. Wat is sy donnerse probleem?

Hy vee minagtend oor sy gesig, asof hy sy gedagtes kan wegvee. Hy is mos nie die soort wat hom ophou met nonsens nie. Miskien moet hy eens en vir altyd uitvind of dit wat hy vir haar as vrou voel, eg is en of dit maar net spruit uit die feit dat sy soos Minette lyk. Dalk kry hy hierdie onsinnige gedagtes net omdat hulle deur omstandighede die afgelope tyd so dikwels saamgegooi is.

Hy moet eenvoudig uitvind. Miskien moet hy haar vasgryp en … Hy snork. Sy sal hom baie vinnig warmplek toe stuur as hy enigsins op só ’n manier naby haar kom.

Aan die ander kant – wat van sy beloftes van ewige trou aan Minette? Hoe sou Minette gevoel het as sy kon weet dat hy sy gevoelens vir haar na haar suster verplaas het? Wat sê dit van hom as man? Hoe regverdig sal dit teenoor Riëtte wees?

’n Sug breek uit hom. Hierdie sirkelgang van sy gedagtes bring hom net mooi niks in die sak nie, los niks op nie. Met ’n kragwoord staan hy op, gooi geld vir die bier op die tafeltjie neer en stap uit, die nag in.

Riëtte trek haar kamerjas uit en klim ingedagte onder die sagte duvet in. Vandag se gebeure draai onophoudelik deur haar kop. Die rit hierheen, die gesukkel om haar onwillige ma daar by die kliniek ingeburger te kry, haar gesprek vanaand met Heila.

Een ding staan egter uit bo alles wat vandag plaasgevind het. Henning Fourie. Sy maak haar oë toe, hoor in haar kop sy diep, rustige stem soos toe hy vanmiddag daar in die kafeteria by die kliniek met haar gepraat het. Sy sien nog sy sterk hande op die stuurwiel van die viertrek waarmee hy hulle hierheen gebring het sodat sy nie die moeilike ding met haar ma alleen hoef deur te maak nie.

Bowenal onthou sy die stille krag in die arms wat haar daar in die kafeteria vasgehou het, die rustigheid waarmee hy haar aangemoedig het om te ontspan en iets te eet, die teerheid waarmee hy haar hare uit haar gesig gevee het. Dis mos nie die optrede van die skurk waarvoor sy hom uitgeskel het nie?

Sy onthou sy glimlag, wit teen sy bruingebrande vel, toe hy met Heila vanmiddag gesels het. Sy voel steeds die aanraking van sy hande om haar middel toe hy haar in die hoë viertrek vroeg vanoggend ingehelp het.

Liewe hemel, dis onmoontlik, dit kan nie wees nie. Sy kan nie hier lê en allerhande gedagtes oor hom dink nie. Hy is haar eie suster se wewenaar.

Riëtte kruip dieper onder die duvet in en krimp ineen. Een aand, byna vyftien jaar gelede, het sy en Minette in hierdie einste bed, toe hulle een vakansie by Heila gekuier het, mekaar plegtig belowe dat hulle nooit ooit mekaar se kêrels sou probeer afrokkel nie. Op sestienjarige ouderdom was so ’n belofte maklik om te maak en maklik om gestand te doen. Nou voel slegs die gedagtes oor haar suster se man soos hoogverraad. Sy mag nie op só ’n manier aan haar geliefde tweeling se man dink nie. Sy durf nie haar kosbare herinneringe aan haar sielsgenoot op dié manier besoedel nie.

Lojaliteit teenoor Minette is alles goed en wel, edel selfs, maar wat van eerlikheid teenoor Riëtte? Sy is tog iets aan haarself ook verskuldig. Het sy haar nie die afgelope byna tien jaar enige verbintenis met ’n man ontsê nie? Wat van haar eie behoeftes en begeertes?

Sedert vroeg vanoggend was daar ’n opwindende bewustheid van hom as man. As sy baie eerlik teenoor haarself wil wees, was dit daar sedert die eerste dag wat hy sy verskyning op Boskloof gemaak het.

Haar gedagtes skok tot stilstand. Voel sy lankal só? Het sy dit net tot nou toe doelbewus onderdruk, verskans agter haar drang om Karlien teen hom te beskerm?

’n Beeld van hom toe hy daardie oggend by Boskloof se koffiewinkel oor die straat na haar toe aangestap gekom het, flits deur haar geestesoog.

Dit was die eerste maal wat sy daarvan bewus geword het dat hy vir haar aantreklik is, dat hy haar polsslag laat versnel, erken dit nou maar. Daardie oggend het sy die opwinding van ’n eerste aangetrokkenheid in haar voel roer.

Sy rol om, probeer gemaklik raak, sug en rol weer terug anderkant toe. Die gemaklike bed wil maar nie vanaand haar lyf gerieflik huisves nie. Sy knie die kussing met gebalde vuiste maar kan eenvoudig nie ’n lekker sagte holte vir haar kop vind nie.

Ongeduldig druk sy haar voete in haar pantoffels, pluk haar kamerjas aan en maak die Franse glasdeur oop en stap op die systoep uit. ’n Rilling trek deur haar en sy knoop die warm kamerjas se gordel stywer vas. Dis ’n yskoue Hoëveldse winternag. ’n Yl sekelmaantjie loer deur die kaal takke van die ou jakarandaboom in die agterplaas.

Die verlange na haar tweelingsuster voel skielik ondraaglik. Die leemte wat die dood van haar “ander helfte” in haar lewe gelaat het, voel vanaand weer soos ’n vars, rou wond in haar binneste. Met ergerlike bewegings vee sy die trane wat oor haar wange loop, weg. Huil sal nie help nie. Huil sal nie haar suster terugbring of haar bewustheid en haar heimlike smagting na haar aantreklike swaer laat verdwyn nie.

Riëtte sug. Erken dit nou maar. Sy smag na die liefde van ’n man van haar eie, ’n man wat haar soos ’n vrou laat voel, ’n man soos Henning Fourie …

Skielik staan die oorsaak van haar ellende by haar, asof haar gewroeg hom uit die niet opgetower het. Die dowwe maanlig verf blink strepe oor sy swart hare, maak misterieuse skaduwees wat in die holtes van sy wange en oë opdam en sy sterk gelaatstrekke nog meer prominent laat uitstaan. Dit steel haar asem en laat haar hele lyf prikkel asof die haartjies op haar vel lig.

Haar trane verdamp summier, sy snak na asem en maak gereed om voet in die wind te slaan. Hy steek egter albei sy arms uit en stuit haar vlug teen sy bors. Riëtte bly roerloos staan.

Hy uiter nie ’n woord nie, trek haar net stywer teen hom vas.

Haar oë gaan vanself toe en sy word bewus van sy rukkerige asem wat warm voel teen haar slaap. Haar hande kruip na sy skouers toe, gaan vanself om sy nek. Haar vingerpunte vat ’n stewigheid raak wat haar onmiddellik geanker laat voel. Sy arms span stywer om haar, druk haar vas teen die hitte van sy lyf. Die afgelope ure se dink en wonder oor hom, die begeerte na sy aanraking wat al die hele dag aan die opbou is, maak dat sy die koestering aangryp, hongerig verorber. Henning druk sy gesig in haar nek, dwing haar kop agteroor. Die aanraking van sy soekende lippe in haar nek en op tot by haar mond laat haar saggies kreun. Dit por hom net meer aan en hy druk haar met die volle lengte van sy lyf teen die muur vas.

Sy ongeduldige hande beweeg oor haar asof die dik wolmateriaal van haar kamerjas hom frustreer. Met ’n ongeduld van haar eie stoot sy hom effens terug sodat sy hand die knoop van die lyfband kan bykom en losmaak. En sy hoor sy tevrede grom teen haar lippe toe hy daarin slaag.

Die sagte katoen van haar nagrok dien slegs om die prikkeling van sy strelende hande te verhoog. Haar borste reageer onmiddellik op sy aanraking en hy vul sy hande gretig met die plomp sagtheid daarvan.

Henning trek haar weer in sy arms in en soen haar diep. ’n Kreuntjie van oorgawe ontsnap uit haar keel. Hy lig sy kop. “Ja, of nee?” vra hy terwyl sy lippe haar oor liefkoos, sy asem nou rukkerig.

“H’m,” sug sy, laat sak haar kop agteroor en bied haar keel aan vir meer van sy aandag.

Dis al toestemming wat hy blykbaar nodig gehad het. Sy tevrede kreun laat haar toegee aan ’n onkeerbare drang om nog nader aan hom te kom.

Sonder om haar weer kans te gee om te huiwer, stoot hy haar by die oop kamerdeur in tot by die deurmekaar bed. Terwyl hy die deur toedruk, soek sy oë koesterend oor haar.

Soos in ’n stadig, tergende ontkleedans raak hulle van hul kledingstukke ontslae terwyl hul oë mekaar vashou, liefkoos, vereer. Knope glip los tussen liggies bewende vingers en die gedempte geluide van ritssluiters en gespes wat loskom, skoene en pantoffels wat sag op die mat neerplof, die geritsel van materiaal op materiaal word erotiese klanke en bepaal reeds die meesleurende ritme vir dit wat gaan kom.

Uiteindelik staan hulle voor mekaar, ontdaan van alles behalwe hul begeerte na mekaar. Stadig stoot hy haar om sodat sy op die bed neersak, volg haar en druk haar met sy volle gewig teen die kussings in die sagte matras in. Vir lang tellings lê hulle net so, meet hulle lywe teen mekaar en drink mekaar se nabyheid in.

Riëtte verdrink in die bewondering en suiwer begeerte wat uit sy oë straal. Die streling van sy hande en sy mond demonstreer sy honger na haar. Opwinding laat haar innerlik bewe. Dit is dit waarvan sy deur al haar jongmeisiedae gedroom het. Die teerheid en verwondering in sy oë is die antwoord op al haar versugtinge. Die ekstase wat sy liefkosings teweegbring, is alles wat sy graag vir haarself wou hê. Sy gee haar oor aan elke sensasie en voel mettertyd hoe ’n maalkolk wat in haar opbou en opbou, begin smeek om uiting.

Riëtte bêre die beeld van die man met die speling van die sagte lig in die holtes van sy gelaat diep in haar hart. Sy weet dat sy vir altyd die sagte geur van die bakkie potpourri langs die bed met hierdie wonderlike oomblikke sal assosieer. Die afwagting vir wat gaan kom, laat haar liggies bewe.

“Myne,” fluister hy en druk sagte soentjies in haar nek en op haar skouers. “Minette?”

Die skor uitroep dring asof deur digte newels tot haar deur. Haar hart ruk. Alles in haar skok tot stilstand. Daar heers ’n algehele stilte in haar kop vir ’n hele paar tellings. Het sy reg gehoor, of was dit die stem van haar gewete? Haar vingers laat los onwillig sy hare waar dit verstrengel geraak het, gly willoos af tot op sy skouers.

Riëtte kry skielik nie asem nie, dit voel asof sy gewig op haar haar gaan versmoor. Afgryse maak haar lyf, wat ’n oomblik gelede van kop tot tone getintel het, vir ’n paar tellings gevoelloos. Die stilte in haar kop word vervang deur haar suster se naam wat oor en oor deur haar brein weergalm asof dit uitgegil is in plaas van die sagte uitroep wat dit was. Sy druk haar hande oor haar ore om dit te probeer stilmaak.

Het hy haar so pas Minette genoem? Sy het haar dit beslis nie verbeel nie! Toe kom haar asem en die lewe in haar ledemate terug. Met albei hande teen sy bors stoot sy hom met geweld weg van haar af, stamp hom letterlik van die bed af. Sy spring soos ’n opgewende veer van die bed af, gryp wild na sy kledingstukke, pluk die deur oop en gooi dit een vir een uit op die stoep terwyl sy snak na asem.

Henning spring van die vloer waar hy geland het op, probeer haar teëhou, maar sy is onkeerbaar en stamp hom net so poedelnakend agter sy klere aan by die deur uit.

“Riëtte … wag … nee!” kreet hy dit uit, maar sy slaan die deur in sy gesig toe en sluit dit om seker te maak dat hy nie weer kan inkom nie, trek die dik gordyne dig.

Henning gryp sy kop vas. Wat de hel het hy nou aangevang? As hy ooit sy saak by haar heeltemal wou opneuk, het hy dit nou reggekry. Hy het die skamele paar millimeter vordering wat hy die afgelope weke gemaak het, met een doodskoot vernietig. Vanaand het hy ’n doodsonde gepleeg.

Die tweestryd wat die afgelope dae en ure in sy binneste woed, waarmee hy eintlik weke reeds worstel, as hy werklik eerlik teenoor homself wil wees, het in een woord onwillekeurig uit hom gebars. Hiervoor gaan sy hom so nooit as te nimmer vergewe nie en hy sal haar nie kan kwalik neem nie.

Koulik spring hy op sy een been rond terwyl hy sy klere probeer aantrek en bid stilweg dat Heila nie om die een of ander rede na die systoep toe moet kom nie. Terselfdertyd noem hy homself al wat ’n skelnaam is, self verbaas oor die arsenaal lelike woorde wat hy uit sy kinderjare nou maar alte goed onthou.

Wat is die Freudiaanse teorie waarvan hulle op universiteit geleer het? Wat jou hart van vol is, glip op ’n onbewaakte oomblik uit sonder dat jy dit kan keer, onthou hy. Het hy werklik vanaand sy verlange van die afgelope sewe jaar na Minette probeer stil deur haar ewebeeld bed toe te vat? Wat de hel het hom besiel om toe te laat dat sy lyflike begeertes sy oordeel so vertroebel?

Hy skud sy kop soos een wat ’n harde stamp teen die skedel weg het. Nou sal hy haar nooit in der ewigheid van sy opregtheid kan oortuig nie.

Al sou hy nou haar kamerdeur oopforseer en oor en oor aan haar probeer verduidelik wat eintlik hier gebeur het, sal sy hom nooit glo nie.

Hy kreun hardop, druk sy koue voete sommer so sonder kouse, wat vermoedelik iewers in die donker blombedding geland het, in sy skoene en hurk om die veters vas te knoop. Wat hy ook al nou vir haar kan sê, sal nie vir een van hulle twee enige sin maak nie. Hy weet self nie wat met hom aan die gang is nie, hoe op aarde hy haar ooit sal kan vergoed vir wat hy vanaand aan haar gedoen het nie.

Met ’n sagte uitroep van selfveragting draai hy om en strompel terug in die rigting van waar hy ’n rukkie gelede gekom het.

“En daardie dikgehuilde oë?”

Riëtte moet geweet het Heila se skerp blik sal niks mis nie. Nie eens die heelwat meer grimering as wat sy gewoonlik aanwend, kon die rooi opgehewenheid van ure se huil verbloem nie. Dit was die langste nag van haar lewe. Slaap het haar ontwyk. Huilbuie het gekom en gegaan, soms sag en hartseer oor die kortstondigheid van ’n droom, soms tierend, woedend vir Henning en vir haarself. Soms eenvoudig net om ontslae te raak van alles wat vir haar te veel geword het. Eers toe die opkomende son streperige patrone teen die plafon tussen die winterkaal jakaranda se takke deur begin teken het, kon sy insluimer.

“Ag, sommer,” probeer sy met ’n dik stem wegskram van die onvermydelike en neem dankbaar die koppie stomende koffie by haar tannie. Sy gaan sit stadig, versigtig by die tafel in die groot, outydse kombuis. Kan baie huil ’n mens se hele lyf styf en seer maak?

“Kom, kom, kom. Jou antie Heila hoor met haar luisterore, praat jy met jou praatbek,” probeer Heila speels haar peetkind met een van Tasiena se uitdrukkings uitlok terwyl sy in die stoel oorkant Riëtte neersak.

Riëtte weet haar skerp oë het reeds gesien iets drasties haper, en dat wegskram niks sal help nie. Die onwillekeurige suggie kom rukkerig uit. By Heila gaan sy nie sonder ’n geloofwaardige verduideliking verbykom nie. “Dis Henning,” bieg sy dus maar.

Heila se wenkbroue lig onder die blonde kuif, die glimlag verdwyn. “Wat van Henning?”

Sy speel met die suikerlepel, vermy Heila se ondersoekende oë. “Ek dink hy wil Minette met my vervang.”

Heila se hele houding verstar. “Hoe meen jy nou?”

Riëtte dink vinnig. Hoeveel durf sy haar tannie vertel? As sy dit nie met Heila kan deel nie, is daar niemand met wie sy daaroor kan praat nie. Haar ma is buite die kwessie en sy moet eenvoudig probeer ontslae raak van hierdie klip wat laas nag op die krop van haar maag kom lê het en wat geen hoeveelheid trane uitgewas kon kry nie. Anders gaan sy ontplof.

Heila hoef egter nie alles te weet nie, skram sy weg. Die volle omvang van wat daar in die kamer gebeur het, is slegs tussen haar en Henning. Met daardie skuldgevoel sal sy na haar graf toe gaan as dit moet. Nie eens ’n span donkies sal die feit dat sy so byna-byna haarself aan haar suster se man gegee het, uit haar getrek kry nie.

“Hy het my gisteraand … gesoen,” is al wat sy bereid is om te erken.

Heila glimlag ingenome, buig nader om beter te kan hoor. “En? Hoekom die lang gesig en die trane?”

Riëtte knyp haar oë toe by die pynlike herinnering. “Hy’t my ‘Minette’ genoem terwyl hy dit gedoen het.”

Heila se glimlag verdwyn terstond, word vervang met ’n uitdrukking van ongeloof en skok, presies soos Riëtte verwag het. “Nooit! Wat het hy gedínk?”

“O, Heila.” Snikke ruk opnuut deur haar lyf. Sy het gedink sy het laas nag elke traan wat sy vir haar ganse leeftyd in reserwe gehad het, uitgehuil, maar moenie glo nie, dit stroom al weer.

Heila kom sit op die stoel langs haar en neem haar in haar arms.

“Ai, my kind,” hoor Riëtte die trooswoorde hier bokant haar kop terwyl sy saggies heen en weer gewieg word. “Ai, my kindjie.”

“En ek het gedink …” Sy kry dit nie reg om haar diepste hartewens hardop uit te spreek nie.

Wat het sy gedink? Dat Henning Fourie die ridder op die spreekwoordelike wit perd is op wie sy gewag het sedert sy as tiener besef het sy is ’n vrou met gevoelens en begeertes? Hoe belaglik! Sy sit regop en wikkel haar uit Heila se omhelsing. Dis tyd dat sy onthou wie hy eintlik is. Dis tyd dat sy onthou hy is die man wat haar ander helfte van haar af weggeruk het sewe jaar gelede en wat haar gisteraand misbruik het om sy verlange na sy vrou te stil.

Nou is sy weer oortuig dat hy die gevoellose gebruiker is soos sy altyd gedink het. Dis wie hy eintlik is, nie die man wat hom die afgelope tyd probeer voordoen het as ’n uitstekende geneesheer, toegewyde vader en steunpilaar van haar familie nie. Hy is ’n gewetenlose vent wat nie ’n snars omgee vir haar wat Riëtte is nie en dit is wat sy moet onthou.

“Ek het my vriend Francois gebel om my te kom haal. Ek klim nie vandag saam met hom in ’n voertuig nie.”

“Riëtte, moet jy nie liewer …” begin Heila paai.

“Nee, ek gaan nie van plan verander nie. Ek sien nie kans om vir drie uur lank saam met hom in ’n klein spasie saamgehok te wees nie, Heila,” antwoord sy vasberade. “Hoe minder ek van Henning Fourie sien, hoe beter.”

Die foon op Henning se lessenaar lui. “Waar is Riëtte?” vra oom Johan sonder omhaal.

Hoe sal hy nou weet? Sy vermy hom al die hele week soos die pes. Telkens wanneer hy mik om ’n gesprek aan te knoop om daardie vreeslike ding tussen hulle te probeer opklaar, ontwyk sy hom. “Ek het nie ’n idee nie, hoekom vra Oom? Dalk het sy gaan voorraad haal by die apteek.”

“Jong, die Beukmans se huishoudster het nou net gebel. Dit klink my klein Karlien is siek en sy soek na Riëtte. Ongelukkig sit ek nou steke in, anders sou ek sommer self gou gaan kyk het.”

“Ek is klaar vir die dag. Ek ry nou soontoe.” Henning sit die foon neer en gryp sy tas. Dit is die geleentheid waarvoor hy lankal wag. Sy dogter het hom nodig.

By die Beukman-huis kry hy Tasiena handewringend by die voordeur. “Ons ou kinnertjie is siek. Sy krul van pyn op die maag.”

“Waar is sy?”

“In haar kamer. Lê al van netnou af daar en sy is nie een wat sommer in die bed klim helder oordag nie.” Tasiena loop voor om die pad na haar kamer te wys.

“Karlien, meisie?” vra hy en staan nader aan die bondeltjie op die bed.

Sy lê met haar rug na hom toe. Verskrik vlieg sy om, kyk hom verward aan. “Waar is Mamma?”

Henning se hart krimp ineen. Hy is steeds nie welkom naby haar nie. “Sy kon nie kom nie, toe kom ek maar. Lê op jou rug, dan kyk ek gou wat skort met jou, ounooi,” paai hy in sy beste dokterstem, bedag daarop dat sy enige oomblik kan opspring en hardloop.

“My naam is nie ounooi nie.” Met agterdog in haar oë kyk sy hom aan, maar gehoorsaam, al is dit onwillig.

Henning glimlag innerlik. Nou weet hy presies waar hy met haar staan. Hy durf hom geen vryhede aanmatig nie. “Was jy naar of het jou magie dalk gewerk?” vra hy om haar aandag af te trek terwyl hy haar ondersoek.

Emosie stu in hom op en vul sy lyf. Dis die eerste maal dat hy aan sy kind raak sedert daardie vreeslike tyd so lank gelede. Sy hart klop wild en sy hande bewe selfs effens. Ineens is hy doodseker dat hy die regte ding gedoen het om Boskloof toe te kom.

Kophou, Fourie, op hierdie oomblik is sy jou pasiënt en haar gesondheid kom nou eerste, nie jou gevoelens nie, keer hy voordat hy kan toelaat dat emosie oorneem. “Is dit seer as ek hier druk?”

“Eina!” Sy buig byna dubbeld toe hy op ’n teer plekkie druk.

“Dis al ’n paar dae dat sy kla van naarheid en van maagpyn,” vertel Tasiena met ’n bekommerde gesig. “Ek het vir Riëtte gesê dis seker maar maaggriep. Ai, die arme kind het genoeg sorge. Sy is juis die afgelope tyd soos ’n dwalende gees vandat julle haar ma hospitaal toe gevat het.”

Henning krimp ineen by die aanhoor van die laaste verklaring. Raai wie se skuld is dit?

“Ek dink jy het ’n klein blindederm wat uitgehaal wil word,” glimlag hy nietemin vir Karlien. “Ek neem jou sommer nou saam met my na oom Johan toe, dan kyk ons wat hy dink en dan sal ek en Mamma jou dalk na Bela-Bela se hospitaal toe moet neem.”

“H-hospitaal toe?” vra sy met ’n dun stemmetjie, na aan trane.

“Miskien,” glimlag hy en vryf oor haar hare terwyl sy hart teen sy ribbes stamp. “Toemaar, ek en Mamma sal saam met jou gaan.”

As hy dit nie mis het nie, staan die derm op die punt om te perforeer en hoe gouer hulle opereer, hoe beter. Hy stap uit op die stoep, maak ’n vinnige oproep na oom Johan se selfoon toe en verduidelik wat sy diagnose is.

“Ek het nie nodig om haar te ondersoek om te weet jou bevinding is korrek nie,” antwoord oom Johan saaklik. “Ek vertrou jou oordeel. Bring haar hierheen sodat jy Riëtte met julle kan saamneem Bela-Bela toe. Sy is terug van die apteek af. Sy sal wil saamgaan en jy sal die afstand baie vinniger en veiliger kan aflê met jou eie voertuig as wat ons onbetroubare ambulansdiens dit kan doen. Ek tref solank die reëlings met die hospitaal.”

Toe Henning in ’n huilerige Karlien se kamer terugkom, druk Tasiena al stapels skoon slaapklere en onderklere in ’n sak.

Hy sit sy hand op Karlien se smal skouertjies. “Het jy of Riëtte haar enigiets gegee vir die maagpyn, Tasiena?”

“Nie vandag nie, Dokter.”

“Weet jy of sy allergies vir enige medikasie is?”

“Nee, sy is nie. Ek weet, want dokter Beukman het so gesê laas toe sy siek was en ons vir haar iets moes gee vir koors.”

Hy tel die kind op en druk haar kop in sy nek vas. Sy wil eers terugtrek, maar dan gaan haar armpies om sy nek. Vertedering bring ’n knop in sy keel. Is dit hoe ouerliefde voel? Hy sluk. “Ek en Mamma gaan jou hospitaal toe neem sodat die dokter daar jou gesond kan maak,” sê hy saggies vir haar.

“Sal Pappa en Mamma by my bly?” vra sy teen sy nek. Henning se hart swel en voel asof dit by sy borskas gaan uitklim. Sy het hom “pappa” genoem! Net vanoggend het hy gewonder hoe hy ooit nader aan haar gaan kom en hier staan hy met haar arms om sy nek en sy noem hom “pappa”. Dis byna te veel om in te neem.

Hy druk haar onwillekeurig stywer teen hom vas. Rou emosie verhoed dat hy ’n woord uitkry. ’n Skamele paar weke gelede was hy nog van plan om voort te gaan met die koop van die praktyk in die stad, om sy eie lewe te lei, weg van haar af. En hier staan hy nou met sy kind teen sy hart gedruk.

Hy sluk weer swaar. Vir die eerste keer in ’n baie lang tyd ervaar hy suiwer vreugde. Met ’n dankgebed op sy lippe druk hy haar nog stywer vas. Met ’n klammigheid in sy oë dank hy sy Skepper dat hy daardie dag nie sy loopbaan en finansiële gewin bo sy kind se welsyn gestel het nie.

Uiteindelik kry hy sy stem terug. “Pappa belowe ons sal jou nie vir een oomblik alleen laat nie en ons sal baie mooi na jou kyk.” Hy verwys toe sommer na homself ook as Pappa, dink hy verwonderd. Vordering. Vordering, inderdaad.

Hy kyk op, vas in Tasiena se gesig, wat die hele petalje met belangstelling staan en dophou. Sy glimlag en maak keel skoon. “Hier, ek dink dis alles wat sy kan nodig kry. Vat vir Teddie, ounooi. Hy sal alte veel na jou verlang as hy alleen hier moet bly.”

Karlien neem sonder ’n woord haar beertjie en druk hom tussen haar en Henning vas. Hy glimlag innerlik. Tasiena mag haar noem wat sy wil, nie hy nie.

“Kan Waggel ook saamkom?” vra sy net floutjies met haar kop op sy skouer.

“Nee, honde mag nie in ’n hospitaal kom nie, maar Tasiena sal mooi na hom kyk,” belowe Henning en stryk vinnig aan na sy viertrek toe.

By die voertuig sit Tasiena die sak met klere saam met sy mediese tas op die agterste sitplek neer. Hy gordel Karlien vas en trek die kombersie wat Tasiena aangee oor haar.

Riëtte wag angstig by die spreekkamer se buitedeur, haar handsak oor haar skouer.

Henning spring uit, tel Karlien uit en sit haar op Riëtte se skoot toe sy agter ingeklim het. “Wag, laat ek julle sommer so saam vasmaak. Die gordel is lank genoeg.” Hy leun agtertoe en maak seker dat hulle veilig vasgemaak is. Die viertrek skop ’n paar klippies op toe hy haastig wegtrek.

“Sy is al ’n paar dae olik, maar ek het gedink dis die maaggriep wat nou onder die skoolkinders die rondte doen. Ek moes meer aandag daaraan gegee het,” merk Riëtte skuldig op.

Toe hulle na die hoofpad toe opdraai, val Karlien se oë toe.

“Ek het haar iets ligs gegee vir koors en pyn. Sy sal vir ’n rukkie slaap,” verduidelik hy.

“H’m.” Sy druk haar wang teen Karlien se voorkop en veg teen skuldgevoelens wat haar keel wil toedruk. Die afgelope paar dae was sy so afgetrokke, so besig met haar eie ellendes, dat sy nie genoeg aandag aan Karlien se olikheid gegee het nie. “Sy voel darem nie te koorsig nie.”

Sedert Karlien se babadae was sy nog nooit so betrokke by haar eie sake dat haar kind se welsyn nie eerste gekom het nie. Woordeloos neem sy haar voor om nie toe te laat dat dit ooit weer gebeur nie. As Karlien iets moet oorkom, sal sy haar dit nooit vergewe nie. Sê nou maar net …

Henning se stem onderbreek haar selfkastyding. “Die simptome is misleidend. Volgens Tasiena het die pyn eers begin nadat jy haar vanmiddag van die skool af gebring het. Moenie te veel bekommer nie, ons is heeltemal betyds,” troos hy haar.

“Dis maklik vir jou om te sê moenie bekommer nie …” Sy byt op haar tong en klem haar kake opmekaar. Wat weet hy van kommer oor ’n kind? Wat weet hy van enige bekommernis? Hy, wat nog nooit … Hoe durf hy vir haar vertel hoe om te voel en nie te voel nie? Enigiets is onderhandelbaar, maar nie emosie nie. Sy voel wat sy voel.

Net toe sy hom met haar tong ’n verdere afranseling wil toesnou, ruk sy stem, hees van emosie, haar tot stilswye. “Ek het haar ma se lewe deur my vingers laat glip omdat ek nie bedag was op haar toestand en nie betyds opgetree het nie. Ek sal nie weer dieselfde fout maak nie. Nooit weer nie.” Met rukbewegings verander hy die ratte.

Stom kyk sy net na sy strak gesig in die truspieël en sien vir die eerste maal die ontsteltenis daar. Dit laat haar momenteel vergeet van haar skuldgevoelens en verontwaardiging en laat haar op hom fokus, op die emosie wat nou deur sy hele houding weerspieël word.

Sou dit haar ma se wilde beskuldigings wees wat hom verantwoordelik vir Minette se dood laat voel? Haar sagte hart reik uit en sy voel vir die eerste keer ’n samehorigheid met hom.

Met ’n vinnige kyk loer sy af om seker te maak Karlien slaap. Sy wil hê hy moet weet sy dink haar ma se beskuldigings is ongegrond. Al is sy boos vir hom, verdink sy hom nie daarvan dat hy haar suster se dood veroorsaak het nie. “Henning, dit was nie jou skuld nie,” sê sy sag maar dringend. “Jy kon niks daaraan doen nie.”

“Ek is ’n dokter, ek moes geweet het.”

“Hoe kon jy weet as Minette jou nie vertel het nie?”

“Dis nie wat jou pa destyds gesê het …” Hy sug. “Ag, los dit. Dis ou koeie. Vergeet ek het dit opgehaal.”

“Pa-hulle was net so teen die grond en net so ontsteld van skok en smart soos jy. Boonop was hulle onder die indruk dat jy van Minette se mediese toestand geweet het. Ek is seker daar is baie dinge gesê wat liewers nie gesê moes gewees het nie,” laat sy weer hoor, heimlik bly oor Heila se insigte van ’n paar weke gelede.

“Toegegee, maar dit het veroorsaak dat ek daardie vervloekte vorms geteken het …” Hy bly lank stil. “Wat ek nooit moes gedoen het nie,” voltooi hy hees. In sy vlugtige terugblik na die slapende kind op haar skoot is daar soveel rou emosie dat Riëtte verplig voel om weg te kyk. Sy was nog nooit ’n voyeur van ’n ander se leed nie.

Heila het hierdie dinge vir haar vertel, maar vir die eerste keer dring die implikasie daarvan werklik tot haar deur. Henning is destyds deur omstandighede gedwing om sy kind af te teken, nie deur sy gevoelloosheid en onbetrokkenheid soos sy altyd gedink het nie. Hierdie man het haar te na gekom, maar hy is allesbehalwe gevoelloos wanneer dit by sy kind kom.

“Wat weet jy van die hospitaal waarheen ons gaan?” vra hy na ’n lang stilte, sy gevoelens duidelik nou weer onder beheer.

“Daar is goeie dokters en die matrone is ’n tiran. Alles is dus baie skoon en netjies. Hulle diens is goed, maar ek sal verkies om self na haar te kyk. Ek sal by haar bly totdat ons haar huis toe kan neem.”

Hy knik goedkeurend. “Ek het so gedink. Sal die kwaai matrone dit nie as inmenging sien nie?”

Riëtte lag effens. “Die ou draak sal seker, maar ek het my opleiding onder haar gedoen, sy ken my en ons verstaan mekaar. Ek dink sy sal my toelaat om self na my kind om te sien. Ry jy nie te vinnig nie?” vra sy skielik.

“Seker, maar tyd is nogal belangrik. Toemaar, ek is versigtig,” verseker hy haar sonder om sy oë van die pad af te neem.

“Dankie dat jy na haar gaan kyk het by die huis. Ek sidder om te dink …” Sy maak haar oë toe.

“Moenie. Ons sal hierdie ding saam deursien. Ek voel net soos jy. Ek mag nie self die operasie doen nie, maar ek sou buitendien nie kon nie. My hande bewe te veel vanaf die oomblik wat ek besef het wat met haar verkeerd is. Maar ek sal saam met jou by haar bly. Niks sal my daar weghou nie.”

Riëtte bestudeer sy gesig ’n ruk lank in die truspieël. Op hierdie oomblik is hulle saamgesnoer in hul bekommernis oor hul kind, ondanks die ongemaklike situasie van die afgelope tyd.

“Wat?” vra hy.

“Jy is nie die gevoellose ouer vir wie ek jou aangesien het nie,” verklaar sy stil.

Hy glimlag skeef. “Daar is ’n ‘maar’ iewers in jou stelling?”

“Jip. Maar dit is slegs ’n skietstilstand, ter wille van Karlien. Ons skuif vandag ons persoonlike gevoelens opsy ter wille van haar.” Skielik selfbewus druk sy weer haar gesig in Karlien se hare en asem haar kind se skoon geur in asof dit gerusstelling kan bring. “Jy is nog glad nie vergewe vir … jy weet wat nie,” mompel sy in Karlien se hare.

Die pyn van wat daar in Pretoria gebeur het, is nog te nuut, te rou om dit in die ope tussen hulle te bring en daaroor te praat asof dit iets is wat sommer terloops gebeur het. Sy kon dit gedeeltelik met Heila, haar vertroueling van baie jare deel, maar om openlik met Henning daaroor te praat sal eenvoudig te diep sny. Hy weet die volle waarheid, is deel daarvan. Hy is die volle waarheid. Hy is die allerlaaste mens met wie sy nou daaroor sal kan praat.

Henning sug. “Nee, ek het nie so gedink nie. Maar nou is nie die tyd of die plek vir die gesprek wat ek al ’n week lank met jou probeer voer nie. Dit kan nou eers wag. Skietstilstand, onthou?”

By die hospitaal is alles gereed vir hulle koms. Hulle is werklik beïndruk met die personeel en die gehalte van diens. Oom Johan het almal deeglik voorberei op hulle koms en Karlien word onmiddellik gereed gemaak vir die teater. By die teater se deur bly hulle agter met ’n laaste versekering aan ’n tranerige Karlien dat hulle daar sal wees wanneer sy haar oë oopmaak.

“Dis eintlik ’n baie eenvoudige en veilige prosedure,” probeer Henning troos.

Maar Riëtte kan haar trane nie wegsteek nie. Karlien het so bang gelyk toe hulle haar wegstoot. Hoe aanvaar ’n ma dat sy nie altyd haar kind teen alles kan beskerm nie? Henning steek sy hand na haar toe uit, maar sy draai vinnig weg en gaan sit op ’n rusbank in die wagarea. Sy begeer sy arms om haar, maar durf nie toegee aan daardie swakheid nie.

Toe Karlien bykom, fladder haar oë oop en sy kyk van Riëtte na Henning wat weerskant van haar bed oor haar gebuig staan. “Mamma. Pappa,” glimlag sy en raak weer aan die slaap met ’n hand in elk van hulle s’n.

Riëtte kyk verbaas na Henning. Wanneer het “hy” “Pappa” geword? Hoe het dit gebeur?

“Van vanoggend af, en uit haar eie,” raai hy haar gedagtes met ’n ingenome glimlag wat dreig om sy gesig middeldeur te skeur. Hy neem sy dogter se pols tussen sy vingers en vee met sy ander hand oor haar hare.

“Dit beteken glad nie …”

“Skietstilstand,” keer hy met twee hande afwerend voor hom. “Ek gaan kyk of ek met die ou wat geopereer het, kan gesels. Sy sal nog ’n hele ruk slaap.” Daarmee verlaat hy die vertrek.

Dankbaar dat Henning vir ’n privaat kamer gereël het, maak Riëtte haar tuis op die stoel langs die bed. Die geharwar van die kindersaal is die laaste ding waarvoor sy nou lus is. Met ’n hart wat wil bars van liefde kyk sy na die bleek gesiggie teen die kussings. Sy gaan oukei wees, sus, praat sy in haar kop met Minette. Vandag voel sy weer die bekende pyn vir haar geliefde sussie wat nie die voorreg het om haar kind te sien grootword nie. Hoe kan sy daardie sussie verraai deur ’n verhouding met haar wewenaar aan te knoop? “Vergewe my, sus, dit sal nie weer gebeur nie,” prewel sy. “Ek sal dit nie weer toelaat nie,” belowe sy. Is daardie belofte aan Minette, of aan jouself? kasty haar gewete haar. Met ’n byna fisieke pyn iewers naby haar hart laat sy haar kop op haar arms op die bed sak.

Toe sy weer haar oë oopmaak, is dit met ’n pynlike laggie van Karlien in haar ore, gemeng met die dieper lag van Henning. Stadig kyk sy op, skud haar kop en kyk weer of sy reg sien. Ja, sowaar, die twee blaai saam deur ’n boek. En dis nie al nie. Henning sit agter Karlien sodat sy gemaklik teen hom kan leun. Met sy arms om haar hou hulle saam die boek vas. Op die deken lê ’n klompie kinderboeke gestrooi, almal met perde op die buiteblad.

“Mamma, kyk, Pappa het vir my al die Stalmaats-boeke oor perde gekoop en hy’t rose vir jou gebring. Die verpleegster het dit in die water gesit.” Sy beduie na ’n yslike bos wit rose op die bedkassie.

Sou die wit rose simbolies wees, soos ’n wit vlag? wonder Riëtte.

“Ek het gaan inkopies doen terwyl julle twee skoonhede geslaap het,” verklaar hy met ’n onskuldige uitdrukking. Twee pare oë uit twee gesigte dig bymekaar hou haar stip dop. Nou weet sy. Karlien lyk na Henning. Sy het wel haar ma en haar tannie se blonde hare en blou oë, maar haar gelaatstrekke is Henning s’n.

’n Onverklaarbare gevoel van verlies kom sit op die krop van haar maag. Haar kind sit knus in sy arms en lag pynlik maar gelukkig in sy gesig op, die gesig wat net soos hare lyk, haar pappa wat sy altyd so begeer het, s’n. Sy lyk geensins soos iemand wat ure gelede geopereer is nie en dit lyk asof hy die boerpot gewen het, die ellendeling!

Riëtte spring op. “Ek gaan ’n kleedkamer soek. Ek is nou weer terug,” soek sy uitkomkans. Hier moet sy wegkom. Weg van die soetlike prentjie van dokter Henning Fourie met sy arms albei om sy … háár dogter.

In die gang leun sy vir ’n rukkie met geslote oë teen die koel muur. Jaloesie is ’n lelike emosie en een waaraan sy haar nooit skuldig maak nie. Hoekom voel sy dit nou? Is dit werklik jaloesie, of wat?

“Wat het ek nou weer gesondig?” kom sy verontwaardigde stem hier naby haar oor.

Sy stemtoon plaas haar onmiddellik weer op die verdediging. Haar oë vlieg oop en sy kyk hom op en af. “Jy koop haar nie om nie, o nee, jy doen beter, jy rokkel haar geheel en al af,” beskuldig sy hees.

Hy deins terug asof sy hom geklap het en bekyk haar met smeulende oë. ’n Spiertjie spring by sy een mondhoek. Sy kan sien dit kos hom uiterste inspanning om nie die gedagte wat onmiddellik na vore kom, uit te spreek nie. Skielik sou sy wat wou gee om te weet wat daardie gedagte was.

“Riëtte Beukman, jy verstom my.” Hy skud sy kop met iets soos bejammering in sy oë en keer sy rug na haar. “Ek sal jou optrede toeskryf aan ontsteltenis oor haar siekte en jou dit oorsien. Gaan was jou gesig, poeier jou neus, doen wat jy moet doen om af te koel, maar ek wil nie jota of tittel van hierdie houding sien wanneer jy terugkom nie. Karlien verdien dit nie dat ons by haar siekbed oor haar staan en rusie maak nie.” Sonder om weer in haar rigting te kyk, stap hy terug die kamer in.

Riëtte loop so vinnig as wat haar bene haar kan dra kleedkamers toe. Sy was herhaalde male haar gesig onder die kraan en neem diep asemteue. Haar hande verstil. Hier maak sy sowaar presies soos hy gesê het. Ewe gehoorsaam was sy haar gesig en probeer afkoel. Met ’n snork skud sy die water van haar hande af. Wat is dit met haar? Van wanneer af doen sy wat hy vra?

Meer nog, wanneer het die bordjies verhang geraak sodat dit hy is wat Karlien teen haar beskerm en nie andersom nie? By daardie gedagte lig sy haar kop en kyk na die vrou in die spieël bokant die wasbak.

’n Besef neem vorm aan soos ’n vae figuur wat met sonsopkoms op ’n mistige oggend al hoe duideliker word. Dis haar suster se man, haar suster se kind en nie een van die twee sal sy ooit haar eie kan noem nie. Die man wat in oomblikke van passie haar suster se naam uitroep, is nog lank nie ’n vry man nie.

Riëtte sit die kombuisfoon op die mikkie terug en maak haar oë toe, slegs halfbewus van Tasiena agter haar by die stoof. Doktor Hamman is optimisties dat hy haar ma suksesvol kan behandel, maar sy sukkel om in die kliniek aan te pas en voordat dit gebeur, is daar min sprake van enige behandeling, laat staan nog sukses. Ai, dit kan ’n lang tyd neem voordat Ma weer huis toe kom.

Ma was nog nooit iemand wat maklik aangepas het by verandering nie en hierdie situasie is sekerlik nie vir haar maklik nie. Riëtte wens sy kon net ’n paar woorde met haar ma wissel om haar gerus te stel, maar sy moet haar hou by die reëling dat die familie haar ma nie direk mag kontak totdat doktor Hamman sy toestemming gee nie.

“Dit lyk lekker, Tasiena.” Dankbaar glimlag sy vir die ouer vrou en neem die skinkbord met Karlien se ontbyt. Sy stap woonkamer toe om dit vir die meisiekind te neem waar sy op die bank onder ’n kombersie sit en TV kyk. Die klein merrie geniet elke oomblik van al die spesiale aandag en bederfies wat sy nou kry en Riëtte gee nie eens om nie. Henning het daarop aangedring dat sy vir die res van die week verlof neem sodat sy Karlien persoonlik kan versorg en sy het die geleentheid aangegryp om by haar kind te wees.

Dis asof sy ’n punt bereik het waar sy eenvoudig tot stilstand moes kom om haar lewe in oënskou te neem. Karlien het baie siek geword en sy het dit nie eens opgemerk nie. En dit omdat haar aandag op haar eie probleme gefokus was.

Toe sy by die woonkamer se deur kom, hoor sy Karlien vrolik giggel. Is dit tog nie al weer Henning wat by haar is nie? Hy het die afgelope paar dae elke moontlike tydjie tot sy beskikking by sy dogter deurgebring. As sy haar draai, staan hy in die deur met ’n ietsie vir Karlien in die hand. Daar sal ’n stokkie voor hierdie bederwery gesteek moet word.

Stadig stoot sy die deur met die skinkbord wyer oop en loer in. Henning knip sy mediese tas toe en lag oor die een of ander grappie tussen hom en Karlien. Die kind is weer haar ou self en daar is ’n gesonde blos op haar wange.

“En wat gaan hier aan?” vra sy gemaak-streng. Die twee lyk so ingenome met mekaar. Dis egter asof sy nie daardie ingenomenheid met hulle kan deel nie.

“Pappa sê ek is so gesond soos ’n vis in die water. Ek mag vandag buite met Waggel speel, maar ek wonder nou net hoe speel ’n vis met ’n hond,” giggel Karlien en wip onder die kombers uit.

Henning sit ’n kalmerende hand op sy dogter se rug. “Net nie te rof nie, hoor. Eet nou eers. Visse moet ook eet om gesond te bly,” maan hy en gaan sit op die leuning van die rusbank, asof hy jare lank al so saam met sy meisiekind kuier.

Henning kyk na Riëtte en laat sy oë met openlike waardering oor haar dwaal. Kamma ongeërg maak sy of sy dit nie raaksien nie, want sy wil nie daardie waardering hê as dit eintlik vir Minette is wat hy sien wanneer hy na haar kyk nie.

“Kan ek haar Saterdag neem om na my plasie te gaan kyk?” vra hy onverwags.

Plasie? Riëtte se hart maak ’n boksprong, maar sy probeer haar gesig uitdrukkingloos hou. Antwoord nie. Gee eers haar brein kans om daardie inligting te verwerk. “Kom, Karlien, sit hier op die mat, dan eet jy gou jou ontbyt.” Sy sit die skinkbord op die lae koffietafel neer en haal terselfdertyd diep asem om haar emosies onder beheer te probeer kry terwyl sy met die servet en die eetgerei vroetel.

Karlien begin eet. Riëtte draai weg en hou haar baie besig om die plomp kussings op die leunstoele te herrangskik, gee haar gedagtes kans om koers te kry. Aan die krieweling in haar nek weet sy dat Henning haar bewegings volg, dat hy op ’n antwoord wag.

As hy die plaas gekoop het, beteken dit hy is regtig hier in Boskloof om te bly. Vir altyd. Wat is dit wat nou haar asem steel en haar hande laat bewe? Skuldig erken sy teenoor haarself dat dit louter vreugde is oor hy beplan om hom werklik permanent op Boskloof te vestig.

Henning staan op en loer na Karlien wat al kouend na ’n program op die TV sit en kyk. Sy een hand loop teen haar arm af en vat vlugtig haar vingers vas. Hoewel hy sy hand weer wegneem, loop die sensasie terug teen haar arm op en gaan sit diep waar sy weet net Henning haar kan bykom.

“Kry dit in jou kop: Ek is in jou lewe net soveel as in my dogter s’n,” sê hy so sag dat net sy dit kan hoor. “Hou op teen die prikkels skop, Riëtte.”

Die growwigheid in sy stem en die intensiteit van sy oë wat haar gesig ondersoek, vertel haar hy is moeg vir die stryd tussen hulle twee. Die hitte in sy groen blik wat aanhoudend oor haar vee, herinner haar intens aan die aand in Pretoria en sy weet as hulle nou alleen was, hy veel meer sou doen as net kyk of aan haar hand vat. Die plesier wat dié gedagte haar verskaf, laat haar haar oë skuldig afwend. Met haar hande afwerend in die lug, gee sy vinnig toe. “Oukei, oukei, jy kan haar kom haal. Bring haar net voor donker terug.”

Hy glimlag stadig en loer weer na waar Karlien sit en eet, salig onbewus van die spanning tussen die volwassenes. “Was dit nou so erg?” Sy skud net haar kop en hou haar so ewe besig met die blomme op die ou kis in die portaal.

Die selftevrede glimlag wat oor sy gesig speel, laat haar wonder hoeveel van haar werklike gevoelens hy kan raai. “Jy’s welkom om saam te kom as jy haar nie alleen saam met my wil laat gaan nie. Ek wil graag hê jy moet dit ook sien. Wanneer ek haar dan ’n volgende keer soontoe neem, sal jy weet ek vat haar nie die grammadoelas in nie.”

“Ek weet nie …” ’n Roosdoring prik haar vinger en sy druk die vinger in haar mond. Hy mompel onderlangs en sy kan sweer dis iets oor klein sondetjies wat dadelik gestraf word. “Wat sê jy?” vra sy.

“Niks nie.” Sy hele lyf verklap sy lekkerkry oor haar verleentheid en haar verraderlike hart gee ’n huppeltree. “Kom saam. Ek is seker sy sal dit ook so verkies.”

Met ’n gelate sug laat vaar sy die gevroetel met die blomme. Sy weet om in te stem, is dieselfde as toestemming tot ’n dans met die duiwel vanself. “Oukei,” sê sy nietemin.

Henning se glimlag, nou ontdaan van alle spot, verbreed. “Reg. Ek laai julle twee meisies Saterdag so teen seweuur se kant op. Goed so?” Sonder om vir ’n antwoord te wag, stap hy terug in die woonkamer in, tel sy tas op en sit sy hand op Karlien se kop, sy aandag nou weer ten volle by sy dogter.

Dis vir Riëtte baie duidelik dat hy brand om meer as dit te doen, maar toe Karlien net vlugtig opkyk en effens glimlag, neem hy sy hand weg. Dis asof hy wag vir meer toenadering van haar kant af, asof hy nog nie seker is watter vryhede hy hom kan toeëien nie.

Dat Karlien net so onseker is oor hoe om die situasie te hanteer, is vir seker. Sy hou hom nog soms vir lang rukke met baie vraagtekens in haar oë dop, maar die afgelope weke aanvaar sy sy volgehoue toenadering sonder ’n woord. Dat sy die een of ander tyd haar pa onder kruisverhoor sal neem, is ’n voldonge feit. Te veel jare het verloop toe sy net oor hom kon droom en wonder. Sy gaan hom beslis nie sonder slag of stoot aanvaar nie. Daarvoor ken Riëtte haar kind te goed.

Dit sal die beste wees om die ding sy natuurlike loop te laat neem. Hy is nie weg te hou van sy dogter af nie en sy durf haar kind nie die liefde van haar eie pa misgun nie. Slegs iemand wat doof en blind is, sal nie raaksien hoe Karlien blom sedert haar pa in haar lewe gekom het nie. Net ’n stompsinnige sal die suiwer liefde wat uit hom straal wanneer hy by sy dogter is soos nou, kan miskyk. Sy wat Riëtte is, sal dus maar net mooitjies haar onsekerhede en voorbehoude moet sluk en deurdruk.

“Mooi bly, poplap,” groet hy sy dogter, draai om en met ’n wuif in Riëtte se rigting stap hy vinnig deur die voorportaal uit stoep se kant toe.

Riëtte buig agteroor en loer om die kosyn om hom agterna te kyk. Die man het sowaar ’n lyf aan hom wat skrik vir niks. Die drawwery saans doen hom beslis nie kwaad nie. Daardie aand in Pretoria het sy …

Riëtte skrik haar yskoud toe hy skielik omdraai, breed vir haar grinnik en met ’n wysvinger beduie dat sy uitgevang is. Hopeloos te laat ruk sy byna haar nek af soos sy koes dat hy haar koekeloerdery nie moet sien nie. Sy hoor hom lag tot by sy kar. Met ’n gesig wat brand van verleentheid, knyp sy haar oë toe.

Dan skop die realiteit weer in. Die feit dat hy haar knieë lam maak, om nie eens te praat daarvan dat die wonderlikste ervaring van haar lewe daardie maanligaand in sy arms was nie, sal sy maar net moet doodsmoor, uit haar geheue wis, want sy mag nooit vergeet dat hy Minette s’n is nie!

Daardie aand in Heila se huis het sy mos die klinkklare bewys gekry dat haar suster nog baie lewendig in Henning se hart en kop is. Dis die enigste rede hoekom hy flankeer met die een wat net soos sy Minette lyk en haar styf vasvat elke keer as hy die kans kry.

Met die eerste oogopslag, toe die viertrek by die plaashek inry, verloor Riëtte haar hart totaal. Die opstal wat voor hulle uitstrek, is soos ’n prentjie uit ’n boek. Die groot ou plaashuis lê voor hulle in die loom wintersonnetjie en bak. Wye stoepe strek aan drie kante om die huis om die Bosveld se versengende somerhitte uit te hou. Netjiese buitegeboue en inheemse bome vat hande in ’n halfsirkel agter die huis en ’n goedversorgde tuin vorm ’n vrolike bont voorskoot om die prentjie af te rond.

’n Skielike verlange vul Riëtte se hele hart. Met geweld onderdruk sy dit voordat dit werklik gestalte in haar kop kan aanneem. Om nou drome te begin droom, sal absoluut futiel wees.

“Waar is die stalle, Pappa?” vra Karlien vanaf die agterste sitplek. Sy wip behoorlik op en af van pure opwinding. Fokus op Karlien, ja, dis wat sy sal doen.

Henning grinnik ingenome en draai die voertuig se neus in die rigting van die huis. “Jy sal maar net moet wag en sien. Ons is nou daar.”

“Dis mos die plaas waar die Retiefs altyd gewoon het, nie waar nie?” vra Riëtte met ’n stem wat wil-wil kraak.

“Ja. Die ou man het blykbaar sy grond so stuk vir stuk verkoop toe hy besef dat nie een van sy seuns belangstel om te kom boer nie. Die laaste klompie jare het hy net hierdie paar hektaar waar die huis staan, oorgehad. Hier het hy ’n klompie perde aangehou totdat hy onlangs by die see gaan aftree het. My geluk. Dis ’n prag van ’n plek, presies wat ek wou hê, en boonop bekostigbaar. Die feit dat dit so naby aan die dorp is, is net ’n bonus.”

“Dis ’n kasarm van ’n huis. Het jy soveel meubels?” Sal dit nie salig wees om oor ’n lang tydperk so ’n plek na jou eie smaak met item vir item te meubileer en te vul met kosbare herinneringe nie? verraai haar gedagtes haar al weer.

“Nie naastenby nie. Ek was maar nog altyd ’n woonstelbewoner. My paar goedjies sal verdwaal in hierdie plek,” lag hy. “Maar ek is nie haastig nie. Meubels kan so met die tyd kom. Ek hou daarvan om by veilings rond te snuffel vir winskopies. Die soektog na presies die regte meubelstuk vir ’n spesifieke hoekie is die lekkerste deel van huis opsit.”

Riëtte probeer bly wees om Henning en Karlien se ontwil. Sy dwing haar onmoontlike begeertes diep terug in haar onderbewussyn.

Henning, skynbaar salig onbewus van haar ongemak, gesels ongestoord voort. “Nie dat ek al so baie huis opgesit het nie. Maar my pleegma het my altyd Saterdae saam met haar gesleep vir ’n ‘skattejag’, soos sy dit genoem het.”

“Is dit die pleegma wat jou leer perdry het?” Riëtte is verstom dat haar stem nog werk.

“Ja. Elizabeth is haar naam. Dis die enigste van my vele pleegouers met wie ek kontak behou het.” Daar is ’n duidelike waarskuwing in sy stem en sy lyftaal sê vir haar die onderwerp van sy verlede sal nie verder bespreek word nie.

Hy spring uit en kom maak die deure vir haar en Karlien oop. “Ek kan nie wag om julle alles te wys nie.” Riëtte wens sy kan liewer net hier bly sit om haar ellende te vertroetel.

“Eerste die stalle, seblief, Pappa?” Karlien tuimel uit en huppel voor hulle reguit na die buitegeboue toe.

Hy lig sy skouers en glimlag ingenome. “Het ons ’n keuse?” Hy maak die viertrek se deure toe, frons ineens en bekyk haar stip. “Is jy oukei?”

“H’m.” Riëtte trek haar klere onnodig reg en vermy sy skerp oë.

“Kom nou, julle!” roep Karlien ongeduldig voor hy enigiets verder kan sê.

“Kom, ons meisiekind kan dit nie meer hou nie.” Hy waai glimlaggend vir Karlien.

“Pappa, dit lyk net soos in my boeke!” gil Karlien toe hy die gebou se groot skuifdeur oopstoot en die ry groen staldeure sigbaar word. “Maar waar is die perde?” vra sy dadelik teleurgesteld.

“Hulle kom eers later. Oom Retief het sy perde reeds verkoop. As Mamma sê jy mag, kan jy volgende week saam met my by oom Francois gaan kyk na die perde wat daar op sy plaas te koop is.” Hy draai vraend na Riëtte se kant toe.

Riëtte se nostalgie van die afgelope minute sterf ’n baie skielike dood. Haar pyn maak dat sy na sy kant toe hap. “Jy het die hef in die hand, nie waar nie?” Sy kon haarself nie keer nie. Hoe kan sy nou kompeteer met iets soos ’n plaas met perde? Sy is onmiddellik spyt oor haar bitsigheid, maar kan die woorde nie terugroep nie.

Sy hande land op sy heupe. Iets lewe in die groen van sy oë. “Dis waar jy die fout maak. Ek staan al weer bakhande en wag op jou goedkeuring,” sê hy sag, net vir haar ore bedoel.

Riëtte kyk hom reguit in die oë, maar praat met Karlien wat hulle grootoog staan en dophou. “Oukei, my skat, jy kan saamgaan,” gee sy halfhartig toe. Die kind het al klaar die spanning tussen hulle aangevoel.

Henning se gesig ontspan merkbaar, asof hy besluit het om haar bitsigheid oor te sien. Hoe kry hy dit reg om so blitsvinnig te herstel? Sy sukkel nou al hoe lank om haar gevoelens onder beheer te kry, maar verniet. Hy, en niemand anders nie, is verantwoordelik vir al haar ellende, en as sy staande wil bly, moet sy dit onthou.

“Dankie, my skat,” koggel hy saggies met ’n sardoniese kyk in haar rigting.

Riëtte sluk byna haar kleintongetjie in. “Skei uit, Fourie, jy soek vir my.”

“Met ’n seer hart,” kom dit dubbelsinnig en op fluistertoon. Sy yslike grinnik sê hy geniet die tergery terdeë. Dis asof hy besluit het dat niks sy goeie bui vandag durf omkrap nie. Voordat sy die skerp antwoord wat op haar tong huiwer, kan uitkry, wink hy Karlien nader. “Kom, poplap, ek wil vir julle die huis gaan wys.” Die uitdaging in sy oë sê vir haar sy durf dit nie waag om hom teë te gaan nie.

Riëtte hou haar mond, vasberade om nie die uitstappie vir Karlien te bederf nie, maar sy weet nie hoe om hierdie onstuitbare, speelse houding van hom te hanteer nie. Sy sien vandag ’n kant van Henning waarvan sy tot nou toe onbewus was. Dis asof die vreugde oor eienaarskap van die plasie en die vordering met die verhouding tussen hom en Karlien hom op ’n hoogte dra waarvan hy weier om af te kom.

Hoe kan hy so onaangeraak wees deur dit wat in Pretoria so skeef geloop het? Dis maklik, beantwoord sy self haar vraag. As jy niks voel nie, kan jy nie seerkry nie. Hy voel niks vir haar nie. Vir hom is sy slegs ’n plaasvervanger. Riëtte sug innerlik en volg hulle na die huis se kant toe.

Binne is die huis verbasend modern. Die kombuis en badkamers is beslis onlangs gemoderniseer. Die soliede geelhoutvloere is gerestoureer en blink in die namiddagson wat skuins deur die vensters inval.

“Dis werklik ’n mooi plek,” kan sy nie help om te sê nie. Sy luister na Karlien se voetval soos sy van vertrek na vertrek hardloop om alles te ondersoek, draai na sy kant toe en weet haar poging tot ’n glimlag misluk jammerlik. “Jy was regtig gelukkig om dit te kry.”

’n Kreukel verskyn tussen sy oë, maar hy sê genadiglik niks oor haar eienaardige houding nie. “Ja, ek was. Ek hoop julle twee sal baie hier by my kom kuier,” verklaar hy, hurk en streel oor die glimmende vloerplanke.

“Ons twee?” Dit sal ’n dag wees. Die feit dat sy hom aldag en heeldag by die werk sien, is reeds genoeg kastyding vir haar, baie dankie.

Hy kyk op, glimlag skeef. “Ja, julle albei, want ek weet jy vertrou my nog nie alleen met jou kind nie.”

Riëtte hap na lug maar kry nie ’n woord uit nie. Die glimlag op sy gesig verbreed en daardie groen oë spot al weer met haar. Uiteindelik kry sy haar stem terug en gryp na die een ding wat haar soos ’n donderslag getref het. “My kind? Van wanneer af beskou jy haar as myne?”

Hy staan stadig op. “Nog al die pad. Jy is die enigste ouer wat sy in werklikheid tot dusver gehad het. Ek beskou haar as jou kind byna meer as wat ek haar as my eie beskou en dis die waarheid.” Sy speelsheid het die wyk geneem. “Ek bedoel dit.” Die intense uitdrukking in sy kykers beaam dit.

Skoon stom kyk sy hom net aan. Hierop kan sy niks sê nie.

Hy kom nader, sit albei sy hande op haar boarms en dwing haar om in sy oë te kyk. “Riëtte, ek was nou vir weke lank geduldig met jou, want ek het besef dat jy tyd nodig het om gewoond te raak aan die idee dat jy haar van nou af met my sal moet deel. Ek sê deel, want dit is al wat ek vra. My kind het reeds genoeg verbeur en sy verdien alles wat ek … en jy haar kan bied.”

Die skril gelui van sy selfoon verbreek die snaarstywe spanning tussen hulle. Hy laat los haar arms en haal dit uit sy sak uit. “Dis oom Johan. Verskoon my.” Hy beweeg ’n entjie weg en beantwoord die oproep.

Riëtte draai verlig weg en vou haar hande om haar boarms. Skielik voel dit asof sy koud kry, ondanks die trui wat sy aanhet. Sy vryf haar arms asof sy die prikkeling van sy aanraking kan wegvee en stap na die venster toe om oor die werf uit te kyk. Terwyl hy met oom Johan praat, is sy net vaagweg bewus van sy stem want sy worstel met die gewoel in haar gemoed.

“Ete? Dankie vir die uitnodiging, maar ek eet vanaand sommer pizza saam met my meisiekind. Ek het belowe om haar te help met ’n som wat sy nie regkry nie,” dring sy stem tot haar deur. Hy sluit die gesprek af en knip sy foon toe.

Riëtte kyk vinnig in sy rigting. “Pizza? Probleem met ’n som?”

Henning se skouers lig saam met sy wenkbroue asof hy sy onskuld daarmee kan bevestig. “Jy sal haar moet vra. Sy het net vroeër toe ek julle kom oplaai het, gevra dat ek haar vanaand met haar huiswerk help. Sê haar ma is glo nie juis slim met somme nie,” verklaar hy, alte duidelik tong in die kies. “Die pizza was my idee,” voeg hy doodluiters by.

Riëtte se oë vernou. Verbeel sy haar, of is hier ’n sameswering teen haar? Vrou genoeg om die oeroue kommunikasie tussen die man in hom en die vrou in haar te herken, neem sy die uitdaging in sy oë aan. “Hoekom sal sy jou vra? Ek was nog altyd goed genoeg om haar te help. Wat maak jou brein skielik so superieur? En waag dit net om te sê dis die manlike chromosoom.”

Die terglus van vroeër is onmiddellik terug op sy gesig. “Ek durf dit nie waag nie, durf ek?” ’n Prettige glinstering verhelder sy oë wat op haar bly terwyl hy sy selfoon in sy sak terugsit.

Riëtte voel ’n vreugde warm deur haar sprei – en dit net oor hierdie speelsheid tussen hulle twee. Is dit nie wat sy al jare in haar lewe mis nie? Dis asof iets in haar meegee, skietgee, oorgee. Dis tyd dat sy ophou teen die prikkels skop. Henning was reg: Hy is in haar en Karlien se lewe om te bly.

Sy kyk om haar na die pragplek wat hy gekoop het om ’n nuwe tuiste vir sy dogter te probeer skep. Hy probeer so hard, hoe kan sy weier? “Wel, dan is die hulp met wiskundehuiswerk van nou af jou verantwoordelikheid,” verklaar sy en stap vinnig voordeur toe want sy moet vlug vir die skielike begeerte om nader aan hom te staan en aan hom te raak. As sy weet wat goed is vir haar gemoedsrus, moet sy liewer haar aanbod terugtrek en uit sy pad bly. “Karlien! Kom, ons moet huis toe gaan. Jy en jou pa het huiswerk om te doen,” roep sy om haar verleentheid te oorbrug.

Toe sy dit nie kan weerstaan om om te kyk nie, sien sy hoe hy haar met opgetrekte wenkbroue agternakyk. “Hoor ek reg?” vra hy verbaas.

“Ja. Dis jou kind en van nou af is die helfte van die verantwoordelikheid vir haar joune. Ons kan later die besonderhede uitwerk.”

Hy loop agter haar aan en vat aan haar arm. “Wat het jou nou skielik so laat besluit?” vra hy met ’n tikkie agterdog in sy stem. “Netnou daar by die stalle het jy heeltemal ’n ander deuntjie gesing.” Hy beduie met die een hand stalle se kant toe.

Sy hou aan loop. “Dit was nie skielik nie. Jy het vir weke lank gesweet daarvoor, het jy nie?”

Hy lag, los haar arm en gooi albei hande in die lug. “En het ek nie! Maar ek sal dit nie teen jou hou nie. Jy het immers geveg vir my dogter se belange.”

Riëtte gaan staan langs die viertrek en kyk op na hom. “En ek sal dit altyd doen, maak nie saak wat gebeur nie. Solank jy dit onthou, dokter Fourie, sal als reg wees.”

Hy kom nader en sit sy hand agter haar kop. Onverwags trek hy haar nader en soen haar teen haar slaap. “Dankie. Jy sal nooit spyt wees nie, Riëtte, dit belowe ek jou.”

Die kolletjie waar sy lippe haar aangeraak het, brand behoorlik en sy sluk droog, dwing haarself tot kalmte, veg verbete teen die begeerte na meer.

Karlien kom by die voordeur uit gedartel. “Pappa, kan ek die kamer met die dakvensters kry, die een wat uitkyk op die stalle? Mamma, dis die mooiste kamer …” Henning vang die babbelende kind aan die hand en lig haar moeiteloos in die voertuig in, help haar met haar veiligheidsgordel.

Riëtte se hart ruk. ’n Kamer in sy huis? Dinge gebeur nou hopeloos te vinnig. Sou hy reeds met Karlien daaroor gepraat het? Die onafwendbaarheid van wat aan die gebeur is, maak haar tjoepstil.

“Ek dink dit sal ’n lekker kamer vir jou wees. Dis naby myne. Jy kan daar slaap wanneer jy vir my kom kuier.” Henning maak die deur by Karlien versigtig toe.

Riëtte klim ingedagte in toe hy die ander deur vir haar oophou. Sy luister afgetrokke na die twee se geredekawel oor die slaapkamer en oor watse soort pizza hulle moet koop.

Met ’n suggie maak sy haar oë toe en laat haar dogter se gebabbel en Henning se ewe opgewonde stem oor haar vloei. Vir die hoeveelste keer wens sy dat sy haar na ’n ander plek toe kan verplaas, ’n plek waar hierdie aantreklike man en hierdie borrelende kind nie aan haar suster behoort nie.

Daar is ’n klanklose kreet in haar kop: Hoekom is die enigste man in die wêreld wat die vrou in haar as haar maat herken, nou juis hierdie een wat nooit hare kan wees nie?

Na ete gaan sit Henning en Karlien by die kombuistafel, haar skoolboeke oor die tafel versprei.

“Hoekom moet mens leer somme maak, Pappa? My sakrekenaar kan dit mos baie vinniger vir my doen,” kla Karlien.

“Sodat jy slimmer as jou sakrekenaar kan wees. Jy moet weet hoe dit gedoen word. Wat dink jy sal van die wêreld word as ons masjiene en rekenaars almal slimmer as ons is?” Henning gee haar ’n plukkie aan haar poniestert.

Op sy kenmerkende, rustige manier begin hy die probleemsom waarmee sy so sukkel aan haar verduidelik. Geen wonder die pasiënte is so mal oor hom nie, dink Riëtte waar sy besig is om die skottelgoed in die wasser te laai. Diep ingedagte, skaars bewus van tyd, vee sy die opdienblad met ’n nat lappie af en pak vir haar en Henning koffiekoppies op ’n skinkbord uit.

“Mamma!” dring Karlien se stem tot haar deur. “My huiswerk is klaar. Pappa het my sommer vinnig gehelp. Ek gaan nou bad. Sal Pappa my ook ’n drukkie kom gee wanneer ek in die bed is?” vra sy en Riëtte se hart ruk toe sy die heldeverering sien waarmee die kind na haar pa kyk.

Ja-nee, hulle twee het albei ewe hard geval vir hierdie lang man met die diep stem. Sy gun haar kind dit om uiteindelik haar nuuskierigheid oor en verlange na haar pa bevredig te kry. Dat hy die soort man is na wie Karlien sal kan opsien, is ’n pluspunt, maar vir haarself sien sy net swarigheid.

Toe Karlien met haar skooltas in die gang af verdwyn, glimlag sy ongelowig. “Dis ’n wonderwerk. Ek het nie eens nodig gehad om haar aan te jaag badkamer toe nie.”

“Het ek nou ’n koppie koffie verdien?” grinnik hy met ’n betekenisvolle kyk na die koffiemasjien wat die laaste bietjie water met ’n roggelgeluid deursyg.

“Definitief,” gee sy toe. “Die somme is klaar sonder rebellie en sy is badkamer toe sonder slag of stoot, maar voordat jy ’n groot kop kry, wil ek jou egter waarsku.”

“Waarteen?”

“’n Pa is vir haar ’n nuutjie. Jou dogter haal op die oomblik haar heel beste gedrag uit, maar moenie op jou louere rus nie. Moenie dink dit is altyd so maklik nie. Geniet dit terwyl jy kan.”

Sy wenkbroue lig. “Dit kan seker nie so moeilik wees nie?”

Riëtte lag beterwetend en sien uit na die dag wat sy hom verkeerd kan bewys. Toemaar, hy sal weldra uitvind ouerskap is nie net glimlaggies en drukkies en soentjies nie! “Ons het seker so ’n halfuurtjie se rus en vrede terwyl sy die dag se stof afwas. Kom, ons gaan drink ons koffie daar in die studeerkamer, daar is ’n kaggel,” nooi sy en gee vir hom die skinkbord toe hy sy hande daarvoor uithou.

Henning kyk met aandag na haar toe sy in die gang voor hom uitstap en die elektriese kaggel aan skakel. Sy lyk vir hom uiters aanloklik in die sagte gloed van die kunsmatige vlamme van die kaggel en hy jeuk om haar in sy arms te neem. Daar is ’n ongelukkige trekkie om haar mond die afgelope tyd en ’n skuldgevoel maak dat hy sy begerigheid inkatrol en stewig vasvat.

“Jy lyk moeg,” lewer hy kommentaar. Sy roer net haar skouers en antwoord nie. Henning sug innerlik. Hy kan heeldag al sien iets haper en vrek om te weet wat eet haar. Maar om vir haar te sê sy lyk moeg, sal haar beslis nie teenoor hom laat oopmaak nie.

Van die eerste oomblik wat jy hier op Boskloof geland het, doen jy alles verkeerd, Fourie, raas hy met homself. ’n Seker wete dat dit sy glips daar in Pretoria is wat haar steeds ry, laat hom skuldig op sy stoel kriewel. Hoe kan hy opmaak daarvoor? Hoe kan hy haar ooit oortuig dat dit wat tussen hulle gebeur het eintlik niks met Minette te doen gehad het nie? Dat sy in sy kop ligjare verwyder is van haar suster?

“Is jou ouers oorlede?” knoop sy darem ’n geselsie aan, al is dit met afgewende oë.

Hy kruis sy bene by die enkels, staar in die vlamme. Oukei, dan sal hy maar sy derms uitryg as dit is wat sy wil hê. “Ek weet nie wie my pa is nie. My ma het elke keer wat ek vra met ’n ander naam vorendag gekom. Ek weet nie eens of my ma nog lewe nie. Sy is ’n dwelmverslaafde. Dis hoekom die staat my van haar af weggeneem het toe ek tien jaar oud was. Ek het daardie dag ’n belofte aan myself gemaak dat ek nooit weer sal terugkeer na die hel wat ek saam met haar beleef het nie. Min het ek geweet daar is verskillende variasies van hel op aarde.” Hy sien skok in haar oë registreer en sug innerlik. Dis presies hoekom hy nooit daaroor praat nie.

“Tien is so jonk om sonder ouers te wees, skaars drie jaar ouer as wat Karlien nou is. Wat bedoel jy met variasies van hel?” vra sy met groot oë.

Henning bekyk haar ’n paar oomblikke woordeloos. Sy hoef nie van al die ellendige besonderhede te weet nie. Wat weet sy in elk geval van hel op aarde? Sy en Minette het met hope liefde in hierdie deftige huis grootgeword. Hy het nooit eens vir Minette alles van sy kinderjare vertel nie.

“Vir vyf jaar daarna is ek van die een na die ander paar pleegouers geslinger. Jy sal jou verstom om te weet om watse redes sommige mense aansoek doen om kinders in pleegsorg te neem.” Net die nodigste inligting, dis al wat hy haar gee. Niks sal hom beweeg om haar meer van daardie hel te vertel nie. Hy het dit diep weggesluit en probeer al jare lank om liewer nie daaraan te dink nie. Sy hele lewe is immers daarop gemik om so ver as moontlik daarvan weg te kom.

Die pragtige eiendom wat hy as tuiste vir hom en Karlien gekoop het, is vir hom die simbool van hoe ver hy gekom het. Baie water het in die see geloop sedert daardie dag toe die maatskaplike werker hom uit sy kamertjie met die vuil vensters en die hopie vuil komberse in die hoek op die vloer weggeneem het.

Daar is simpatie in die oë waarmee sy hom nou reguit aankyk en hy onderdruk die vlugtige irritasie in hom. Hy soek niemand se simpatie nie, veral nie Riëtte s’n nie. Dis gedane sake.

“Was dit baie erg?” vra sy sag sonder om te druk vir meer besonderhede.

Daardie blou oë van haar trek hom in en vou hom toe soos koel water op ’n snikhete somersdag. Hy koester hom vir ’n rukkie daarin, pers dan sy lippe saam en voel ’n senuwee langs sy een oog spring. “Kom ons sê ek het die donker kant van die lewe op ’n jong ouderdom leer ken.”

“Dit moes vir jou swaar gewees het,” sê sy eenvoudig.

Nou hoekom voel dit nie vir hom soos gewoonlik wanneer iemand jammerte uitspreek oor sy verlede nie? Oor die breedte van die vertrek voel hy haar stille aanvaarding van hom as mens ten spyte van alles wat was. Vir eindelose tellings hou hy haar blik nog so gevange en drink diep aan haar sagtheid. Op hierdie oomblik besef hy dat sy hom vanaand uiteindelik die onvoorwaardelike aanvaarding, waarvoor hy so lank moes wag, aanbied. Dit duur ’n hele rukkie voordat hy oogkontak verbreek. “Ek het gesweer dat my kind altyd in die sorg sal wees van liefdevolle ouers – albei van hulle, maar dit was ons gesinnetjie nie beskore nie. Ek het ook gesweer dat ’n kind van my nooit ’n tekort aan enigiets sal hê nie.”

Hy kan sien hoe ’n lig vir haar opgaan. “Is dit hoekom jou ambisie, ’n goeie verdienste, vir jou so belangrik is?” Van die antagonisme wat sy van dag een af teenoor hom openbaar het, is daar geen teken te bespeur nie. Sy beskuldig hom nie meer nie, probeer liewer verstaan waar hy vandaan kom, besef hy verlig.

Hy onderdruk ’n begeerte om haar alles te vertel en roer net sy skouers. “Was.”

“Was? Wat het verander?”

“Ek het uitgevind my kind het my nodig … Nee, ek het ontdek ons het mekaar nodiger as finansiële sekuriteit.” Hy skop sy lang bene reguit en staar in die vlamme. “Ek het net eendag besef hoe alleen ek is, hoe nodig ek betekenisvolle kontak met iemand van my eie nodig het.” Soos hy haar nou nodig het. Dis daardie oë vol begrip wat hom vanaand skielik so week het.

Hy vryf oor sy borsbeen om die drukking daar te probeer verlig. Miskien moet hy liewer onthou wat sulke sagte gevoelens van sy kant af vir Minette in die sak gebring het. Minette … “Vir jare het ek vasgeklou aan my verlange na Minette. Sy was die enigste persoon wat ek as volwassene na aan my toegelaat het. Sy het eenvoudig onder my vel ingekruip en haar daar tuisgemaak. Dit het nie vir haar saak gemaak hoeveel ek vasgeskop en teëgestribbel het nie. Ek het nie tyd of geld gehad vir ’n vrou nie, maar sy het my eenvoudig oorrompel, my hart gesteel sonder dat ek dit agtergekom het.”

Net toe hy dink Minette se naam sal haar oë weer laat versluier en haar weer van hom laat onttrek, glimlag sy. “Dis presies hoe sy was. Minette het die slag gehad om haar in te wurm net waar sy wou wees. Karlien is ook so.”

Hy glimlag verlig en beduie met sy duim na waar hulle haar nou luidkeels in die badkamer kan hoor sing. “Jy’s doodreg. Daardie witkoppie het haarself pens en pootjies in my hart tuisgemaak. Ek het nie geweet wat my tref toe ek die eerste maal in my kind se twee blou ogies kyk nie.” Hy kyk weer na haar kant toe. “Dankie dat jy my uiteindelik ingelaat het. Ek sou nie veel langer kon wegbly nie.” Sy het hom vanaand op meer as een manier ingelaat, maar hy weet ook dat om daaroor te wil praat, heel waarskynlik net alles sal bederf. Hy sê niks verder nie.

Sy kyk vir die eerste maal weer na sy kant toe. “Ek het gedink …”

“Ja?”

“ … dat jy haar Woensdagmiddae en Saterdae kan kom haal sodat julle tyd saam kan deurbring.”

Hy trek sy wenkbroue ongelowig op. “Sonder haar mamma as chaperone?”

“Ja. Jy het my oortuig dat jy haar liefhet en dat jy net die beste vir haar wil hê.”

Hy was dus reg. Sy begin hom aanvaar. Hierdie keer moet hy aan die stoelleunings klou om nie op te spring en haar te gryp nie. “Dankie. Hulp met skoolwerk en besoeke twee maal ’n week sal dit wees.”

Nog verbaas skud hy sy kop, maar voordat hy verder kommentaar kan lewer, bars ’n warrelwind in pienk pajamas by die deur in en kom klouter op sy skoot. Vir ’n paar tellings is hy totaal uit die veld geslaan. Hy lig sy hande byna selfverdedigend. Die geur van seep en klein dogtertjie vul sy longe. Toemaak sy arms vanself om haar toe. Hy druk haar teen sy hart en asem haar diep in, laat toe dat die koestering van haar armpies om sy nek hom verder oorrompel.

Hoekom het hy homself hierdie heerlikheid vir soveel jare ontsê? Was dit werklik vir haar beswil? Of het hy alle emosionele bande probeer ontwyk sodat hy nooit weer daardie rou smart soos in die eerste weke ná Minette se dood hoef te beleef nie?

’n Onverwagse, helder insig, asof dit maar altyd daar was, plaas dinge skielik in perspektief in sy kop. Ineens weet hy die hoofrede hoekom hy daardie dag die vorms onderteken het, was nie Antonie Beukman se dreigemente nie, maar vrees vir die soort liefde wat jou hart kan uitruk wanneer jy dit verloor. Die soort wat hy nou vir Karlien voel en wat hom stadig maar seker na Riëtte se sagte vroulikheid toe begin aantrek.

Henning sluk en sluk aan ’n brandpyn in sy keel. Hy word bewus van Karlien wat wriemel om los te kom uit sy arms. Onwillig laat hy haar gaan.

“Jy moet eers daai Stalmaats-boek waarmee ons in die hospitaal besig was, kom klaar lees, seblief, Pappa?” Sy spring van sy skoot af en kry hom aan die hand beet, trek hom deur se kant toe.

Hy kyk apologeties na Riëtte, wat hulle geamuseerd dophou, en laat sy dogter toe om hom uit die vertrek te sleep.

Met ’n knop in haar keel wat dreig om haar te verwurg, loer Riëtte deur die studeerkamer se venster. Haar meisiekind gaan vir die eerste keer by haar pa se huis oorslaap. Karlien is so opgewonde dat sy nie kan stilsit daar waar hy haar in die viertrek ingetel het nie.

Riëtte klou aan die gordyn om te keer dat sy nie weer ’n keer uithardloop om die kind teen haar vas te druk nie. Dis ’n nuwe fase in haar dogter se lewe, die fase wat haar pa insluit. Ook vir haar wat Riëtte is, is dit ’n nuwigheid. Sy moet nou leer om Karlien met hom te deel.

Sy knipper haar oë om die nattigheid te keer. Terselfdertyd sien sy met vroulike waardering hoe sy spiere bult toe hy die swaar tasse hanteer. Hy gooi sy kop terug en skater dit uit oor iets wat Karlien kwytgeraak het. Die klank is so ryk dat sy haar oë toemaak om dit in haar geheue te probeer vasvang.

Toe sy haar oë weer oopmaak, blink die son op sy donker hare en hy lyk ineens jare jonger. ’n Lam gevoel in haar bene laat haar nog stywer aan die gordyne vasklou. Is dit hoe haar lewe van nou af gaan wees? Gaan sy in die toekoms altyd die een wees wat met afguns loer terwyl ander gelukkig saamlag? Riëtte maak haar oë toe. Liewe hemel, as sy haar nie baie gou regruk nie, stuur sy daarop af om dieselfde paadjie as haar ma te loop. Ingedagte stap sy kombuis toe om die middagete wat Tasiena opgeskep het te gaan eet.

“Wat gaat met jou aan, Riet-kind?” vra Tasiena met ’n vadoek oor haar skouer.

Riëtte lig haar kop waar sy by die kombuistafel sit. “Wat bedoel jy, Tasiena?”

“Jy eet byna niks, jy loop met ’n lang gesig hier rond. Iets vreet aan jou. Is dit oor jou kind by haar pa loop kuier het?” vra die ouer vrou met ’n stem wat beduie dat sy nie met enige antwoord tevrede sal wees nie.

“Nee, glad nie. Ek dink dis ’n baie goeie ding dat die twee mekaar gevind het.”

“Ek is bly om dit te hoor. Nou, wat dan?” Tasiena trek ’n stoel uit en kom sit oorkant haar. “Vertel vir jou antie Siena.”

Riëtte krap lusteloos haar kos met haar vurk deurmekaar. “Onthou jy hoe ek en Minette was toe ons op hoërskool was?”

“Sal ek ooit kan vergeet? Julle het my al my dae gegee.”

“Ek bedoel hoe ons rêrig was, hoe ons altyd moes baklei om elkeen sy eie ding te kan doen. Hoe Ma altyd wou hê ons moet eenders aantrek, alles saamdoen.”

“Ja. Julle se ma het alewig alles dubbeld gekoop, twee van dieselle.”

“Minette wou skilder en ek wou hokkie speel. Maar Ma wou opsluit hê ons moes dieselfde dinge doen. Toe doen ons maar beide aktiwiteite sodat elkeen die kans kon kry om te doen wat sy graag wou.”

“Jip. Onthou jy hoe kwaad jou ma was toe Minette haar wit rok oranje gedaai het net sodat julle nie so eenders moes lyk nie?”

“Ja, jy kan maar sê sy was nie een wat juis bang was vir kleur nie. Alles moes altyd skelpienk of donkerpers wees en ek het meer van pastelkleure gehou.”

“Nou wat laat jou nou weer daaraan dink en wat het dit met jou ongelukkigheid te make?” vra Tasiena skerpsinnig.

Ja-nee, haar donker oë kyk bitter weinig mis, dink Riëtte. “Ten spyte van daardie verskille, was ons soos een.”

Tasiena kyk met ’n veraf uitdrukking by die venster uit. “Tjaa …”

Riëtte sug saggies. “Vandat sy dood is, voel dit vir my ek is net half.”

“Half? Ja … is seker so.”

“Maar dis nie my helfte nie.”

“Wat? Hoe meen jy nou, nie jou helfte nie?”

Riëtte teken patroontjies op die tafeldoek met die agterkant van haar vurk, haar kos heeltemal vergete. Dis die eerste keer dat sy daardie gevoel hardop teenoor iemand uitspreek. “Dit voel vir my ek leef Minette se lewe namens haar omdat sy nie kan nie. Ek voel ek is dit aan haar verskuldig. Maar nou spring ek rond tussen haar helfte en my helfte en ek weet nie mooi waar ek hoort nie.”

“Rietjie …”

“Is so. Ek is haar kind se ma en haar man …”

“Wat van hom?”

Sy gooi haar vurk in die bord neer. “Hy verwar my met haar, hy sien my vir haar aan.”

Tasiena tuit haar lippe ingedagte. “Jy meen hy verlang na haar, nou lê hy by jou aan?” plaas Tasiena haar vinger onmiddellik op die seerplek.

“Ek is bevrees, ja.”

“Twie-twa-twak!” Tasiena klap op elke lettergreep met ’n plathand op die tafel.

“Dit is so, Tasiena,” hou sy vol.

“Bog, twak en nonsens. Daar is nie ’n manier dat hy jou vir Minette kan aansien nie. Julle is soos vinkel en koljander – lyk eenders, maar smaak toetentaal anders!” verklaar sy baie beslis.

“Maar hoe sal ek weet watter een van ons twee hy sien wanneer hy na my kyk met allerhande planne in sy oë? Hoe sal ek weet aan wie hy dink as hy my soen?”

“Het hy jou al gesoen?” gryp Tasiena vinnig na die nuwe inligting. Riëtte weet sy hoef nie te antwoord nie, haar gesig verraai haar sekerlik. Tasiena buig nader met blink oë. “H’m, en hoe voel jy as hy jou soen?”

Riëtte pluk haar skouers agtertoe. “Hoe ek voel, maak nie saak nie. Daar kan tog niks van kom nie.”

“Natuurlik maak dit saak hoe jy voel. Hoe jy voel, is die belangrikste ding. Jy is die een wat oorgebly het. Jy is die een wat nog leef! Jy het ’n hele lewe van jou eie voor jou, g’n stuk van Minette s’n nie. Onthou dit ’n bietjie.”

“Ai, Tasiena.”

Tasiena klap haar vingers. “Ek het so gedink. Ek het sommer geweet dis die liefde wat jou hangoor soos ’n klein hondjie het!” roep sy triomfantelik uit. “Dis net liefde wat mens se ore so laat hang. Die waarheid is dat Minette al amper tien jaar onder die kluite lê en dis ’n feit wat haar wewenaar seer sekerlik aan die koue in sy kooi lankal agtergekom het. Ek glo nie die storie dat hy vir Minette sien as hy na jou kyk nie. Ek glo hy sien ’n baie mooi vrou wat ’n baie goeie ma vir sy kind is. Ek dink hy sien jou sexy lyf, jou mooi glimlag, jou …” Sy hou haar een hand se vingerpunte bymekaar en steek haar tong uit om te wys dat sy die regte woord op die punt van haar tong het. “… essence wat jou heeltemal anders as onse Minette gemaak het. Minette was pragtig en bitter dierbaar vir ons almal, maar sy was nie jy nie!”

Riëtte druk haar hande oor haar oë. “Wat gaan ek maak, Tasiena? Mens vat mos nie jou suster se man nie! Hy het haar nog lief, al sê jy wat. Ek weet.”

“Die Bybel sê as ’n man doodgaan, moet sy broer na sy vrou omsien. Dit kan seker vir die vrou ook so werk.” Tasiena wikkel ’n lang wysvinger in Riëtte se rigting om haar punt te maak.

Riëtte loer vir Tasiena tussen haar vingers deur. “Wat moet ek doen?” lamenteer sy.

“Gee tyd, meisiekind. Moenie die ding na ’n kant toe probeer dink nie. Die lewe het ’n manier om sy loop te neem, maak nie saak hoe ons dit probeer bedink en bepraat nie. Kyk nou net hoe mooi het dinge vir onse Karlientjie kom staan en uitwerk.”

“Jy weet, Tasiena, jy is baie meer soos Heila as my ma wat eintlik haar suster is,” glimlag Riëtte met ’n effens ligter gemoed. Hierdie vrou het dwarsdeur haar lewe sekerlik net so ’n groot invloed op haar gehad as al twee haar ouers en Heila.

Later dwaal Riëtte doelloos in die huis rond. Daar is niks op TV wat sy wil sien nie en haar gedagtes bly maar by haar dogter en haar pa op die plaas.

Uiteindelik krul sy haarself voor die kaggel in die studeerkamer op met ’n koppie tee en ’n boek. Tyd vir lees is min en sy is hoeka lus vir hierdie boek wat Heila vir haar geleen het.

Die boek kan egter nie haar aandag hou nie. Telkens wonder sy waarmee Henning en Karlien hulle besig hou vanaand. Met ’n sug sit sy die boek neer en gaan sit agter die lessenaar.

Miskien moet sy die inhoud van die lessenaar se laaie uitsorteer – ’n takie wat sy reeds lank genoeg uitgestel het. Sedert haar pa oorlede is, kon sy nog nie die moed bymekaarskraap om van sy persoonlike goed te bêre of ontslae te raak nie.

In die boonste laai kry sy die bossie sleutels wat haar pa altyd by hom gedra het. Haar ma moes dit hier gebêre het. Met ’n glimlag laat sy die sleutels een vir een deur haar vingers glip. Die een wat so effens verroes is, is die sleutel van die houtkissie op die kaggelrak met sy oorlede pa se pyp, sakhorlosie en ander persoonlike goedjies wat hy nog al die jare om sentimentele redes gebêre het.

Die heel kleintjie sluit sy mediese tas. Daar is ook ekstra sleutels vir die huis en een vir die spreekkamers se sydeur as sy dit nie mis het nie. Die laaste een, weet sy, sal die onderste laai van hierdie lessenaar ontsluit. Sy en Minette het eendag groot moeilikheid gekry omdat hulle die laai wou oopsluit om te loer wat hulle pa daar weg gesluit hou. Hierdie laai was een van die groot taboes in die Beukman-huis.

Op die ingewing van die oomblik sluit sy dit oop. Wat kan daar tog in wees wat sy nie veronderstel is om te sien nie? Sy is nie meer ’n kind nie. Dis sekerlik net afskrifte van polisse en die testament en dies meer. Haar vermoede word bevestig toe sy die stapeltjie koeverte uithaal en deurblaai. Elkeen het ’n duidelike etiket in haar pa se handskrif wat aandui wat die inhoud daarvan is.

Daar is ook ’n splinternuwe koevert met haar ma se nuutste testament wat ná haar pa se dood hersien is. Sy sit dit terug in die laai sonder om dit oop te maak. Die tweede koevert is inderdaad polisdokumente en ook dit sit sy terug. ’n Derde een bevat die kaart en transport van die huis sowel as die Ballito-strandhuis s’n. Daar is ook ’n koevert met beleggingsertifikate.

’n Laaste dikkerige koevert het een woord op die etiket: Aannemingsdokumente. Riëtte tik met ’n vingernael op die bruin koevert. Haar nuuskierigheid kry die oorhand. Sy wil die dokument waar Henning sy kind afgeteken het, met haar eie oë sien.

Met een beweging vou sy die flap oop en keer die inhoud op die lessenaar uit. Dis ’n aardige klompie papiere. Daar is nogal baie dokumentasie vir een aanneming, dink sy en sprei drie stapels folio’s op die blad van die lessenaar oop.

Riëtte frons, knip haar oë en kyk weer. Dit wil lyk asof daar drie stelle dokumente is. Ja, dis in drie hopies aanmekaargekram. Hoekom sou daar drie afskrifte wees? Sy staan op en buk vorentoe om te kan lees.

Haar asem ruk meteens tot stilstand. Op die voorblad van elke stapeltjie is ’n ander aanneem baba se naam. Die een naam is inderdaad Karlien s’n, maar die ander twee …

Diep binne-in haar spat iets stilweg aan skerwe. Ineens vou haar bene onder haar in en sy sak weer op die stoel neer.

Dis lank voordat sy weer ’n samehangende gedagte kan formuleer. Dis onmoontlik. Dit kan nie wees nie, is al waartoe haar geskokte brein egter aanvanklik in staat is.

Dan kry haar spiere weer lewe, gryp sy na die een stapel papiere en blaai bewend daardeur. ’n Gil ontsnap haar lippe en sy gooi dit neer asof dit haar kan skade aandoen. Dis nie waar nie! Daar moet ’n vreeslike fout wees!

Met bewende hande gryp sy een van die ander bondeltjies dokumente en lees hierdie keer stadiger, sorgvuldiger. Haar oë bedrieg haar nie. Die tweeling Riëtte en Minette is Heila Steenkamp se biologiese dogters en is dertig jaar gelede deur haar afgeteken en wettig aangeneem deur Antonie en Estelle Beukman.

Met ’n hortende asem neem sy ’n slukkie van haar tee wat nou yskoud is, verstik en sit die koppie met ’n plons op die lessenaar terug terwyl sy onbeheers aan die hoes gaan. Haar hele lewe soos sy dit tot nou toe geken het, is een groot leuen. Hoekom het niemand hulle ooit vertel nie? Sy stoot albei hande deur haar hare en hou haar kop vas.

Dan sink dit stadig in. Heila is haar ma! Dierbare, wonderlike Heila vir wie sy en Minette van babadae af feitlik verafgod het, is haar en Minette se bloedma, en Antonie en Estelle is eintlik hul oom en tante.

Vinnig doen sy ’n berekening. Heila moet maar ’n skamele sewentien jaar oud gewees het toe hulle gebore is. Sy was seker nog op skool.

Toe tref iets anders haar. Wie is hul biologiese pa? Sy gryp die dokumente en blaai vervaard daardeur. Niks. Waar ’n naam moet wees, staan daar “onbekend”.

Maar Heila moet tog sekerlik weet? Hoe kan sy nie weet wie die pa van haar kinders is nie? Henning het gesê sy ma het nie geweet nie. Maar nie Heila nie. Sy sou nie … Vrae warrel soos verskrikte vlermuise deur haar kop. Vrae waarvoor sy vanaand nog antwoorde wil hê.

Haar hand gaan outomaties uit na waar haar selfoon lê, maar dan huiwer sy. Nee. Sy moet eers dink voordat sy Heila konfronteer. Wat sal sy vir haar sê? “Hallo, Ma, ek weet wie jy werklik is. Hoekom het jy ons weggegee?”

Stadig sak sy op die leerstoel neer. Histerie stoot in haar keel op. Sy en Minette is afgeteken deur hul ma, net soos wat Henning vir Karlien moes afteken. Heila het hulle by geboorte vir haar kinderlose suster gegee. Soos klein hondjies weggegee. Haar eie ma het dieselfde aan haar en haar suster laat doen as dit waarvan sy eens vir Henning Fourie beskuldig het.

Henning. Haar verwarde gemoed reik instinktief uit na iemand wat sal begryp. Henning is die een mens wat sal verstaan hoe sy voel. Hy het net so ankerloos grootgeword soos wat sy op hierdie oomblik voel. Sy moet na Henning toe gaan.

“Riëtte? Wat is fout?” Henning stoot verdwaas sy voordeur wyer oop. Op sy drumpel staan Riëtte, spierwit in die gesig, haar oë twee donker poele van emosie.

Haar bors dein vinnig op en neer. Sy lyk inderdaad baie ontsteld. “Alles. Waar is Karlien?”

Wat op aarde sou haar getref het? “Sit en TV kyk. Die wêreld kan maar om haar vergaan, sy kyk haar gunstelingprogram. Wat gaan aan? Hoekom lyk dit asof drie soorte duiwels agter jou aan is?”

Henning kan letterlik sien hoe sy voor hom verskrompel. Onwillekeurig maak hy sy arms oop. Met ingehoue snikke gooi sy haar teen hom en klou soos ’n drenkeling aan hom terwyl dit klink asof haar hart enige oomblik gaan breek. Henning voel ’n ongekende teerheid in hom opwel en sy arms maak toe om haar. “Wat is dit?”

Toe hy besef dat sy nie binnekort sodanig tot bedaring gaan kom dat sy kan praat nie, raap hy haar in sy arms op en stap aan na sy slaapkamer toe. Dis regtig tyd dat hy meer meubels aanskaf, daar is nie eens plek vir hulle om te sit in sy sitkamer nie. Karlien sit op sy enigste rusbank voor die TV. Hy sit haar dus maar op sy bed neer en druk die kamerdeur toe sodat haar smartlike gehuil nie vir Karlien ontstel nie.

Wat op aarde kon haar tot so ’n mate ontstel het dat sy sowaar na hom toe kom om troos te soek? Hierdie huilende bondeltjie vrou is nie die beheers te en bekwame suster Beukman wat hy by die spreekkamers leer ken het nie.

Hy gaan lê langs haar en trek haar teen hom aan. Wanneer die ergste storm van trane uitgewoed is, sal sy wel vir hom vertel wat aan die gang is. Intussen verwonder hy hom maar oor die feit dat sy so wragtig op hierdie oomblik op sy bed en in sy arms is. Met ’n suggie druk hy sy gesig in haar nek en hou haar stywer vas.

Iets tussen hulle druk teen sy ribbes. Hy kyk af. Dis ’n dik koevert wat sy nog die hele tyd teen haar bors vasgedruk gehou het. Hy trek dit onder haar rukkende lyf uit en kyk nuuskierig daarna. Sou dit die inhoud van hierdie koevert wees wat haar so ontstel het?

Die woord op die etiket laat hom frons. Dis wragtig die gewraakte dokumente wat hy nooit weer in sy lewe onder oë wou kry nie. Hoekom sou Karlien se aannemingsdokumente haar so ontstel het? Dis mos ou nuus.

Daar val drie stelle dokumente uit toe hy die koevert omdop. Sy oë vernou en hy fluit sag deur sy tande toe hy besef presies wat hy in sy hande hou. Hy lees vlugtig die een met Riëtte se naam op. Skielik is ’n hele paar dinge vir hom baie duideliker as in die verlede. Hy dink hy verstaan ook hoekom sy juis na hom toe gekom het met haar probleem.

Die dokumente fladder vloer toe en hy trek haar terug in sy arms in. Riëtte se laaste snik eindig in ’n soort hik en sy kruip stywer teen hom aan. “Hulle het al die jare vir ons ge… gelieg,” snuffel sy teen sy trui.

Hy sug en streel oor haar hare. “Ek wed jou hulle het gedink dis die heel beste so.”

Sy lig haar kop en snuif sag. “Net soos jy gedink het dis die beste om van Karlien af weg te bly?”

Henning gee vir haar sy sakdoek, sluk en knik sy kop van ja. Skielik verstaan hy hoekom Heila altyd sy situasie so goed kon begryp. “Hoe oud dink jy was sy toe julle gebore is?”

Sy vee haar gesig met sy sakdoek af. “Sewentien. Ek het dit uitgewerk,” antwoord sy nadat sy haar neus behoorlik geblaas het.

“Daar het jy dit. Sy was ’n blote kind, seker nog op skool en Antonie en Estelle ’n getroude, gevestigde egpaar – ouers wat baie beter toegerus was om sommer twee babas op een slag groot te maak.”

“Net soos wat hulle ’n beter ouerpaar vir Karlien was toe jy voor daardie verskriklike keuse gestel is sewe jaar gelede.”

“Presies.” Daar is darem een ding waarvoor sy hom erkenning gee, besef hy verlig.

Sy roer teen sy bors. “Ek is nietemin kwaad en seergemaak oor hulle die waarheid van ons weerhou het. Dit was bloot oneerlik. Word alle aanneemouers dan nie aangeraai om oop kaarte met hul kinders te speel nie?”

Hy vee stadig met sy hand teen haar rug af en voel elke knobbel van haar rugwerwels. Sou sy gewig verloor het sedert Pretoria? “Weer eens dink ek hulle het dit gedoen omdat hulle jul gevoelens wou spaar en wou doen wat hulle gedink het die beste vir julle sou wees.”

“Maar Heila … Hoekom het sy ons nie later, toe sy klaar gestudeer het en ’n hoop geld van Ouma en Oupa geërf het, by haar ingeneem nie? Toe was sy ouer en welaf genoeg om vir ons te sorg. Wou sy ons dan werklik nie gehad het nie?”

“Komaan, jy ken vir Heila beter as dit. Sy is seker die onselfsugtigste mens wat ek ken.” Hy lig sy kop sodat hy in haar oë kan kyk. “Dink net hoe dit al die jare vir haar moes voel om toe te kyk hoe julle by haar suster grootword. Heila het eintlik soveel opgeoffer ter wille van julle. Sy het nooit weer kinders gehad nie en in al die jare nooit getrou nie. Dink net wat dit van haar moes geverg het.”

“Dit is seker so. Ons was altyd met liefde oorval wanneer ons by haar gekuier het. Sy was ons peetma en het ons met oorgawe bederf.”

“Ek het by meer as een geleentheid trane in haar oë gesien wanneer sy na jou of Minette kyk,” onthou hy. In sy geestesoog sien hy haar traannat gesig op sy en Minette se troue. Om nie eens te praat van die smart in haar hele liggaamshouding op Minette se begrafnis toe almal met Antonie en Estelle gesimpatiseer het nie.

Riëtte druk weer haar gesig in sy trui. “Dankie,” sug sy.

“Waarvoor?”

“Ek het geweet as daar iemand is wat sal verstaan, is dit jy.”

Sy hand hou aan streel terwyl hy die kans het. “Hoekom?”

“Aan die een kant oor jy kan verstaan wat die verraad en verwerping van mense wat jy ten volle vertrou het, beteken. Aan die ander kant ook oor die ekstra liefde wat dit van ’n ouer verg om jou kind prys te gee ter wille van die kind se welsyn en ten koste van jouself.”

Hy sug eers en glimlag dan stadig. “Ek is bly dat my bittere ondervinding vir iemand iets kon beteken.”

“Ek wil nie vanaand alleen wees nie,” fluister sy onder sy ken.

Sy glimlag verbreed tot ’n grinnik. “Jy is welkom om te bly net hier waar jy is.”

“Moenie idees kry nie,” keer sy vinnig en kom regop. “Ek het net ’n skouer gesoek om op te huil. Miskien moet ek liewers huis toe gaan.”

Hy lag saggies en aanvaar onwillig die onvermydelike. Sy het hom duidelik nog nie vergewe nie. Wat het hy dan gedink? “Ek kla nie. Ten minste het jy my skouer opgesoek toe jy een nodig gehad het en nie daardie vriend Francois Swart van jou s’n nie. Kom, ek gooi vir ons iets in om te drink. Ek dink jy het iets sterker as tee nodig. Jy kan hierdie bed kry, dan slaap ek op die ekstra bedjie in Karlien se kamer. Jy is geensins in ’n toestand om alleen te wees nie.”

“Miskien moet ek liewers huis toe gaan,” antwoord sy beslis. Sy staan op en gaan gooi sy sakdoek in die wasgoedmandjie in die hoek van die kamer.

Henning sug innerlik en tel die dokumente van die vloer af op. Niks het verander net omdat sy by hom kom troos en begrip soek het nie.

“Hoe gaan ek my ma en Heila weer in die oë kyk?”

Henning sit twee glase op die toonbank in die kombuis neer en haal ’n bottel rooiwyn uit die kas. “Natuurlik voel jy omgekrap en met goeie rede. Maar Riëtte, jy sal weer met hulle moet praat. Daardie twee vroue is albei op hulle eie manier jou ma en daaraan kan jy niks verander nie.”

“Nou verstaan ek eers werklik hoe Karlien moes gevoel het toe sy jou aanvanklik nie wou sien nie.”

Henning se gesig verdonker. “Hoe voel jy?”

“Verraai. Verwerp. Verward.”

“Maar Karlien het my uiteindelik vergewe en jy kan ook. Jy is ’n volwassene.” Hy laat ’n bietjie van die rooi vog in die glase plons en sit die bottel neer.

Sy neem een van die halfvol glase by hom. “Ek voel allesbehalwe volwasse oor hierdie ding.”

“Dis doodnatuurlik. Jou mees basiese menslike behoefte is aangetas. Elke mens wil weet waar jy in die groter prentjie inpas. Jy’t altyd gedink jy weet en toe vind daar ’n verskuiwing plaas.”

Verwonderd besef sy dat hy sy vinger presies op die regte plekkie gedruk het. “Jy is so reg. Iets het drasties verander. Dis asof ek alles skielik uit ’n ander hoek sien, meer nog, asof als ’n bietjie uit fokus is. Hoe het jy geweet?”

Henning klink sy glas teen hare en neem ’n slukkie. “Been there. Seen it all.” Hy beduie dat sy hom moet volg. Op die agterstoep gaan sit hy op die boonste trappie en sy sak langs hom neer. “Die verskil is net dat ek tien jaar oud was, skaars drie jaar ouer as Karlien nou. As ons twee daardie paradigmaskuif kon maak, kan jy ook.”

“Wat presies het gebeur toe jy tien jaar oud was?” vra sy en kyk waarderend na die sekelmaan wat agter die bome uitloer.

“Ek het jou mos vertel. My ma het my probeer verkoop om geld vir dwelms in die hande te kry. Die welsyn het daarvan te hore gekom en my van haar weggeneem.”

Riëtte ril. “Hoe op aarde het jy dit verwerk?”

“Ek glo nie mens verwerk so iets ooit heeltemal nie, maar ek het dit uiteindelik aanvaar as iets wat ek nie kan verander nie.” Hy draai sy kop effens en kyk na haar. “Maar ons praat nie nou oor my nie. Jy moenie wag vir later nie. Hoe gouer jy met jou twee ma’s gaan praat, hoe gouer kan jy dit alles deel van die verlede maak en aangaan.”

’n Stil wete maak dat Riëtte haar neus in haar wynglas druk en diep teug. ’n Ander verskuiwing het ook so ongemerk plaasgevind. Henning Fourie het die persoon geword na wie toe sy gaan wanneer sy ondersteuning nodig het. Hy verstaan haar. Hy voltooi haar.

“Riëtte, wanneer gaan jy my vergewe?” vra hy onverwags.

“Waarvoor?” speel sy vir tyd.

Hy draai na haar toe. “Jy weet goed waarvan ek praat.”

Met haar hart in haar keel kyk sy op toe ’n hadida met ’n gekrys oor die huis vlieg. “Ek werk daaraan,” antwoord sy terwyl haar oë die groot voël se vlug deur die laatskemer volg.

“Moet asseblief nie te lank neem nie.” Verbeel sy haar, of is daar kwesbaarheid in sy stem?

Haar hart vermurwe. “Hoekom nie?”

“Want ek het lank genoeg gewag en wil weer voluit begin lewe.” Daar is vuur in sy kyk en ’n dodelike erns op sy gesig. “Saam met jou,” voeg hy by.

Haar asem raak oneweredig, maar sy druk deur. “Saam met my?”

“Ja, jy het reg gehoor. Saam met jou. Riëtte, gee ons ’n kans.” Hy vroetel aan Waggel se ore en krap die hond, wat dadelik omkantel, se pens. Maar Henning se oë bly op haar en sy kan sien hy wag gespanne op haar reaksie.

“Henning, hoe kan ek ooit weet of jy vir my, vir Riëtte, sien wanneer jy na my kyk soos nou?” Sy moet eenvoudig vir eens en vir altyd seker maak.

“Glo my, Riëtte, vanaf daardie eerste dag by die spreekkamers, sien ek net vir jou wanneer ek na jou kyk.” Hy vlieg op en kom hurk voor haar. “Wat daardie aand in Pretoria gebeur het, was slegs ’n uitroep uit my onderbewussyn, ’n onbewustelike reaksie op ’n innerlike stryd wat ek met myself gevoer het.”

“Is dit dan nie juis eerlike gevoelens wat só tot uiting kom nie?”

Hy staan op en trek haar ook regop. “Seker ja, maar dit was ’n eerlike … noem dit ’n eerlike skuldgevoel, ’n besef dat ek eers finaal van Minette moet afskeid neem voordat ek my hart volkome aan jou kan gee.” Hy vat haar skouers vas. “En ek het dit daardie aand gedoen. Vir altyd. Ek het besef ek het jou lief, baie liewer as wat ek Minette ooit gehad het. Want my liefde vir jou is baie dieper en meer volwasse as dit wat ek vir Minette gevoel het.” Hy trek haar styf teen hom vas. “Sê asseblief dat daar vir my hoop is dat jy dalk dieselfde oor my kan voel.”

Riëtte smelt. “Hoe voel jy werklik oor my?” neem die vrou in haar oor.

Hy glimlag en vat haar stywer vas. “Jy is my tierkat, my hartklop, my grootste inspirasie om ’n beter man te wees en ek hoop ook my lewensmaat … vir altyd … as jy my wil hê.”

Riëtte haal diep asem en blaas dit stadig uit. “Ek vergewe jou volkome, want ek het jou lief en ek kan nie meer sonder jou lewe nie,” verklaar sy eenvoudig. “Is dit goed genoeg?”

As antwoord gryp hy haar mond met syne vas en soen haar met ’n drif wat haar asem wegslaan.

“Dis ’n goeie begin,” grinnik hy toe hulle uiteindelik hul asem terugkry.

“Mamma, gaan jy ook hier by Pappa bly vanaand?” kom ’n kinderstem skielik vanuit die deur opening.

“As jy my ’n bietjie meer kans gee om haar te oorreed, kan ons dit dalk reël, poplap,” antwoord Henning terwyl sy oë oor Riëtte se gesig streel.

“Is julle twee nou ’n item?” vra Karlien skewekop.

Riëtte kan nie help om saam met Henning te lag nie.

“Watse ding is ’n item?” vra Henning en kyk om na waar hulle dogter nuuskierig na hulle staan en kyk.

“Saam, soos in liefie-diefie stuff, dommie,” grinnik Karlien en kom slaan haar arms om hulle albei waar hulle steeds styf teen mekaar staan.

“Hoe sal jy daarvan hou as ek en jou mamma trou en julle twee vir altyd hier by my kom bly?” vra Henning en sluit hulle dogter by hulle omhelsing in.

Riëtte se hart slaan bolmakiesie.

Karlien se oë rek. “Hier op die plaas waar ons nuwe perde gaan wees?” Sy dink ’n bietjie. “Wat dan van Ouma?”

“Ons sal vir Ouma vra waar sy wil bly,” antwoord Henning. “Sy kan self besluit. As sy in haar huis wil bly, kan jy elke middag ná skool by haar en Tasiena gaan kuier totdat Pappa en Mamma van die werk af kom.”

Riëtte verwonder haar oor sy vergewensgesindheid teenoor haar ma ná als waarvan dié hom beskuldig het.

“Cool!” skree Karlien uitbundig en spring behoorlik op en af van opwinding. “Kan ek vir Sonet bel en haar vertel?”

“Ek dink jy moet eers vir Mamma kans gee om ja te sê voordat jy vir die hele Boskloof vertel,” lag Henning met ’n vraende kyk na Riëtte.

Riëtte sit haar arms om sy nek. “Ja, jy kan maar vir Sonet vertel, my skat,” antwoord sy sonder om haar oë van Henning s’n weg te neem. “Ek wil baie graag met jou pa trou.”

Met ’n vreugdekreet spring Karlien weg, reguit telefoon toe. “Sonet se ma was reg. Sy’t gesê hier kom ’n ding tussen Mamma en die nuwe dokter!” skree sy oor haar skouer.

Henning en Riëtte bars uit van die lag.

“Ja-nee, Boskloof se skindernetwerk het kant en klaar ons troue gereël, nog lank voor ons self enig iets daarvan geweet het,” giggel Riëtte onbedaarlik teen sy bors.

Riëtte voel iets in haar ontknoop, hoe dit loskom en heeltemal vrygelaat word. En sy weet dis Minette wat vanaand finaal hier ter ruste gelê word. Sy en Henning het sewe jaar geneem om dit te doen, maar hulle het uiteindelik afsluiting gekry.

Ek sal mooi na hulle kyk en hulle vir altyd baie liefhê, my dierbare sus, groet sy vir oulaas in haar gedagtes voor sy haar aan Henning se soene oorgee.

